މުސްތޮގެ ރިވާޔަތްތައް 3: ކަރުނައިގެ ދެ ރަހަ | ވާހަކަ | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް ވާހަކަ މުސްތޮގެ ރިވާޔަތްތައް 3: ކަރުނައިގެ ދެ ރަހަ\nނަމަވެސް ތިމާ ލޯބީގައި ޖެހެނީ ތިމާގެވެސް ތަވައްޖުހު ހުންނަ ގޮތަކުންނެވެ. މިސާލަކަށް ދިވެހި އަންހެންކުއްޖަކާ ނޫނީ އިންނަން ބޭނުން ނުވާ މީހަކު ރިސޯޓެއްގައި ބާރަ އަހަރު މަސަކަތް ކުރިއަސް އެތަނަށް އަންނަ ޔޫރަޕް އަންހެންކުއްޖެއްގެ ލޯބީގައި ނުޖެހޭނެއެވެ. އެއީ އޭނާގެ ތަވައްޖުހު އެދިމާއަށް ނެތީމައެވެ. ނަމަވެސް ބެކް ސްޓްރީޓް ބޯއީސް ބުނާ '' ކަލާ އަކީ ކޮންމެ ފަދަ މީހަކަށް ވިޔަސް ކޮންމެ ތަނެއްގެ މީހަކު ކަމުގައިވިޔަސް، ކޮންމެ ކަމެއް ކޮށްފައި ހުރި މީހަކު ކަމުގައިވިޔަސް، ކަލާ އަހަރެން ދެކެ ލޯބިވާހާ ހިނދަކު އަހަރެންނަށް އެއްވެސް ފަރުވާލެއް ނެތޭ'' އުސޫލު ގެންގުޅޭ މީހަކު އެއްކަލަ ލޯބީގެ އަނދަވަޅަށް ވެއްޓޭނީ ރޭކައިވެސް ނުލައި ހުއްޓައެވެ.\nކޮންމެއަކަސް އަހަރެން މުރީހާ އާ އިނީ މިކަހަލަ އަނދަވަޅަކަށް ވެއްޓިގެން ސަލާމަތް ނުވެވިގެންނެއް ނޫނެވެ. އަހަންނަށް މުރީހާ ފެނުމުން އޭނާ ކަމުދިޔައީއެވެ. އިންނަން އެކަށީގެންވާ ކުއްޖެއްކަމުގައި ޔަޤީންވީއެވެ. ވީމާ ދެން އޭނާގެ ރުހުން ހޯދައިގެން ދެމީހުންގެ އެކުވެރިކަން ބަދަހި ކުރީއެވެ. މާމުއި ފަދަ ފޮނި ލޯބީގެ އާރަކަށް - އަނދަވަޅަކަށޭ ނުބުނާނަމެވެ.- އެރެވުނީ ކާވެނި ކުރިފަހުންނެވެ.\nއަހަރެންނަކީ މިހެން ބުންޏަސް މިރޮނގުގައި މާ ބޮޑު ތަޖުރިބާކާރެއް ނޫނެވެ. މިދައްކަނީ ބޮޑެތި މުފައްކިރުން ލިޔެފައި ހުންނަ ވާހަކަތަކެވެ. ނަމަވެސް ދުނިޔޭގައި ވަރަށްވެސް ރޮމޭންސީ މީހުން އުޅެއެވެ. ފުރަތަމަ ނަޒަރުންވެސް ލޯބީގައި ޖެހިފައި ތިބި މީހުން އަހަރެންވެސް ދެކެފީމެވެ. ވީމާ އެކަމަކާ އިންކާރުކުރާކަށް އަހަރެން ނެތީމެވެ. ނަމަވެސް އަހަރެންގެ ރައްޓެހި އިއްސޭއަށް ކަންތައް ދިމާވިގޮތުން، ލޯތްބަކީ ގޮތް ނޭނގޭ އެއްޗެއް ކަމުގައި ނިންމަން އަހަންނަށް މަޖުބޫރުވެއްޖެއެވެ. ސަބަބަކީ ކޮބައި ހެއްޔެވެ؟ އިއްސޭ އަކީ އެއްކަލަ ފާޑުގެ ފުރަތަމަ ނަޒަރުން ލޯބިވާ މިޒާޖުގެ ޒުވާނެކެވެ. އަދި އޭނާ އަކީ ކޮންމެ ކޮންމެ އަންހެންކުއްޖެއް ކަމުވެސް ދާ މީހެއް ނޫނެވެ. އޭނާގެ ހުވަފެނީ ތަސްވީރެއް ނުވަތަ ''ޑްރީމް ގާރލް'' އެއް ކުޑައިރުއްސުރެވެސް ހިތުގައި އޮވެއެވެ. އެހެން އުޅެނިކޮށް މި ބުނާ ހުވަފެނީ ތަސްވީރު ކުރިމަތިން ފެނުމުން ވާނީ ކިހިނެތް ހެއްޔެވެ؟ ޔަޤީނުންވެސް އޭނާ އެ ކުއްޖަކު ޙާސިލްކުރަން ކުރެވެން އޮތްހާ މަސައްކަތެއް ކުރާނެއެވެ. ނުލިބިއްޖެއްޔާ އެކަމުގައި އޭނާގެ ޢުމުރު ހުސްކޮށްލާނެއެވެ. ނަމަވެސް ކަންތައްވީ އަހަރެން ހީކޮށްގެން ހުރިގޮތަކަށް ނޫނެވެ.\nއިއްސޭއަކީ އަހަރެން ވަޒީފާއަށް ނުކުންނަންފެށިފަހުން އެތަނުން ދިމާވި އެކުވެރިއެކެވެ. އޮފީސްޓެއްސެކެވެ. ދެން ފަހުން ރަޙުމަތްތެރިއެއް ކަމުގައިވެސް ވީއެވެ. ވަރަށް ތަރުތީބުން އުޅޭ ސާފުތާހިރު، ގޮތް ހުރި ޒުވާނެކެވެ. ގޮތްހުރިއޭ މި ބުނީ އެއިރު އޭނާގެ އުޅުމަށް ބަލާފައި ބުނެވެން އޮތީ އެހެން ކަމުގައި ވާތީއެވެ. ނަމަވެސް އަންހެންކުދިންނާ ޖެހުމުން ގޮތްހުރިމީހާވެސް ބަދަލުވެދާނެތާއެވެ.\nއެތަނުން ދިމާވި އަނެއް އެކުވެރިއަކީ އަސްތާރެވެ. އަސްތާރަކީ ވަރަށްވެސް ޖާޒުބީ ޝަޚްސިއްޔަތެއްގެ ވެރި ޒުވާނެކެވެ. އޭނާގެ އެ ޝަޚްސިއްޔަތުގައި އެ ހުންނަނީ ކޮންފަދަ ދަމާ ބާރެއްކަމެއް ބުނަންވެސް ނޭނގެއެވެ. ހުރިހާ އެންމެންގެ ތެރޭގައިވެސް ވަރަށް މަޤްބޫލު ހުރިހާ އުމުރެއްގެވެސް އަދި ހުރިހާ ޖިންސެއްގެ އެންމެވެސް އެންމެ ގަޔާވާ، އެ އޮފީހުގައި އުޅޭ މީހަކީ މި ބުނާ އަސްތާރެވެ. މިކަމުގެ ހެކި އޭނާގެ ރަޙުމަތްތެރިންގެ ދިގު ލިސްޓުންވެސް ފެންނަވަރުވެއެވެ. އެދިގު ލިސްޓުގައި ނަން އޮންނަ އަންހެންކުދިންގެ ތެރެއިންވެސް ގިނަ ކުދިންނަށް ޔަޤީން ކުރެވެނީ އަސްތާރުގެ ހިތް ދެވިފައިވަނީ އެކުއްޖަކަށް ކަމަށެވެ. ނަމަވެސް އެންމެންނަށްވެސް އޯގާތެރި އަސްތާރަކަށް މިތަނުން އެއްވެސް ކުއްޖެއްގެ ހިތް ހަލާކުކޮށްލާކަށް ނުކުރެއެވެ. އެއްވެސް ކުއްޖަކު މާޔޫސްކުރާކަށް އޭނާ ބޭނުމެއް ނުވެއެވެ. ވީމާ އެކަންތައްވެސް އޭނާ ގެންގުޅެނީ ވަރަށް ސިޔާސީ ގޮތަކަށެވެ. އޭނާގެ ހިތަކީ އަޑި ނޭނގޭ ފުން ކަނޑެއްފަދަ އެއްޗެކެވެ. މިއީ ލޯބީގެ ދުނިޔޭގައި މިކަން ސިފަކުރަން އެންމެ ރަނގަޅު ގޮތް ކަމުގައިވިޔަސް ރަޙްމަތްތެރިކަމުގެ ދުނިޔޭގައި އޭނާގެ ހިތަކީ ސާފު ކުޑަ ކުޑަ ބިއްލޫރިކޮޅެއްފަދަ އެއްޗެކެވެ. އޭގެ އެތެރެއާ ބޭރު އެންމެންނަށްވެސް ހާމައަށް ފެންނަން އޮންނަ ވަރަށް ސަރީޙަ ހިތެކެވެ. މި ބުނެވުނީ އަދި ރަނގަޅަކަށް ނޫނެވެ. އޭނާ ރުޅި އައިސްފައި ހުއްޓަސް ދެރަވެފައި ހުއްޓަސް އަހަރެމެންނަކަށް ނޭނގެއެވެ. ނޫނީ އޭނާއަށް ރީތީ ކޯޗެއް ކަމެއް، ރައްޓެހިން ގެ މެދުގައި ކޮންމެސް ކަމަކާ ދެބަސްވެގެން އުޅޭ އިރު އޭނާ އެތަނުން ބުރަވަނީ ކޮން ކޮޅަކަށް ކަމެއް، އަހަރެމެންނަކަށް ނޭނގެއެވެ. ''މީ ދޮގެއްތަ އަޅެ އަސްތާރު ؟ '' ކިޔާފައި އެތަނުން އެކަކު ސުވާލު ކޮށްލުމުންވެސް އޭނާ ޖަހާލާނީ ހިނިގަނޑެކެވެ. އަނެއްކަކު ހަމަ އެ ސުވާލު ކުރިއަސް ޖަހާލާނީ ހިނިގަނޑެކެވެ. ޙަޤީޤަތެއް އަހަރެމެންނަކަށް ނޭނގެއެވެ. އަބަދުވެސް އޭނާގެ ސިޔާސީ ހިނިގަނޑުން އެ ހުރިހާ ކަމެއް އޮންނަނީ ފޮރުވިފައެވެ. ވީމާ އޭނާގެ ހިތަކީ އޮޅުންބޮޅުން ގިނަ އޭގެ ޙަޤީޤަތް ނޭނގޭ އެއްޗެކޭ ބުނެވިދާނެއެވެ. ނަމަވެސް ވަކިން ބައްދަލުވެއްޖެ ނަމަ އޭނާއަކީވެސް ކޮންކަހަލަ ފިކުރުތަކެއް ގެންގުޅޭ އިންސާނެއްކަން އެނގޭނެއެވެ. ވީމާ އޭނާ އަކީ ވަކިފަރާތަކަށް ނުޖެހޭ ސިޔާސަތެއް ގެންގުޅޭ ސިޔާސަތްދާރެކޭ ބުނަމާހެއްޔެވެ؟\nއޮފީހުގެ މައިދާނު ގަރަމްވެގެން އައީ އަލަށް އޭލެވެލް ހަދާފައި އެތަނަށް ވަން އަންހެން ކުއްޖެއްގެ ސަބަބުންނެވެ. އެ ކުއްޖާގެ އެހެރަ ޝާއްބަކަމަކާއި ޅަބާޅަކަމަކުން އަހަރެމެން އެންމެންގެވެސް ހިތް އުތުރި އަރައިގަންނަހާ ވެއެވެ. ނަމަވެސް އަހަރެން މި އުޅެނީ މީހަކާ އިނދެގެންނެވެ. ވީމާ މަގޭ ނަމުގެ ޢިތްފަތްތެރިކަމަށް އަހަރެން އަބަދުވެސް ސަމާލުވަމެވެ. ހިތުގައި އޮންނަ އެއްޗެއް އޮވެދާނެތާއެވެ. އެހެން ނޫނަސް އޮފީހުގައި އުޅޭ ޒުލައިޚާ ދެކެވެސް ބައެއްފަހަރު މި ގޮތަށް ޚިޔާލު ކުރެވެއެވެ. ވީމާ މިއީ މަށަށް އާ ކަމެއް ނޫނެވެ. ގެއަށް ގޮސް މުރީޙާ ކައްކާފައި ހުންނަ މީރު ރިހަގަނޑެއް ބަތާ ލައިގެން ކާލީމާ އެ ހުރިހާ ކަމެއް އޮންނަނީ ހަމަޖެހިފައެވެ.\nމިބުނާ އަލަށް އައި ކުއްޖާއަށް ކިޔަނީ ޙަސީނާއެވެ. އޭނާގެ ރީތި އިސްތަށިގަނޑުގައި ވަނީ އާދަޔާ ޚިލާފު އޮފުދާރުކަމެކެވެ. ނެތުމުގެ ތެރޭގައި ވާ އަނދިރިކަންވެސް މި އިސްތަށިގަނޑުގެ ކުލައަށްވުރެ އަލިވާނެއެވެ. ދެން އޭނާގެ މޫނުގެ އެހެރަ އުޖާލާ ކަމެކެވެ. ސާދަވިލޭރޭގެ ހަނދު ދުށިން ހެއްޔެވެ؟ އެއީ އެފަދަ ހަނދެއްކަމުގައި ޤަބޫލުކުރާށެވެ. ދެލޮލުގައިވަނީ ކޮންފަދަ ތޫނު ވިދުވަރެއް ހެއްޔެވެ؟ އެންމެ ދަޅައަޅާ ޖަވާހިރުގެ ބެބުޅުމެވެ. ތުންފަތުގެ ކުލަ ސުލައިމާނުގެފާނުންގެ އަނގޮޓިފުޅުގައި ޖަހާފައި ހުރި އެސް ފަދައެވެ. ވީމާ އޭނާގެ ރީތިކަން މިއީ ސިފަކުރަން ފަސޭހަ ކަމެއް ނޫނެވެ.\nނަމަވެސް އެއްކަލަ އިއްސޭއަށް މީނާ ކަމުދާނެ ބާއެވެ. އޭނާގެ ހިތުގައި އޮންނަ ވަހުމީ ތަސްވީރަށް މި ރީތި ޙަސީނާ ފެތޭނެބާއެވެ. އެއީ އަހަރެމެން އެންމެންގެ ވެސް ހިތުގައި އުފެދުނު ސުވާލެކެވެ. އޭނާގެ ހިތުގައި އޮތް ހުވަފެނީ ތަސްވީރަކީ މިދުނިޔެމަތީގައި ފެނިދާނެ ތަސްވީރެއް ނޫނެވެ. އެހެންނަމަ މި ހުރިހާދުވަސް ވީއިރު އޮތީހީ އެ ކުއްޖަކާ ދިމާވެފައިތާއެވެ. މިއީ އަހަރެމެން ހިތަށް އެރިގޮތެވެ.\nކަންތައްވަނީ މީހުން ހީކުރާ ގޮތަކަށް ނޫނެވެ. އަހަރެމެން ވަހުމެއް ކަމަށް ބަލައިގެން މި އުޅުނު ތަސްވީރަކީ ޙަސީނާ ކަމުގައި ވެއްޖެއެވެ. އޭނާ ނުފެނިގެން އުޅުނު ފަޅިވަރު އެންމެ ފަހުން މި ފެނުނީ ކަމުގައި ވެއްޖެއެވެ. ވީމާ ހުރިހާ ރައްޓެހިންގެ ކުރިމަތީގައި އޭނާ ވަގުތުން އެ ވާހަކަ އިޢުލާންކޮށްފިއެވެ. އަދި އެންމެންގެވެސް އިއްތިފާޤުން އިއްސޭއަށް ޙަސީނާ ޙައްޤުކަމުގައި ނިންމައިފިއެވެ. އަހަރެންވެސް ހިތުގައި ކޮންމެސްވަރެއްގެ ޙަސަދައެއް ބާއްވާފައި ދުލަށް ލެވެން އޮތްހާ ބާރެއް ލައިފައި އެކަމާ އެއްބަސްވީމެވެ.\nޙަސީނާގެ ބޭރުފުށާމެދު ލައްކަ ވާހަކަދެއްކިއްޖެއެވެ. ނަމަވެސް އޭނާއަކީ ކޮންކަހަލަ ކުއްޖެއްކަން ބުނެލުން މުހިއްމެވެ.\nރީތި ގިނަ ކުދިންނަށް ވާގޮތަށް ޙަސީނާއަށްވެސް އޭނާގެ ރީތިކަން ވަނީ ވިހައެއް ކަމުގައިވެފައެވެ. ރަނގަޅަށް ބޮޑުނުވަނީސް އޭނާފަހަތުން ފިރިހެނުންތައް ދުވަން ފަށައިފިއެވެ. މިހާބޮޑު ވާދަވެރިކަމެއްގެ މެދުގައި އެފަކީރު އެކަނިމައި އެކަނި ހިފަހައްޓާލާނީ ކިހިނެތް ހެއްޔެވެ؟ ހަދާނެގޮތެއް އޭނާގެ ޅަ ސިކުނޑިއަކަށް ނުވިސްނެއެވެ. މަގުދައްކާނެ އާރުކާޓީއެއް ނެތެވެ. ނީލަމުގެ ބާޒާރުގައި އެންމެ ރަނގަޅު އަގެއް ހުށައަޅާ ފަރާތަކަށް މުދާ ލިބޭ އުސޫލުން އެ އެންމެންގެ ތެރެއިން އެންމެ ރަނގަޅު ކަމަށް ފެންނަ މީހަކަށް އޭނާގެ ހިތް އޮންނަނީ ދެވިފައެވެ. ނަމަވެސް އެ ކަންތައް ވަނީ ވަގުތީ ކަމަކަށެވެ. އެއްވެސް ރަޙުމެއް ނެތްގޮތުގައި އޭނާ ދޫކޮށްލާފައި އެފަދަ ޒުވާނުން ދަނީ މާ ގިނަދުވަހެއް ކޮށްފައެއް ނޫނެވެ. ނުބައި ތުހުމަތެއް އަޅުވާފައެވެ. އޭނާ އާ ހެދި އުޅޭ ފިރިހެނުންގެ ގިނަކަމާހެދި މީހުންގެ ދޭތެރެ ޖެއްސުމާއި ފިރިހެނަކަށް އޭނާ ހީލިޔަސް އެއިން އެހެން މީހުން ނަގާ ނުބައި މާނަވެސް، އެއީ އޭނައަށް މީހަކާ އެކީ ނޫޅެވޭ އެއް ސަބަބެވެ. ނަމަވެސް އެއިން އެއްވެސް ކަމެއްގައި އޭނާގެ އެއްވެސް ކުށެއް ނޯވެއެވެ. އޭނާ ފަދަ ރީތި ކުއްޖަކު ލިބުމުން އެ ބޮޑު ނިޢުމަތުގެ އަގުވަޒަން ކުރަން އެފަދަ ބޭޤަރާރު ޒުވާނުންނަކަށް ނޭނގެއެވެ.\nފިރިހެނުން ގެ ފަރާތުން ލިބިފައިވާ ހިތި ތަޖުރިބާގެ ސަބަބުން ޙަސީނާގެ ހިތުގައި މިހާރު އެއިން މީހަކަށް އެއްވެސް ހަމްދަރުދީއެއް ނޯވެއެވެ. އަންހެން ކުދިންގެ ފަރާތުން ފެންނަ ޙަސަދަވެރިކަމެއްގެ ސަބަބުން އެކުދިންނަށް އޭނާ ދައްކަނީ ބޮޑާ މޫނެކެވެ. ވީމާ އެންމެންގެ ނަޒަރުގައި ޙަސީނާއަކީ ވަރަށް ބޮޑާ ކުއްޖެކެވެ. އޭނާގެ ޙާލަތު އެއްވެސް މީހަކަށް ނޭނގެއެވެ.\nލޯބީގެ މައިދާނުގައި އެއްވެސް ތަޖުރިބާއެއް ނެތް އިއްސޭ، މި މައިދާނަށް ނުކުތީ އެއްވެސް މީހެއްގެ ލަފާވެސް ހޯދައި ނުލައެވެ. ފިރިހެނުންނަށް އެއްވެސް އިތުބާރެއް ނުކުރާ ޙަސީނާ ގެ ކުރިމައްޗަށް ލޯބީގެ ސަލާން ޖަހަން ދިޔައިރު އަންހެންކުދިންގެ އިޙްސާސްތަކާ ބެހޭގޮތުން މީނާގެ ކިބާގައި އެއްވެސް މަޢުލޫމާތެއް ނެތެވެ. އަހަރެން ލޯބިވަމޭ ގޮވަމުން ފަހަތުން ދުވިޔަސް އޭނާ އަށް އިތުބާރުކުރަން އެނގޭނީ ކިހިނެތް ހެއްޔެވެ؟ އޭނާގެ މަޤްސަދު ޙަސީނާއަށް އެނގޭނީ ކިހިނެތް ހެއްޔެވެ؟ އެންމެންވެސް ދުވަނީ އޭނާގެ ރީތިކަމުގެ ފަހަތުންނެވެ. ''ކަލާ ހާދަ ރީއްޗޭ'' ބުންޏަސް އޭނާއަށް އެއީ އާ ކަމަކަށް ވާނެހެއްޔެވެ؟ އެއީ އޭނާއަށް ވެސް އެނގޭ ކަމެކެވެ. އިއްސޭ އަކީ ކޮންކަހަލަ މީހެއްހޭ އަހާލާނީ ކާކު ކުރެން ހެއްޔެވެ؟ އަންހެނަކު ކުރެން އަހާލެވޭކަށް ނޯވެއެވެ. އެ އެންމެން ތިބެނީ އޭނާގެ ރީތިކަމަށް ޙަސަދަވެރިވެފައެވެ. ފިރިހެނެއް ކުރެން އަހާލީނީ ކިހިނެތް ހެއްޔެވެ؟ އެ މީހުން ތިބެނީ އޭނާގެ ރީތިކަމަށް ދަހިވެތިވެފައެވެ.\nރީތިކަމެއް ނުލިބި ތިބޭ އަންހެން ކުދިންނަށް އެކުދިންގެ ނަސީބު ވަޒަން ނުކުރެވެނީއެވެ. އެއިން ކޮންމެ ކުއްޖަކުވެސް ރަނގަޅަށް އަމިއްލަ ނަފްސާއި މެދު ވިސްނާލައިފި ނަމަ އެކުދިންގެ ލޯތްބަށްޓަކައި ޤުރުބާންވާނެ ފިރިހެނުން އެކުދިންނަށް ވެސް ވާކަން ޤަބޫލުކުރަން ޖެހޭނެއެވެ. އެވަރު ނުުފުދެނީހެއްޔެވެ؟ އެފަދަ ރީތިކަމެއް ނުލިބި ތިބޭ އަންހެން ކުދިން ރީތި ކުދިންހާ ބަދުނަސީބެއް ނޫނެވެ. އެ ކުދިން އާޚިރުގައި އުޅެނީ ވަރަށް ވެސް ލޯބިވާ މީހަކާ އިނދެގެން ވަރަށްވެސް އުފާވެރި ދިރިއުޅުމެކެވެ. ޙަސަދަ ލާނެ އަވައްޓެރިއަކު ނުހުރެއެވެ. އެއިން ކުއްޖަކު ފިރިހެނަކާ އޯގާތެރި ގޮތަކަށް އަނގައިން ބުނެލިޔަސް އެކުދިންގެ ފިރިން އެކަމާ ޝައްކުވެގެން އުޅޭކަށް ނުޖެހެއެވެ. ނުވަތަ އަނގައިން ބުނި ފިރިހެނެއްގެ އަނބިމީހާ، ކަމަކާމެދު ޝައްކުވެގެންނެއް ނޫޅޭނެއެވެ.\nއިއްސޭ މިހާރު ޙަސީނާގެ ލޯބީގައި ރަނގަޅަށް ޖެހިއްޖެއެވެ. ޢިޝްޤީ ކަނޑެއްގައި ރަނގަޅަށް ޖެހި މީހާ ބެހިއްޖެއެވެ. އޭނާގެ ހަތަރު އުދަރެސް ވަނީ ފެނުޖެހިފައެވެ. އެއްވެސް ފަރާތަކުން ސަލާމަތުގެ އައްސޭރިއެއް ފެންނާކަށް ނެތެވެ. އެހީއަކަށް އެދި އާދޭސްކުރާނީ ކާކަށް ހެއްޔެވެ؟ އޭނާއާ ބައްދަލުވަނީ ކަނޑުގެ ރާޅުތަކެވެ. ތޫފާނީ ވައެވެ. އެތަކެތިވެސް އޭނާއަށް މަގުދެއްކުމުގެ ބަދަލުގައި ކުރަނީ މަލާމާތެވެ. އަތުގައި ހިފުމުގެ ބަދަލުގައި ބޮލުގައި އަޅައި ގަންބާލަނީ އަޑިއަށެވެ.\nއިއްސޭ ޙަސީނާ ދެކެ ވާލޯބި ފާޅުގައި އޭނާއަށް ކޮންމެ ދުވަހަކު ބުނެދެއެވެ. ފޯނުކޮށްގެން އާދޭސްކުރެއެވެ. ނަމަވެސް އޭނާ އެކަމާ އަންނަނީ ރުޅިއެވެ. އެއީ ތަހުޒީބު މީހުން އުޅޭނޭ ގޮތެއްކަމުގައި ޙަސީނާ ނުދެކެއެވެ.\nއިއްސޭއަކީ ފަހަރެއްގައި ރަނގަޅު ޒުވާނެއް ކަމުގައި ވެދާނެއެވެ. އެކަމަކު ރަނގަޅު ޒުވާނަކު ޙަސީނާގެ ތަޤްދީރުގައި ލިޔެވިފައި އޮންނާނެކަމަކަށް އޭނާ ޤަބޫލެއް ނުކުރެއެވެ.\nމަރީނާ އަކީވެސް އަހަރެމެންގެ އޮފީހުގައި އުޅޭ އަންހެންކުއްޖެކެވެ. އޭނާއަކީ މާ ރީތި ކުއްޖެކޭ ނުބުނެވޭނެއެވެ. ހިކި ހިކި ކޮށް ހުންނަ ކުއްޖެކެވެ. އިސްކޮޅުންވެސް އާދައިގެ ދިވެހި އަންހެންކުއްޖަކަށްވުރެ ކުރެވެ. ނަމަވެސް އޭނާއަށް ވުރެ ކުރު ކުދިންވެސް އުޅެއެވެ. އަހަރެމެން އޮފީހުގައިވެސް އެބަ އުޅެއެވެ. އޭނާގެ އެ އިސްކޮޅާ އެ ރޫފައިގެ ސަބަބުން މަރީނާ އަކީ އުޅޭ މީހެއްބާވައޭވެސް ހިތައް އަރައެވެ. ނަމަވެސް ފެންނަ ފެނުމަށް އޭނާގެ ކިބައިގައި އެއްވެސް ސިއްޙީ މައްސަލައެއް ހުންނަހެނެއް ހީއެއް ނުވެއެވެ. ދުވަހަކުވެސް ބަލިވެގެން އޮފީހަށް ސަލާމް ބުނެފައެއް ނެތެވެ. މަސައްކަތަށް ފަރުވާ ބަހައްޓާ ހީވާގި ކުއްޖެކެވެ. އުފާވެރި ހިނިތުންވުމެއްގައި ހުންނަ ހިތްހެޔޮ ކުއްޖެއް މެއެވެ.\nއާއްމުކޮށް އަންހެންކުދިންނާ ތަންކޮޅެއް އެކަހެރިކޮށް އުޅޭ އިއްސޭ އެއްދުވަހަކު މަރީނާއާ މާ އޯގަލުގައި ވާހަކަދައްކަން ހުއްޓާ ފެނުނެވެ. ޙަސީނާ އާ ވެވުނު ނާކާމިޔާބު ލޯބީގެ ސަބަބުން އޭނާ ހުންނަނީ ނެގިމަޑުވެފައެވެ. ނަމަވެސް އަލަށް ފަށައިގެން މި އުޅެނީ ކޮންކަމެއް ބާވައެވެ.\n''އިއްސޭ މި ދުވަސްކޮޅު ކޮންކަމެއް ފަށައިގެންތަ ތި އުޅެނީ؟''\nކެންޓީނުގައި ސައިބޯން ތިބެދެފައި އަހަރެން އިއްސޭއަށް ބުނެލީމެވެ. އެއިރު އެތާ އަސްތާރުވެސް އިނެވެ.\n'' އޭނ !!؟ ''\nއިއްސޭ އަކަށް އަހަރެންގެ މަޤްސަދެއް ނުވިސްނުނެވެ.\n'' ޙަސީނާ ދޫކޮށްލީތަ؟ މިހާރު ފެންނަނީ މުޅިން މަރީނާ ފަހަތުން ދުވާތަން..''\nއަހަރެން އެހެން ބުނުމުން އަސްތާރު ހިނިގަނޑެއް ޖަހާލިއެވެ. ދެކޮނޑު އަރުވާލާފައި އެދޭތެރެއަށް ބޯ ގަންބާލަމުންނެވެ. ހީވީ ބޯޅައަކުން ވައި ހިންދާލި އަޑު އިވުނު ހެންނެވެ. އިއްސޭ ރަނގަޅަށް އަހަރެމެން ދެމީހުންގެ މޫނަށް ބަލާލިއެވެ. އަދި މާނައިން ފުރިގެންވާ ގޮތަކަށް ހިނިތުންވެލަމުން ތަށީގައި ހުރިތަނުން ބަޖިޔަލެއް ނެގިއެވެ. އަދި އޭގެ އެއްކަނުގައި ހިފައި ފަޅިވަރެއްގައި ދައިގަތެވެ.\n'' މީ އަސްލު ޓްރިކެއް.. އަހަރެން މިހާރު ޙަސީނާއަކާ އެހާ އަޅައެއް ނުލަން ''\nއަނގަޔަށްލީ ބަޖިޔާބުރި ސައިގެ ކޯވަރަކާ އެކީ ރަނގަޅަށް ދިރުވާލުމަށްފަހު އޭނާ ބުންޏެވެ. އެއާއެކު ގޮނޑިއަށް ރަނގަޅަށް ހަމަޖެހިލިއެވެ.\nއޭގެ އެހެން ދުވަހެކެވެ. އެދުވަހުވެސް އަހަރެމެން ތިބީ ކެންޓީނުގައި ސައިބޯށެވެ. މަށާ އަސްތާރާ ދެމީހުންނެވެ. އިރުކޮޅަކުން އެތަނަށް އައިސް ވަނީ އިއްސޭއާ މަރީނާ އާ ދެމީހުންނެވެ. އެ މީހުން އައިސް އިށީނީ އެހެން މޭޒެއް ކައިރީގައެވެ. މަރީނާއަށް އަހަރެމެން ފެނުމުން ހީލިއެވެ. ހީލަމުން، އަސްތާރު އޭނާ އަށް ސަޔަކަށް ދަރާފައި އޮތްކަން ހަނދާންކޮށްދިނެވެ. އޭނާއަށް ވުރެ ފޫޓެއްހާތަން ދިގު އިއްސޭ އަހަރެމެންނާ ދިމާއަށް އެއްލޯ މަރާލިއެވެ. އެހާ އުހުގައި ހުރި ލޮލެއް މެރޭ ތަނެއް މަރީނާއަކަށް ނުފެނެއެވެ. އިއްސޭ ތަބަކެއްގައި ހެދިކާ ތަށިތަކާ ދެތަށި ސަޔާ އަތުރައިގެން ގެނެސް މޭޒުމަތީގައި ބެހެއްޓިއެވެ. އެވަގުތު މަރީނާ ސައިތައްޓަށް ހަކުރު އަޅާފައި ގިރާލިއެވެ. ފުރަތަމަ ތަށި އިއްސޭއާ ކައިރިކޮށްލިއެވެ. ދެން އޭނާގެ ސައިތަށި ހަދަންފެށިއެވެ.\nމަރީނާ މިގޮތަށް ސައިތަށި ހަދައިދިނުމުން ޙަޤީޤަތުގައި އިއްސޭއަށް ބުނަން ނޭނގޭ އިޙްސާސްތަކެއް ވިއެވެ. އޭނާގެ މަންމަ ފިޔަވާ އިތުރު އަންހެނަކު މި ކަހަލަ ޚިދުމަތެއް އަދި ކޮށްދީފައި ނެތީކަންނޭނގެއެވެ. ނަމަވެސް އެއީ ހަމައެކަނި އެހެން ކޮށްލި އިޙްސާސެކެވެ. މާ ބޮޑު ކަމެއް ނޫނެވެ. އިއްސޭ އަކީވެސް ޒުވާނަކަށް ވެފައި މަރީނާއަކީ ޖިންސުއްލަތީފުންގެ ތެރެއިންވެސް ލަތީފީ ގޮތެއް ހުންނަ ކުއްޖަކަށް ވުމުން މި ކަހަލަ އިޙްސާސެއް މީހަކަށް ކުރެވިދާނެއެވެ. އަދި އަމުދުން އިއްސޭއަކީ އާއްމުކޮށް އަންހެންކުދިންނާއެކު ރަޙުމަތްތެރިކަމުގެ ގުޅުމެއް ނުބާއްވާ މީހަކަށް ވާއިރު، އެކުދިންނާ އެކު ރަޙްމަތްތެރިއެއްގެ އިޙްސާސް ގެންގުޅޭކަށް އޭނާއަކަށް ނޭނގެއެވެ. ނަމަވެސް އޭނާ މިހާރު މަރީނާއާ ވަރަށް ރައްޓެހިވެސް ވެއްޖެއެވެ.\nމަރީނާއާ އެކު ލޯބީގެ ގުޅުމެއް ހިންގާކަށް އޭނާ ގަސްތުކޮށްފައެއް ނެތެވެ. ނަމަވެސް ޙަސީނާއަށް ފެންނަފަށުގައި އެކަހަލަ އެކްޓެއް ކުރެވޭތޯ އޭނާ ބަލައެވެ. އިއްސޭ މަރީނާއާ މާބޮޑަށް ގާތްވެގެން އުޅޭކަން ޙަސީނާއަށް ފާހަގަވާން ފަށައިފިމެއެވެ. ނަމަވެސް އޭނާ އެކަމަކާ އަޅައެއް ނުލައެވެ. ގިނަ ދުވަސް ވާން ފެށުމުން އިއްސޭއަކީވެސް ރަނގަޅު ސިފަތަކެއް ހުރި މީހެއްކަން އޭނާއަށްވެސް އެނގެންފަށައިފިއެވެ. އަދި މަޑުމަޑުން އިއްސޭއާމެދު ޚިޔާލުކުރެވެން ވެސް ފަށައިފިއެވެ.\nއެއްދުވަހަކު މަރީނާ އިއްސޭއަށް ފޯނުކުރިއެވެ. އަދި އެރޭ އޭނާ އާ އެކު ޕާޓީއަކަށް ދެވިދާނެތޯ އިއްސޭ ކުރެން މަރީނާ އެއްސެވެ. މަރީނާ ގުޅާލުމުން އިއްސޭއަށްވެސް ހިތްހަމަޖެހުން ލިބެއެވެ. އޭނާ އާ އެކު ވަގުތުކޮޅެއް ހޭދަކޮށްލުމުން ވަރަށް ގިނަ ފިކުރުތަކުން އޭނާ ސަލާމަތްވެއެވެ. އަހަރެމެންނާ އެކު އުޅޭއިރު އަބަދު ފުޓުބޯޅަ އާއި ސިޔާސީ ވާހަކަތައް ދައްކައިގެން ލިބޭ ހިތްހަމަ ޖެހުމަށް ވުރެ ބޮޑީ ނުތަނަވަސްކަމެވެ. ކުޅިވަރުގައިވެސް ހިތްހަމަ ނުޖެހޭ ކިތައްމެ ކަމެއް ދިމާވަންޏާއެވެ. އަދި ދުނިޔޭގެ ސިޔާސީ މަސްރަޙުގައި ކަންތައް ދިމާވަނީ މުޅިންވެސް އަހަރެމެން އެކަމާ އަބަދު ހިތްހަމަނުޖެހިފައި ތިބެންޖެހޭ ކަންކަމެވެ. ނަމަވެސް މަރީނާ އާ ވާހަކަދައްކާލުމުން އެކަހަލަ ކަންކަމަކާ އިތުރަށް ހިތް ނުތަނަވަސްވާކަށް ނުޖެހެއެވެ. ފޫހިކަމެއް ނެތި މަރީނާއާ އެކު އޭނާ ދައްކާ އެއްވެސް މާނައެއްނެތް ވާހަކަތައް މިހާރު މާ މުހިއްމުވާން ފަށައިފިއެވެ.\n'' ކޮންކަހަލަ ޕާޓީއެއްތަ؟ ''\n'' ކުރީ ދުހު ބުނީމެއްނު އައިޝާ މެރީކުރަން އުޅޭ ވާހަކަ ''\n'' ތެދެކޭ... މިރޭތަ؟ '' ކުއްލި ޙައިރާންކަމަކާއެކު ވަރަށް އުފާވެލާފައި އިއްސޭ ބުނެލިއެވެ. '' އާން ދާނަން ... ކިހާ އިރަކަށް ދާންވީ؟ ''\nއޭނާ އިތުރަށް އޮޅުންފިލުވާލިއެވެ.\n'' އުނނނނ ! އެއިޓުގަ އާދޭ އިނގޭ ''\nރަނގަޅަށް ވިސްނާލަމުން މަރީނާ ޖަވާބުދިނެވެ.\n'' އޯކޭ.. ހަމަ އޮން ޓައިމަށް ވައްޓާލާނަން... އޭ..! ހަދިޔާއެއް ގަނެފިންތަ..؟ މަވެސް ޖެހޭނެ ދޯ ހަދިޔާއެއް ގެންދަން..؟ ''\n'' ދެމީހުން އެކަތި ގެންދިޔައީމަ ވާނެ.. އެކަމް އަދި މަވެސް ނުގަންނަން އެއްޗެއް.. ''\n'' އެހެންތަ؟ އޯކޭ އެހެންވީމަ ... ބާޒާރަށް ދަމާ؟ ''\nއެއީ ވަރަށް ރަނގަޅު ޚިޔާލެއް ކަމުގައި މަރީނާވެސް އެއްބަސްވިއެވެ. ފޯނު ބޭއްވުމަށް ފަހު އިއްސޭ ވަރަށް އަވަހަށް ތައްޔާރުވެލައިގެން ނުކުތެވެ. އޭނާގެ ސައިކަލުގައި މަރީނާމެން ގެއަށް މިސްރާބު ޖެހިއެވެ.\nކުރިންވެސް ބުނިހެން ޙަސީނާއަށް މިހާރު އިއްސޭއާ މެދު ފިކުރުކުރެވެން ފަށައިފިއެވެ. ނަމަވެސް ކުރިން އުޅުނުހެން އިއްސޭ މިހާރަކު އޭނާއާ ހެދިގެނެއް ނޫޅެއެވެ. ނަމަވެސް އަދިވެސް އިއްސޭ ޙަސީނާއަށް ގޮވާލައެވެ. ޙާލު ކިހެނެތްތޯ އަހާލައެވެ. ކުރިން އޭނާ އެހެން އަހާލިޔަސް އަނގައިން ނުބުނަން ހުންނަ ޙަސީނާ މިހާރު ޖަވާބުދެއެވެ. ޙަސީނާ ވާހަކަދައްކާ އުޅެނީ މިއޮއް ބޮޑު އޮފީހުންވެސް އަސްތާރާ އެކަންޏެވެ. އަސްތާރާ އޭނާ ވާހަކަ ދައްކައެވެ. ވާނީވެސް އެހެންތާއެވެ. އަސްތާރާ ވާހަކަ ނުދައްކާނީ ކާކުހެއްޔެވެ؟ އެހެން މީހަކުވެސް އަނގައިން ބުނެފިއްޔާ ޙަސީނާ އެމީހަކާ ވާހަކަ ނުދައްކައެކޭ ނޫނެވެ.\nދުވަސްތައް މިފަދަ ގޮތަކަށް ފާއިތުވަމުން ދެއެވެ. އެއްވެސް ކަމެއް ބަދަލެއް ނުވެއެވެ. ބަދަލު އަންނަނީ އިއްސޭގެ އުޅުމަށެވެ. އޭނާ މިހާރަކަށް އައިސް ހުންނަނީ މާ އުފަލަކުންނެވެ. އެއްދުވަހަކު އޭނާ ވިސްނާލިއެވެ. އޭނާގެ މަޤްސަދަކީ ކޮބައި ބާވައެވެ؟ އަބަދު މަރީނާ ހޯދަން އުޅެވެނީ ކީއްވެބާއެވެ؟ އޭނާ ބޭނުންވަނީ މަރީނާއާ އެކު ހަމައެކަނި ރަޙުމަތްތެރިކަމެއް ބާއްވާށެވެ. ލޯބިވާން ބޭނުންވަނީ ޙަސީނާ ދެކެއެވެ. ނަމަވެސް މިހާރު އޭނާއަކަށް ޙަސީނާއާ މެދަކު ނުވިސްނެއެވެ. ވިސްނެނީ މަރީނާއާ މެދުގައެވެ. އެކަން ހަނދާންވެއްޖެ ނަމަ އޭނާގެ ހިތުގައި އޮންނަ މަރީނާގެ ތަސްވީރު ގަދަކަމުން ނެރެ ބޭރުކޮށްލާފައި ޙަސީނާގެ ތަސްވީރު ގެނެވޭތޯ ބަލައެވެ. ނަމަވެސް މާ ގިނައިރަކު ހިފަހައްޓައެއް ނުލެވެއެވެ. އަނެއްކާވެސް މަރީނާގެ ހަނދާންތައް އެނބުރި ހިތުގެތެރެއަށް އައިސް ވަދެއެވެ.\nމަރީނާއަށްވެސް މިހާރު ވާގޮތަކީ އަބަދު އިއްސޭއާ މެދު ފިކުރުކުރެވެނީއެވެ. އިއްސޭ އެމީހުން ގެއަށް ނާންނަ ދުވަހެއް މަދެވެ. މަރީނާގެ މަންމައަށާ ކޮއްކޮމެންނަށް ވެސް އިއްސޭ ވަރެއް ނެތެވެ. އެ އެންމެންނާވެސް އޭނާ ވަރަށް ގުޅެއެވެ. އޭނާގެ ޢާއިލާއާ މިހާ ގުޅުން ރަނގަޅު އެ މީހުންނަށް މިހާ ކަމުދާ ޒުވާނަކު ހޯދާނީ ކޮންތާކުން ހެއްޔެވެ؟ މަރީނާއަށް އިއްސޭ ދެކެ ލޯބި ވެވިއްޖެއެވެ. އޭނާގެ ހިތުގައި މިހިނގާ ޝުޢޫރުތަކަށް ކިޔާނީ ކޮން ނަމެއްކަންވެސް އޭނާ އަށް އެނގެއެވެ. އެއީ ލޯބިކަން އޭނާ އަށް ރަނގަޅަށް އެނގެއެވެ. އަދި އިއްސޭގެ ޢަމަލުތައް ހުންނަ ގޮތުން އިއްސޭވެސް އޭނާދެކެ ލޯބިވާކަން އޭނާ ގަބޫލުކުރެއެވެ. އަދި މާ ލަހެއް ނުވެ އިއްސޭ އޭނާއަށް ލޯބި ހުށައަޅާފާނެކަންވެސް އޭނާ ޔަޤީންކުރެއެވެ.\nޙަސީނާގެ ހިތުގައި މިހާރު އިއްސޭއާ ދޭތެރޭ އެއްވެސް ރުޅިވެރިކަމެއް ނޯންނަކަން އިއްސޭއަށް އެނގިއްޖެއެވެ. ވީމާ އޭނާ އަނެއްކާވެސް ޙަސީނާއާ ވާހަކަދައްކަން ފެށިއެވެ. ގުޅުން ރަނގަޅުކުރަން ފެށިއެވެ. އަދި ޙަސީނާގެ ހިތުން އޭނާއަށް ޖާގައެއް ލިބިއްޖެކަންވެސް ކަށަވަރު ކުރެވިއްޖެއެވެ. ވީމާ މިހާރު މިއޮތީ އެންމެ އެކަށީގެންވާ ވަގުތު އައިސް ޖެހިފައިކަންވެސް އޭނާއަށް އެނގިއްޖެއެވެ.\nއެއްދުވަހެއްގެ އޮފީސް ނިންމާލާފައި ގެއަށް ދާން އުޅުމުގެ ތެރޭގައި އިއްސޭ މަރީނާ ކައިރިއަށް ދިޔައެވެ. އަދި ވަރަށް އުފަލުން ހެވިފައި ގޮސް މަރީނާގެ ކުރިމައްޗަށް ހުއްޓުނެވެ.\n'' މާ ހެވިފަ ކޮން ކަމަކާތަ؟ ''\nމަރީނާ ވެސް ހިނިތުންވެލަމުން ސުވާލުކުރިއެވެ.\n'' ކަމެއް ނުވޭ... '' އިއްސޭ ވަގުތުން ޖަވާބު ދިނެވެ. '' އާނ.. އެކަމަކު ވަރަށް މުހިއްމު ވާހަކައެއް އެބަ ޖެހޭ މަރީނާއާ ދައްކާލަން......'' އޭނާ އިތުރުކޮށްލިއެވެ. އިއްސޭ މިބުނި އެއްޗަކުންނާ، އެ ބުނި ރާގުން، އަދި އިއްސޭގެ މޫނުގައި އެވަގުތު ހުރި ކުލަވަރު ފެނިފައި މަރީނާގެ ގައިން ހީބިހި ނަގައި ގަތެވެ. އިއްސޭ ދައްކަން އެ އުޅެނީ ކޮންވާހަކައެއް ކަން އޭނާއަށް އެނގިއްޖެ ކަމުގައި ހީވިއެވެ. ނަމަވެސް އިއްސޭގެ ދުލުން އެވާހަކަތައް ދައްކާ އަޑު އަހާލަން އޭނާ ކިތައްމެހާވެސް ބޭނުމެވެ. އަދި އެ ކަމަށް ލައްކަ އިންތިޒާރުވެސް ކުރެވިއްޖެމެއެވެ.\n'' ބުނޭ އަވަހަށް... ކޮން ވާހަކައެއް؟ ''\nއެއްވެސް ކަމެއް ނުދެނެ ހުރި މީހަކު ފަދައިން ވަރަށް ސޭކު ރާގަކަށް މަރީނާ ބުންޏެވެ.\n'' މިހާރަކު ނޫން އިނގޭ... ވަރަށް ހަމަ ޖެހިލައިގެން މި ވާހަކަ ދެއްކޭނީ.... ބުނަންތަ؟ މިރޭ ކޮންމެސް ތަނަކަށް ކާލަން ދާންވީނުން.. އެއިރުން ހަމަޖެހިލައިގެން ވާހަކަދެއްކޭނީ..''\nއިއްސޭ މާކުރިން ސުރެވެސް ރާވާފައި އޮތް ގޮތް މަރީނާއަށް ކިޔައިދިނެވެ. މަރީނާ އުފަލުން ފޮޅުނެވެ. އަދި ވަގުތުން އެކަމާ އެއްބަސްވިއެވެ.\nއެ ދުވަހު ގެއަށް ދިޔައިން ސުރެ މަރީނާ އޭނާ މިރޭ އަޅާނެ ހެދުމަކާ މެދު ވިސްނަންފެށިއެވެ. އަލަމާރި ހުޅުވާލުމަށް ފަހު ފަހަރަކު ހެދުމެއް ނަގާ ގައިގައި ޖައްސާލައެވެ. ދެން ލޯގަނޑުން ބަލާލާފައި ޚިޔާލު ބަދަލުވެގެން އަނެއްކާ އެހެން ހެދުމެއް ނަގާފާނެއެވެ. އެންމެ ފަހުން އޭނާ އިޚްތިޔާރުކުރީ ފެހި ކުލައިގެ މާޖެހި ހެދުމެކެވެ. އެ ހެދުން ލާފައި ހުންނަ އިރު އޭނާ ވަރަށް ރީތިކަމަށް އިއްސޭ އަބަދުވެސް ބުނެއެވެ. ވީމާ މިރެއަށް އެންމެ އެކަށީގެން ވަނީ މި ހެދުން ކަމުގައި އޭނާ ނިންމިއެވެ. އެއަށް ފަހު މާނޭވާއެއް ލިއެވެ. ދެން ހެދުން ހިފައިގެން ގޮސް އެ އިސްތިރިކޮށްލިއެވެ.\nއަދިވެސް އިރު އޮއްސޭކަށް ނޫޅެއެވެ. މަރީނާ އަށް މާ ދުވަސް ދިގުވާހެން ހީވާން ފަށައިފިއެވެ. އެންމެފަހުން ނުހުރެވިގެން އޭނާގެ ރައްޓެހި އައިޝާއަށް ގުޅާލިއެވެ. އަދި މިރޭ އިއްސޭ އޭނާއަށް ލޯބި ހުށައަޅަން އުޅޭ ވާހަކަވެސް ބުނެފިއެވެ. އައިޝާއަށް ވެސް މަރީނާ އިއްސޭ ދެކެ ލޯބިވާ ވަރު އެނގެއެވެ. ވީމާ އެ ދެމީހުން އެއްވެއްޖެއްޔާ އަބަދު ދައްކާނީ އިއްސޭގެ ވާހަކައެވެ. މިރޭ ގެއަށް އައިސް ވީގޮތް ކިޔައިދޭން ވާނެކަމަށް މަރީނާ ލައްވާ އައިޝާ ވަޢުދުކުރުވައިފިއެވެ.\nއެތައް އިރަކު މިދެމީހުން ފޯނުން ވާހަކަދެއްކުމަށް ފަހު ފޯނު ބޭއްވި އިރު އިރު އޮއްސިއްޖެއެވެ. މަރީނާ އަވަހަށް ގޮސް ފެންވަރަން ވަނެވެ. ގާތް ގަނޑަކަށް ދޮޅު ގަޑިއެއްހާ އިރު ފާޚާނާ ތެރޭ އުޅުމަށް ފަހު އޭނާ ނުކުމެ ރީތިވާން ފެށިއެވެ. ހެދުން އަޅާ ރީތިވެ ނިމުން އިރު އިއްސޭ ވެސް އައިސްފިއެވެ. މަރީނާގެ މަންމަ އޭނާގެ ކޮޓަރި ދޮރުގައި ޓަކި ޖަހާފައި އެހެން ބުނެފިއެވެ. މަރީނާ އަވަސް ކޮށްލިއެވެ. އަދި ކޮޓަރިން ނުކުންނަން އުޅެފައިވެސް އެންމެ ފަހު ފަހަރު ލޯގަނޑަށް ބަލާލަން ދިޔައެވެ. އޭނާ މިރޭ ވަރަށް ރީއްޗެވެ. ކޮންމެ އަންހެން ކުއްޖަކީވެސް އުފާވެފައި ހުންނަ އިރު ރީތި ކުއްޖެކެވެ. މަރީނާ މިރޭ އެ ހުންނަނީ ވަރަށް އުފަލުންނެވެ.\nމަރީނާގެ ކޮޓަރި ހުންނަނީ ގޭގެ މަތީ ބުރީގައެވެ. އޭނާ ސިޑިން ފައިބައިގެން އައި އިރު އިއްސޭ ސިޓިންރޫމުގައި ހުރި ގޮނޑިއެއްގައި އިށީނދެލައިގެން އިނެވެ. ސިޑިމަތިން މަރީނާގެ ފައި ފެނުނީއްސުރެ އޭނާ އެކީ ފެންނަންދެން ވަރަށް ޝައުޤުވެރިކަމާއެކު އިއްސޭ ބަލަން އިނެވެ. ހީވަނީ ދުވަހަކު ނުފެންނަ މީހަކު ފެންނަން އުޅޭތީ ބަލާލާ ހިތުން އިނީ ހެންނެވެ. ސިޑިން ފައިބައިގެން އަންނަ މަރީނާ މިހާރު އޭނާއަށް އެކީ އެބަ ފެނެއެވެ. އޭނާ ލައިގެން ހުރީ އިއްސޭއަށް އެންމެ ރީތި ފެހިކުލައިގެ މާ ޖެހި ހެދުމެވެ. މަރީނާގެ ބޮލުގެ އިސްތަށިގަނޑުވެސް ވަޔާ ހެލިލާކަމުގައި އޭނާ އަށް އިޙްސާސްވާން ފެށިއެވެ. އެ ގޭތެރެއަށް އެންމެ ވައިރޯޅިއެއް ނުޖެހުނަސް އޭނާއަށް އެހެން ހީވަނީއެވެ. ވީމާ އަނގަ ހުޅުވިފައި އެދިމާއަށް ބަލަހައްޓައިގެން އޭނާއަށް ހުރެވުނެވެ. މަރީނާ އައިސް އޭނާގެ ކުރިމައްޗަށް ހުއްޓެންދެންވެސް އާގަމަވެފައި ބަލަން ހުރެވުނީއެވެ. އެންމެ ފަހުން މަރީނާ އޭނާގެ އަތުގައި އޮތް ކުޑަކުޑަ އަތްދަބަހުން އިއްސޭގެ ކޯތާފަތުގައި މަޑުމަޑުން ޖަހައިފިއެވެ. އަދި މަޑުމަޑުން ހީލިއެވެ. މާތް ކަލާކޯއެވެ. އޭނާގެ ހީލުމުގައި އެ ހުންނަނީ ކޮންފަދަ ހިތްގައިމު ކަމެއް ހެއްޔެވެ؟ އޭނާގެ ހިނިތުންވެފައިވާ މަޑުމަޑު ތުންފަތުގައި ވަނީ ޔާގޫތުގައި ހުންނަ ބިރުވެރި ރަތްކުލައެއް ނޫނެވެ. ނަމަވެސް .... އެހެން ކަހަލަ ޖާދޫއެކެވެ. ދިވެހި ވަންތަ ނާޒުކު ކުލައެކެވެ.\n'' ވާހ... ! ''\nދުނިޔެއަށް އެނބުރި އާދެވުމުން އިއްސޭ އަށް ބުނެލެވުނެވެ.\n'' ދެން ހިނގާ ދާން އަވަހަށް ''\nހެމުން ހެމުން ލަދުރަކި ގޮތަކަށް މަރީނާ ބުންޏެވެ. އެހެން ބުނުމުން އިއްސޭ ގޮޑިން ތެދުވިއެވެ. އަދި ދެމީހުން އެކުގައި ގެއިން ނުކުތެވެ.\nހަމަ ހިމޭން ރެސްޓޯރެންޓެއްގައި އޭގެ ދެ ޒުވާނުން ކެއުމަކަށް އިންސާފުކުރާން ތިއްބެވެ. އެކަކު އަނެކަކަށް ކުރިމަތިވާ ގޮތަށެވެ. އެތާގެ މާޙައުލުގައި ވަނީ ސިހުރުން ފުރިގެންވާ ފަނޑު އަލިކަމެކެވެ. ހީވަނީ އުޑުމަތި ސާފު ރެއެއްގައި ހަނދުވަރު ދީފައި އޮތް ހެންނެވެ. ހިތްގައިމު އޮމާން މިޔުޒިކެއް ޖަހާފައި ހުއްޓެވެ.\nމަރީނާގެ ހިތުގެ ޖަޒުބާތުތަކަށް ބުނަންވެސް ނޭނގޭކަހަލަ އޮއިވަރެއް އައިސްފައި ހުއްޓެވެ. އެހެން ނުވާންވީވެސް ކީއްވެ ހެއްޔެވެ. މި ޖާދުވީ މާޙައުލުގައި، އޭނާގެ ކުރިމަތީގައި އެއިނީ އޭނާ އެންމެ ލޯބިވާ ޒުވާނާއެވެ. އޭނާގެ އެންމެ ގާތް ރަޙުމަތްތެރިއާ އެވެ. އެ ޒުވާނާ މިރޭ އެ އުޅެނީ އޭނާ އެންމެ އަޑުއަހަން ބޭނުންވާ ވާހަކަ ބުނާށެވެ. އެ ވާހަކައެއްގެ ސަބަބުން އޭނާގެ މުޅި ދިރިއުޅުން ބަދަލުވެގެން ދާނެ ވާހަކައެވެ. އޭނާ ދެކެ ލޯބިވާ ވާހަކަ ބުނާށެވެ.\n'' މަރީނާ....'' އިއްސޭ މަޑު މަޑުން ބުނެލިއެވެ. '' މަރީނާ އެނގޭތަ އަސްލު..؟ އަހަރެން މިހާރު މި ހުންނަނީ ވަރަށް އުފަލުން... ވަރަށް އުފަލުން.. އެނގޭތަ؟ އަހަރެން މިއުޅެނީ ވަރަށް މުހިއްމު ކަމެއް ކުރަން... ވަރަށް ގިނަ ދުވަސްވެއްޖެ ނުވެގެން އުޅޭ ކަމެއް ކާމިޔާބުވެއްޖެހެން މިހާރު ހީވަނީ.. އެކަމަކު ނޭނގެ އަދި ވާނެ ގޮތެއް.. މިއީ އަހަރެންގެ ދިރިއުޅުމާ ގުޅިފަ ހުރި އެންމެ މުހިއްމު ކަމޭ ބުނެވޭނީ.. މުސްތަޤްބަލް.... '' އޭނާ މަޑުމަޑުން ވާހަކަ ކުރިއަށް ގެންދިއައެވެ. މަރީނާ ކެތްތެރިކަމާއެކު އަޑުއަހަން އިނެވެ. '' ފުރަތަމަ ކަމަކަށް އަހަރެން ބޭނުން ވަނީ މަރީނާކައިރީގަ މިވާހަކަ ބުނަން... މަރީނާ ތީ އަހަރެންގެ ބެސްޓު ފްރެންޑް ހެން އަހަންނަށް ހީވަނީ...'' އަދިވެސް އޭނާ އެ ބުނަން އުޅޭ ވާހަކައެއް ނޭނގެއެވެ. '' މަރީނާ އަށް ވެސް އެނގޭނުން.. އަހަރެން ކުރިއްސުރެވެސް އަންހެން ކުއްޖަކު ދެކެ ވަރަށް ލޯބިން އުޅުނިން ކަން...''\nމަރީނާގެ ހިނިތުންވުން ފަނޑުވާން ފަށައިފިއެވެ. އިއްސޭގެ ވާހަކަ އެ ހުރީ އޭނާ ހީކޮށްގެން ހުރި މިސްރާބަށް ނޫންހެން ހީވާން ފަށައިފިއެވެ.\n'' އެނގޭނުން އަހަރެން ޙަސީނާދެކެ ވަރަށް ލޯބިން އުޅުނިން ކަން... އެނގޭތަ .. އަހަންނަށް ހީވަނީ އޭނާވެސް މިހާރު އަހަރެން ދެކެ ލޯބިވާހެން .. އަހަރެން މި އުޅެނީ އޭނާ ގާތު އެ ވާހަކަ އަލުން ބުނަން... މި ފަހަރު އަހަންނަށް ކާމިޔާބު ވާނެކަން ޔަގީން... އެކަމަކު އަދި ނުބުނަން .... ފުރަތަމަ މި ބުނީ މަރީނާ ކައިރީގަ..''\nއިއްސޭގެ ދުލުން ނިކުމެގެން އަންނަ ކަލިމަތައް މަރީނާގެ ހިތުގައި ޒަލްޒަލާއެއް އުފައްދައިފިއެވެ. އޭނާގެ އުއްމީދުތައް ފުނޑުފުނޑުވެއްޖެއެވެ. ދެކެމުން އައި ރީތި ހުވަފެން ބިލާހަކަށް ވީއެވެ. އޭނާ އަށް ފެނުނީ އަވާ މެންދުރެކެވެ. އިއްސޭ އޭނާ ދެކެ ލޯތްބެއް ނުވެއެވެ. އޭނާގެ ހުރި މޮޔަކަމާއެވެ. މަރީނާ ގަދަކަމުން ހިނިތުން ވެގެން އިނެވެ. އިއްސޭއަށް ޓަކައި އުފާވެރި މޫނެއް ދެއްކޭތޯ އޭނާ ނާކާމިޔާބު މަސައްކަތް ކުރިއެވެ. ނަމަވެސް އޭނާގެ ދެލޯ ފެންކަޅިވިއެވެ. ހިފެހެއްޓުމެއް ނެތި ލޮލުން ކަރުނަ ތައް ފައިބަން ފެށިއެވެ.\n'' މަރީނާ...! ؟ ރޮނީތަ...؟ ''\nވަރަށް ސޭކު ފާޑަކަށް އިއްސޭ ސުވާލުކުރިއެވެ. މަރީނާ ގަދަކަމުން ހޭންފެށިއެވެ.\n'' އިއްސޭއަށް އަދި އަހަރެން ނޭނގެނީނުން... ހާދަ މޮޔައޭ ދޯ؟ ބަލާބަލަ އަހަރެންގެ މޫނަށް... އަހަރެން މި ހެނީނުން... އެނގޭތަ އަހަރެންގެ ލޮލުން ކަރުނަ އަންނާނެ އުފާވީމަވެސް.. އަހަރެން ވަރަށް އުފާވެއްޖެ އިއްސޭގެ ލޯބި ކާމިޔާބު ވީމާ... އިއްސޭ ދެން ލަސް ނުކޮށް އަވަހަށް އޭނާ ކައިރިއަށް ގޮސް ބުނޭ ތިވާހަކަ... ލަސް ނުކުރޭ..''\nމަރީނާ އޭނާގެ ޒަޚަމްވެފައިވާ ހިތުގެ ވޭންތައް މޫނުމަތިން ފޮރުވޭތޯ ބެލިއެވެ. އަދި ހިނިތުންވިއެވެ.\n'' އަޅެ މަރީނާ ހާދަ ރަނގަޅޭ... އަހަރެންގެ ކަމެއްގަ އުފަލުން ރޮވޭނީ .....''\nއިއްސޭ މީ ކޮންތާކު މޮޔައެއް ހެއްޔެވެ؟ އޭނާ އަށް މަރީނާގެ ޙާލު ނޭނގެނީ ހެއްޔެވެ؟ އޭނާ ގެ ލޯބި ކުރިމަތިން ފެންނަން ހުއްޓާވެސް އެނބުރި އެހެން ދިމާއެއް ހޯދަނީ ކީއްވެ ހެއްޔެވެ؟ އިއްސޭ އަށް ހަމަ ނުވިސްނެނީ ހެއްޔެވެ؟\nމަރީނާއަކަށް އިތުރަކަށް ވާހަކައެއް ނުދެއްކުނެވެ. އިއްސޭ އުފާވެފައި އިނދެގެން އޭނާގެ ހުުވަފެންތައް މަރީނާއަށް ކިޔައިދެމުން ގެންދެއެވެ. އެވާހަކަތަކަށް ހިނިތުންވެގެން އިން މަރީނާއަކަށް އެ ދައްކާ ވާހަކަތަކެއް އަޑު އިވޭހެނެއް ވެސް މިހާރަކު ހީއެއް ނުވެއެވެ. ނަމަވެސް އޭނާ އޭނާގެ ޖަޒުބާތުތައް ފޮރުވޭތޯ މަސައްކަތް ކުރިއެވެ.\nއެރޭ ގެއަށް އައިސް މަރީނާ ވަގުތުން ގޮސް ވަނީ ކޮޓަރިއަށެވެ. އަދި ހެދުންވެސް ބަދަލު ނުކޮށް އޭނާ އެދުމައްޗަށް ވެއްޓިގަތެވެ. އޭނާގެ ލޮލުން ހިފެހެއްޓުމެއް ނެތި ކަރުނަތައް ފައިބަން ފަށައިފިއެވެ. އޭނާ އަށް ރަނގަޅަށް ރޮވިއްޖެއެވެ. އޭނާ މޮޔައީ ހެއްޔެވެ؟ އޭނާ އަށް ރަޙުމަތްތެރިކަމާ ލޯތްބާ އޮޅުނީ ހެއްޔެވެ؟ ނޫނެކެވެ. އިއްސޭ އޭނާއާމެދު ބޭއްވީ ހަމައެކަނި ރަޙްމަތްތެރިކަމެއް ނޫނެވެ. އެއަށް ވުރެ މާ ގާތް ގުޅުމެކެވެ. އޭނާގެ ޢަމަލުތަކުންނާ ބުނާ އެއްޗެހިން އެކަން އެނގެއެވެ. ވީ އިރު އިއްސޭ އެ ކުރީ ކޮންފަދަ ބޮޑު އަނިޔާއެއް ހެއްޔެވެ؟ ނުލާހިކު މަޢުސޫމު އަންހެންކުއްޖެއްގެ ހިތާ އޭނާ އެ ކުޅެލީ ކޮންފަދައަކުން ހެއްޔެވެ؟\nއަނެއް ދުވަހު އޮފީހަށް ނާންނަން ހުރެފައިވެސް މަރީނާ އައެވެ. އޭނާ އަކީ ހިތްވަރުގަދަ ކުއްޖެކެވެ. ވީމާ ވެދިޔަ ކަންތައް ހަނދާން ނައްތާލަން އޭނާ ނިންމިއެވެ. އެދުވަހު އިއްސޭ ޙަސީނާ އަތައް ފޮތެއް ގެންގޮސް ދިނެވެ. ޙަސީނާ އެ ފޮތް ހުޅުވާލިއިރު އޭގެ ތެރޭގައި ކަރުދާސް ކޮޅެއްގައި ލިޔެފައި އޮތް ނޯޓެއް އޮތެވެ. '' ވަރަށް މުހިއްމު ވާހަކައެއް ދައްކާލަން ބޭނުން. މަށާ ބައްދަލު ކޮށްލެވިދާނެތަ؟ '' އިއްސޭގެ ނަންޖަހާފައި އޮތް މި ކަރުދާސްކޮޅުގައި އޮތީ އެހެންނެވެ. ޙަސީނާ ވަރަށް އުފާވިއެވެ. އަދި ކެތްތެރިކަމެއް ނެތި އޭނާ އިންތިޒާރު ކުރަމުން އައީ އިއްސޭ ދެން އޭނާ ކައިރިއަށް އަންނާނެ އިރަކަށެވެ. އަދި އޭނާ އެހެރީ އިއްސޭ ބުނި އިރަކުން ބުނި ތާކުން ބައްދަލުވާން ތައްޔާރަށް ކަމުގައި ކަން އޭނާ ބުނަން ބޭނުންވެއެވެ.\nއެ ދުވަހުގެ އޮފީސް ނިމި އެންމެން ގެއަށް ދާންފެށުމުން ވެސް ޙަސީނާ މަޑުމަޑުން އިނެވެ. އިއްސޭ އަންނާނެކަން އޭނާއަށް އެނގެއެވެ.\n'' އަހަރެންގެ ނޯޓުކޮޅު ލިބުނު ދޯ ؟ ''\nޙަސީނާގެ ކުރިމައްޗަށް އައިސް ހުއްޓިފައި އިއްސޭ ބުންޏެވެ. ޙަސީނާ ބޯޖަހާލިއެވެ.\n'' ކީކޭ ބުނަނީ ؟ ''\nއިއްސޭ ވަރަށް ފަރުވާތެރިކަމާއެކު ޙަސީނާގެ މޫނަށް ބަލާލަމުން އަހާލިއެވެ. ޙަސީނާ ޖަވާބެއް ނުދެއެވެ. ނަމަވެސް އޭނާ ހިނިތުންވެލިއެވެ. އެއަށް ފަހު އިސްދަށަށް ޖަހާލިއެވެ. ޙަސީނާގެ ޖަވާބަކީ އާނއެކޭ ކަން އެވަގުތު އިއްސޭއަށް އެނގުނެވެ.\n'' މިރޭ ނުވައެއް ޖަހާއިރު އަހަރެން ތި ގެއަށް ދާނަން އިނގޭ..؟ ''\nއިއްސޭ ވަގުތު ހަމަޖެއްސިއެވެ. އެއަށް ފަހު އޭނާ ނިކުމެގެން ހިނގައްޖެއެވެ. ދެއަތް ދެއަތާ ތަޅަމުން ނެވެ. ޒާތަކަށް ހޫރެމުންނެވެ. ހެވިފައި ހުރެގެންނެވެ. ދޮރުން ބޭރަށް ނުކުމެވުމާއެކު އޭނާ ދެކޮޅު ބަލާލިއެވެ. އަދި އެއްވެސް މީހަކު ފެންނަން ނެތުމުން ދެއަތް ފުޅާކޮށްފައި ފުންމައިގަތެވެ. ދެން އަނގައިން ފާޑެއްގެ ރާގެއް ލައްވަމުން އޭނާ ހިނގައްޖެއެވެ.\nގެއަށް ދިޔަ މަގުމަތީގައި އިއްސޭ ވަނީ އެތާ ކައިރީގައި ހުރި ބޮޑު ވިޔަފާރި އެކުވެންޏަކަށެވެ. އޭނާ އެތާތެރޭގައި ހުރި މާވިއްކާ ފިހާރައަކަށް ވަނެވެ. އަދި ވަރަށް ރީތި ރަތް ފިނިފެންމަލަކާ ރީތީ ކާޑެއް ގަތެވެ. ހޫނު ދުވަހެއްކަމުން އޭނާ ހުރީ ވަރަށް ކަރުހިއްކައިގެންފައެވެ. ވީމާ ކަރުތެންމާލާނަމޭ ހިތާ ދެން އޭނާ ވަނީ އެތާ ހުރި ކޮފީޝޮޕަކަށެވެ.\nމޭޒެއް ކައިރީގައި ފިނި އޮރެންޖު ޖޫސް ތައްޓެއް ހިފައިގެން އިއްސޭ އޭނާގެ ޚިޔާލީ ދުނިޔެއަށް ގެއްލިފައި އިނެވެ. މޭޒުގެ އެއް ކައިރީގައި އޭނާ ގެންގުޅުނު ކާޑާއި ފިނިފެންމާ ބާއްވާފައި އޮތެވެ. އެހެން އިންދާ އެތަނަށް އައިސް ވަނީ އައިޝާއެވެ. އައިޝާ އޭނާގެ ދަތްޕިލާ ސޭލްއަޅުވައިގެން އައިސް އިއްސޭގެ ކުރިމަތީގައި ހުރި ގޮނޑީގައި އިށީނެވެ. އަނެއް ގޮނޑީގައި އޭނާގެ އަތްދަބަސް ބާއްވަމުންނެވެ. އޭނާ އެއިރުވެސް މާނައިން ފުރިފައިވާ ބެލުމަކުން އިއްސޭގެ މޫނަށް ބަލަން އިނެވެ. މޭޒުމަތީގައި ބާއްވާފައި އޮތް މަލާއި ކާޑުވެސް އޭނާއަށް ފެނުނެވެ. އަދި އިއްސޭއާ ދިމާކޮށްލަން ތައްޔާރުވީ ވަގުތު އިއްސޭ އެކަމަށް ހުރަސް އެޅިއެވެ.\n'' އައިޝާ ހާދަ ސިއްޙަތު ރަނގަޅުހެން ހީވެއޭ... އަނެއްކާ ވިޓަމިންގަނޑަކާތަ އިނދެގެން ތިއުޅެނީ؟ ''\nއިއްސޭ އެއްލޯ މަރާލަމުން ހީލިއެވެ. '' ކޮބާތަ ތިގެންގުޅޭ ވިޓަމިންގަނޑު...؟ '' އަނެއްކާ އިއްސޭ ސުވާލު ކުރިއެވެ. އޭނާގެ ބޭނުމަކީ މޭޒުމަތީގައި އޮތް ކާޑާއި ފިނިފެންމަލާ މެދު އައިޝާގެ ސަމާލުކަން ގެއްލުވާލާށެވެ.\n'' ވެއްޖެ މިތަނުން ތާކަށް ވަދެ.. އިރުކޮޅަކުން އަންނާނެ..... އޭ ތިއެއް ނޫނޭ.. ދެން ބުނެބަލަ މަރީނާއަށް ވިޓަމިން ދޭން ފަށާނީ ކޮން އިރަކުންތަ؟؟؟ '' ހެމުން ހެމުން އައިޝާ އެ ސުވާލު ކޮށްލިއެވެ. އިއްސޭ ކައިރިއަށް އައީ އަމަށަކު ހިންޏެއް ނޫނެވެ. ގިނަ މީހުން ހީކުރަނީ އޭނާ އުޅެނީ މަރީނާއާ ރައްޓެހިވެގެން ކަމަށެވެ. އެކަމަކު މީ ދެން ބޮޑުވަރެއް ނޫން ހެއްޔެވެ؟ އައިޝާ އެހެން ހީކޮށްގެން ނުވާނެ ނޫން ހެއްޔެވެ؟ އައިޝާ އަކީ މަރީނާގެ އެންމެ ގާތް ރަޙްމަތްތެރިޔާ ވިއްޔާއެވެ.\n'' މިހާރު ބާޒާރުގަ މަލުގެ ޑިމާންޑުވެސް ވަރަށް ބޮޑުވެއްޖޭ މީހުން އެބަ ކިޔާ.. '' އައިޝާ އަނެއްކާ ބުނެލިއެވެ.\n'' އޭ ކޮން ވާހަކައެއްތަ ދި ދައްކަނީ؟ މަރީނާ އަކީ މަގޭ ފްރެންޑެކޭ... ! '' އިއްސޭ ޙަޤީޤަތް އޮޅުންފިލުވައިދެވޭތޯ ބެލިއެވެ.\n'' ކޮންމެހެން ދެން މާ ނޫން ކަމަށް ހެދޭނެ ކަމެއް ނެތޭ.. މަށަށް ތި ހުރިހާ ކަމެއްވެސް އެނގޭ އަމްދަކުން.. ހީވޭތަ މަރީނާ މަށަށް ކިޔައި ނުދީ ހުންނާނެހެން؟ ރޭގަ ދެމީހުން ރެސްޓޯރެންޓަށް ދާން އުޅުނުވާހަކަ މަރީނާ އޮތީ މާ ކުރިން މަ ކައިރީގަ ބުނެފަ.. އެނގޭތަ އަދި ބުންޏޭ އިއްސޭ މިރޭ ލޯބި ހުށައަޅާނޭވެސް.. މަ ބުނިން ފޮނި ނުވާށޭވެސް... ފިރިހެނުންގެ ގޮތެއް ނޭނގޭނޭ.. އެކަމަކު ނޭނގުނެއް ނު .. މިހާރުވެސް ތި އުޅެނީ މަލާ ކާޑާ އެއްޗެހި ގަނެގެން ވިއްޔާ ...''\nއިއްސޭއަށް ބުނާނެ އެއްޗެއްވެސް ނޭނގުނެވެ. ހައިރާންވެގެން އަނގަ ހުޅުވިފައި އިނދެވުނީއެވެ. އޭނާ އަށް މި ކުރެވުނީ ކީއް ބާވައެވެ. މަރީނާ އޭނާދެކެ ލޯބި ވަނީ ބާވައެވެ. މަރީނާ އަށް ރޭގައި ރޮވުނީ އެހެންވެގެން ބާވައެވެ؟ އޭނާ ދެކެ މަރީނާ ލޯބިވާން އޭނާ އަށް ކުރެވުނީ ކީއްބާވައެވެ؟ މާ ބޮޑަށް ގާތްވެވުނީ ހެއްޔެވެ؟ އާނއެކެވެ. އެއީ އެކަން ވީ ގޮތެވެ. އެކަމަކު އަންހެން ކުދިން މާ އަވަހަށް ކަންކަމުގެ މާނަ އޮޅުވާލަނީ ކީއްވެ ހެއްޔެވެ؟ މީހަކު މާ ބޮޑަށް ގާތްވެގެން އުޅުމުން އެއީ ލޯބި ކަމުގައި ދެކެނީ ކީއްވެ ހެއްޔެވެ؟ އާނއެކެވެ. އޭނާއަށްވެސް މަރީނާ ކަމުދެއެވެ. އަބަދު އެކީގައި އުޅޭހިތް ވެއެވެ. ވާހަކަ ދައްކާ ހިތްވެއެވެ. ނުފެނުމުން އަބަދު ހަނދާންވެއެވެ. އިރު އިރު ކޮޅާ ގުޅާލާހިތް ވެއެވެ. އެކަމަކު އޭގެ މާނަ އަކީ ލޯބި ހެއްޔެވެ؟ ފިރިހެނުންގެ މިޒާޖެވެ. އަންހެން ކުއްޖަކާ އެގޮތަށް ކިތައްމެހާ ވެސް ކައިރިވެވިދާނެއެވެ. އަދި އެ މީހުން އެ ކުދިންނާ ގާތްވެގެން އުޅެނީ ކޮންމެހެން އެކުދިން މަޅިއެއްގައި ޖައްސާކަށްވެސް ނޫނެވެ. ހިތުގައި އޮންނަ ޝައުޤެއްގެ ބޮޑުކަމުން އެހެން އުޅެވެނީއެވެ. ވީ އިރު އެކަމުގައި ފިރިހެނުން ކުއްވެރިކޮއްގެން ނުވާނެ ނޫންހެއްޔެވެ؟ ފަހަރެއްގައި ވެސް އެއީ ލޯބި ކަމުގައި އެމީހުން ގަބޫލެއް ނުކުރެއެވެ. އެވަރު އަންހެންކުދިންނަށް ނުުވިސްނެނީހެއްޔެވެ؟ ހަމަ ގައިމުވެސް މަރީނާއަކީ އިއްސޭ ލޯބިވާން ބޭނުން ކުއްޖާއެއް ނޫނެވެ. އޭނާ ލޯބިވާނީވެސް އަދި ލޯބިވާން ބޭނުމީވެސް ޙަސީނާ ދެކެއެވެ.\n'' އޭ މިހާރު ހުރެވޭކަށް ނެތް އިނގޭ .. ވަރަށް އަވަހަށް ތާކަށް ދާން ޖެހިއްޖެ..'' ގަޑި ބަލާލަމުން އިއްސޭ ތެދުވިއެވެ. އޭނާ އެތާ އިންނާކަށްވެސް ބޭނުމެއް ނުވިއެވެ. އޭނާ ބޭނުންވަނީ އަވަހަށް އެތަނުން ނުކުމެގެން ދާށެވެ.\n'' ދެން ދޭ... ކީއްވެތަ އަދިވެސް އެއްބަސް ނުވާން ތިއުޅެނީ؟ '' ހެމުން ހެމުން އައިޝާ ބުނެލިއެވެ. އޭނާ އެހެން ބުނި ކަމެއްވެސް އިއްސޭއަކަށް ނޭނގުނެވެ. އަވަސް އަވަހަށް ބިލް އަދާ ކޮށްލާފައި ނުކުމެގެން އޭނާ ހިނގައްޖެއެވެ.\nގެއަށް ދެވުނު އިރުވެސް އިއްސޭގެ ބޮލުގައި އެނބުރެނީ އައިޝާ ދެއްކި ވާހަކަތަކެވެ. އޭނާ އާ މަރީނާ އާ ދެމެދު ހިނގާފައި ހުރި ކަންތައްތަކެވެ. މަރީނާ އާ އެކު ހޭދަކުރެވިފައިވާ ވަގުތު ތަކެވެ. އުފާވެރި ވަގުތުތަކެވެ. މަރީނާ ހިތާމައިން ހުރުމަކީ އޭނާ އެއްގޮތަކަށް ވެސް ބޭނުން ކަމެއް ނޫނެވެ. އަބަދުވެސް އެދެވެނީ މަރީނާ އުފަލުގައި ހުންނާށެވެ.\nއެއްދުވަސް ވަރެއްގައި މަރީނާގެ ފަހަތުން އަޅައިގަނެގެން ފާޑެއްގެ ފިރިހެނަކު އުޅުނެވެ. އެއީ އިއްސޭގެ ނަޒަރުގައި ފާޑެއްގެ ފިރިހެނެއް ކަމުގައި ވިޔަސް ޙަޤީޤަތުގައި ގޯސް މީހެއް ނޫނެވެ. ހަމަ ރަނގަޅު އިންސާނެކެވެ. އާދައިގެ މަތީން ފިރިހެނަކު އަންހެނެއްގެ ލޯތްބަށް އެދިގެން އުޅޭ ބީދައިން އުޅުނު ޒުވާނެކެވެ. ނަމަވެސް އިއްސޭ އޭނާދެކެ އައީ އަމަށަކު ރުޅިއެއް ނޫނެވެ. އެ ޒުވާނާއަށް ވަރަށް އިންޒާރުދީ އޭނާ މަރީނާއާ ކައިރިވިޔަކަ ނުދިނެވެ. އިއްސޭގެ ހިތުގައި އަލިފާންކަހަލަ ޙަސަދަވެރިކަމެއް އެ ޒުވާނާ އާ މެދު އުފެދުނެވެ. ނަމަވެސް އެ ދުވަސްވެސް މިހާރު ފާއިތުވެ ހިނގައްޖެއެވެ. މި ހުރިހާ ކަމެއް އިއްސޭގެ ހަނދާނީ އިސްކިރީނުގައި ތަމްސީލުވަމުން ދިޔައީ ފޮރުވިފައި ވާ ޙަޤީޤަތްތަކެއް ފާޅުވާ ފަދައިންނެވެ. ޣާފިލުކަމުގެ އަނދިރިކަމުން އަލިކަމަކަށް އާދެވޭ އުސޫލަކުންނެވެ.\n'' އިއްސޭއަށް އަދި އަހަރެން ނޭނގެނީނުން... ހާދަ މޮޔައޭ ދޯ؟ ބަލާބަލަ އަހަރެންގެ މޫނަށް... އަހަރެން މި ހެނީނުން... އެނގޭތަ އަހަރެންގެ ލޮލުން ކަރުނަ އަންނާނެ އުފާވީމަވެސް.. އަހަރެން ވަރަށް އުފާވެއްޖެ އިއްސޭގެ ލޯބި ކާމިޔާބު ވީމާ... އިއްސޭ ދެން ލަސް ނުކޮށް އަވަހަށް އޭނާ ކައިރިއަށް ގޮސް ބުނޭ ތިވާހަކަ... ލަސް ނުކުރޭ..'' މަރީނާ ރޮނީ ހޭ؟ އެހުމުން ރެސްޓޮރެންޓުގައި އިނދެފައި އިއްސޭއަށް އޭނާ ދިން ޖަވާބަކީ މިއީއެވެ. އެއިރުވެސް އިއްސޭ އަކަށް އެއްވެސް ކަމެއް ވިސްނުނު ކަމަކަށް ނުވިއެވެ. ނަމަވެސް މިހާރު އޭނާ އަށް އެ ހުރިހާ ކަމެއް ވަރަށް ސާފުކޮށް އެބަ ހާމަވެއެވެ. މަރީނާގެ އެ ބަސްތަކާ އޭނާގެ ހިނިތުންވެފައި ހުރި ހިތާމެވެރި މޫނު އިއްސޭއަށް ހަނދާންވާންފެށިއެވެ. މާތްކަލާކޯއެވެ! އޭނާ އަށް މި ކުރެވުނީ ކީއް ހެއްޔެވެ؟\nގެއަށް ދިޔަގޮތަށް ގޮސް އޭނާ އެނދުމައްޗަށް ވެއްޓިގަތެވެ. އުއްޑުން އޮވެގެން ފަންގިފލާއާ ދިމާއަށް ބަލަހައްޓައިގެން އޮތެވެ. ބޯދަށަށް ދެއަތް ލައިގެންނެވެ. ރަނގަޅަށް ދިގުދެމިލައިގެންނެވެ. އެހެން އޮވެގެން އޭނާ އަދިވެސް އެ ކުރަނީ މަރީނާގެ ފިކުރުތަކެވެ. ނުވަތަ ޙަސީނާގެ ފިކުރުތަކެވެ. އޭނާއަށް އެވަނީ ގޮތް ނޭނގޭ ހަތަރުއަނގޮޅިއަކަށް ނިކުމެވިފައެވެ. ވަންނަންވީ މަގެއް ނުވިސްނިފައެވެ. އެތައްއިރަކު އޭނާ އެގޮތަށް އޮތެވެ.\nއެރޭގެ ނުވައެއް ޖެހުމުގެ ކުރިން އޭނާ ވަކި ގޮތެއް ނިންމައިފިއެވެ. މިރެއަކީ އެތައް ޒަމާނަކުއްސުރެ އޭނާ ކާމިޔާބު ނުވެގެން އުޅުނު ލޯބި ކާމިޔާބު ވާން އޮތް ރެއެވެ. ވީމާ އޭނާ އެ ފުރުސަތު ގެއްލުވާލާކަށް ބޭނުމެއް ނުވިއެވެ. މާ ބޮޑު ތައްޔާރުތަކެއް އޭނާ ނުވެއެވެ. މާބޮޑަކަށް ރީތިވެ ހެދޭކަށް އޭނާ ބޭނުމެއް ނުވިއެވެ. އޭނާގެ ކުރިން ހުރި ޖޯޝެއް މިހާރަކު ނެތެވެ. ގަނެގެން އުޅުނު ފިނިފެންމަލާއި ކާޑުވެސް ގަސްތުގައި ގޭގައި ބާއްވާފައި އޭނާ ޙަސީނާމެން ގެއަށް ހިނގައްޖެއެވެ.\nއެގޭ ދޮރޯށި ހިއްލާލާފައި ސަލާމް ގޮވާލުމުން އެތެރެއިން ނުކުތީ ދިހަ ވަރަކަށް އަހަރުގެ އަންހެން ކުއްޖެކެވެ. ހަމަ ޙަސީނާ ކަހަލަ ދޮން ރީތި ކުއްޖެކެވެ. ހުޅުވާފައި ހުރި ދޮރުން އެތެރޭގައި ތިބި މީހުންވެސް ފެންނާން ތިއްބެވެ. ދެވަން ފުރައިގެ ރީތި އަންހެނަކާ މަދަރުސާއަށް ދާ ފުރައިގެ ބޮޑު ފިރިހެން ކުއްޖަކެވެ.\n'' ޙަސީނާ އެބަ އުޅޭތަ ކޮއްކޯ ؟ '' އަންހެއް ކުއްޖާ ކުރެން އިއްސޭ އަހާލިއެވެ. މަޑުކޮށްލާށޭ ކިޔާފައި އެކުއްޖާ ދުވެފައި ގޮސް ގޭތެރެއަށް ވަނެވެ.\n'' ދޮންތަ ހޯދަން މީހަކު އައިސްފި '' އޭ ގޮވާލި އަޑު އިވުނެވެ. އެވަގުތު ފާޑަކަށް ކޮރު ޖަހަމުން ކަހަލަ ގޮތަކަށް ގޭތެރޭގައި އިން ފިރިހެން ކުއްޖާ ނުކުތެވެ. އިށީނދެ އިނދެވުން ގޮތަކުން އެ ކުއްޖާގެ ފައި އައްސިވެފައި ހުރިހެން ހީވެއެވެ. ވަރަށް އަދަބުވެރި ގޮތަކަށް އެކުއްޖާ އިއްސޭ އެތެރެއަށް ވަންނަން ދަޢުވަތުދިނެވެ. އިއްސޭ ކުރިންވެސް އަންނާނެކަން އެމީހުންނަށް އޮތީ އެނގިފައިކަން އިއްސޭއަށް ވިސްނުނެވެ.\nއޭނާ އެތެރެއަށް ގޮސް ވަނުމުން ފިރިހެންކުއްޖާ އެތެރެގޭތެރެއަށް ގޮސް ގެއްލިއްޖެއެވެ. ދޮންތައަށް ގޮވަން ދިޔަ އަންހެން ކުއްޖާވެސް ފަހުން ނުނިކުމެއެވެ. އެތާ މިހާރު އިނީ ކުރިންވެސް ފެންނަން އިން އަންހެންމީހާއެވެ. އެ އަންހެން މީހާ ހިނިތުންވެލިއެވެ. " އިސްމާޢީލް ނާޖީ ދޯ ؟ '' އެމީހާ ވަރަށް ހިތްހެޔޮ އަޑަކުން ބުންޏެވެ. އޭނާގެ ހިނިތުންވުމުގައި ވަނީ ޙަސީނާގެ ކުލަވަރެވެ. އެ ރީތިކަމެވެ. ނަމަވެސް ވިސްނުން ތޫނު އޯގާތެރި ގޮތެއް އޭނާގެ މޫނުމަތީން ފާޅުވާން ހުއްޓެވެ. އަންހެން މީހާ ކުރި ސުވާލަށް ހިނިތުން ވުމަކުން އިއްސޭ ޖަވާބު ދިނެވެ. '' މަޑުކޮށްލާ އިނގޭ.. ޙަސީނާ އެބަ ނިކުމޭ މިހާރު.. '' އޭނާ ހިނިތުންވަމުން ބުނެލިއެވެ. އިރުކޮޅަކު އެތާ އިނދެފައި '' ދަރިފުޅާ '' އޭ ގޮވަމުން އޭނާ އެތެރެއަށް ވަދެގެން ހިނގައްޖެއެވެ. އިއްސޭ އެކަނި ބައިންދާފައެވެ. ފަހަރެއްގައި އެއީ ޙަސީނާ ނިކުތުމުން އޭގެ ދެކުދީންނަށް އެކަހެރި ގޮތުގައި ބައްދަލުވާނެ ފުރުސަތު ދޭން ކަމަށް ވެދާނެއެވެ. ކޮންމެއަކަސް މާ ގިނައިރުތަކެއް ނުވެ ޙަސީނާ ނުކުތެވެ. އޭނާ ވަރަށް ވެސް ރީއްޗެވެ. އެކަމަކު ......\nއިއްސޭ ޙަސީނާ އަށް ބަލާލިއެވެ. އެކަމަކު އޭނާއަކަށް މާ ބޮޑު އަސަރުތަކެއް މިރެއަކު ނުކުރިއެވެ. ޙަސީނާގެ ކިބައިގައި ހުރި ޖާދޫ ގެއްލުނީހެއްޔެވެ؟ އޭނާގެ ހިތްވަނީ އެހެން ތާކުއެވެ. އޭނާގެ ހިތުތެރޭގައި ފާޑެއްގެ އަރާރުންގަނޑެއް ހިނގަންފެށިއެވެ. ޙަސީނާ ފެނުނު ވަގުތުވެސް އޭނާއަށް މިހާރު ޙަސީނާ ދެކެ ލޯބި ނުވެވޭކަން ޔަޤީން ވެއްޖެއެވެ. އަދި އޭނާ ލޯބިވަނީ ކާކު ދެކެކަން ވެސް ކަށަވަރުވެއްޖެއެވެ.\n'' ވަރަށް އިރުވެއްޖެ ދޯ އިންނަތާ... ؟ ސޮރީ އިނގޭ '' ލަދުވެތި ގޮތަކަށް ޙަސީނާ ވާހަކަފެށިއެވެ.\n'' ނޫނޭ.. ހަމަ މި އައީ ނުން ..'' އިއްސޭ ހިނިތުންވެލަމުން ޖަވާބު ދިނެވެ. ޙަސީނާ އަކީ ވެސް ރަނގަޅު ކުއްޖެކެވެ. އޭނާ ކިތައްމެ ރީއްޗަސް އޭނާގެ ހިތުގައި ވެސް އޮންނަނީ ހަމަ އެހެން ކުދިންގެ ވެސް އޮންނަކަހަލަ ހިތެއްކަން ޔަޤީނެވެ. އިއްސޭ އެންމެ ކަންބޮޑުވަނީ އެ ސަބަބާ ހުރެއެވެ.\n'' ބުނަންތަ އަސްލު.. '' ޖެހިލުންވެ ހުރެ އިއްސޭ ވާހަކަ ފެށިއެވެ. '' މަށަކަށް އަސްލު ނެތް މާ ގިނައިރަކު ހުރެވޭކަށް ... މި ބުނީ.. ޙަސީނާ އެއްޗެއް ހީނުކުރާތި.. '' އިއްސޭ ބޭނުންވީ އެތަނުން ސަލާމަތްވެގެން އަވަހަށް ދާށެވެ. '' އަހަރެން މިރޭ އަންނަން ބުނި މަޤްޞަދެއް މިހާރަކު އަސްލު އަހަރެންގެ ހިތަކު ނެތް.. އަހަރެން މި ބުނަން އުޅޭ އެތި ޙަސީނާއަށް ވިސްނޭނެ ކަމަށް ހީކުރަން ... ވޭތުވެ ދިޔަ ދުވަސް ތަކުގައި މަގޭ މުޅި ދިރިއުޅުމަށް ވަރަށް ގިނަ ބަދަލުތަކެއް މި ވަނީ އައިސްފައި.. ކޮނޑު އޮތް ފުރޯ ވަލުން ހޯދަން މި އުޅެވުނީ.. ޙަސީނާ..! އަހަރެން އެއްގޮތަކަށްވެސް ޙަސީނާއަކަށް ދެރަގޮތެއް ނޭދެން ... އެކަމަކު ޙަސީނާ އާ އެންމެ އެކަށީގެންވާ މީހާ އަކީ މަށެއް ނޫން.. ޙަސީނާ އަކީ ވަރަށް ރީތި ކުއްޖެއް ރީތި ކަމާ އެއްވަރަށް އަޚްލާޤްވެސް ރަނގަޅު ވީއިރު ޙަސީނާ އަށް އަހަންނަށް ވުރެ މާ ރަނގަޅު މީހުން ވާނެ...'' އިއްސޭ އަކަށް ދައްކާނެ ވާހަކައެއް ނޭނގުނެވެ. އޭނާއަށް މި ހެދެނީ ކޮންކަހަލަ ގޯހެއް ކަމެއް ނޭނގެއެވެ. ނޫނީ ކަންތައް މި ކުރެވެނީ ރަނގަޅަށް ކަމެއް ވެސް އޭނާއަކަށް ނޭނގެއެވެ. ޙަސީނާ އިއްސޭ ދައްކާ ވާހަކައަށް ކަނުލައި އަހަން އިނެވެ. ދެރަވާކަށް ވެސް އުފާ ވާކަށް ވެސް އޭނާ އަކަށް ނޭނގުނެވެ. އޭނާ އަށް ވަރިހަމަ ކަންނޭނގެއެވެ.\n'' އެއީ މައްސަލައެއް ނޫން އިއްސޭ... އެއްވެސް ކަމެއް ނޫން..'' އެއްވެސް މާނައެއް ނެތް ހިނިތުންވުމެއްގައި އިނދެ ޙަސީނާ ޖަވާބުދިނެވެ. '' މަރީނާ ދޯ ؟ އިއްސޭ އަސްލު ލޯބިވަނީ މަރީނާ ދެކެ.. އެހެންނުން ؟ ''\nޙަސީނާގެ ޙާލާ މެދު ސަހަރޯވެރިވެފައި ބަލަހައްޓައިގެން އިން އިއްސޭ ބޯ ޖަހާލިއެވެ.\n'' އިއްސޭ ބުނަންތަ..؟ އަހަރެން ހަމަ އޯކޭ ވާނެ.... އަހަންނާ މެދު ވިސްނާނެ ކަމެއް ނެތް.. އިއްސޭ ލޯބިވަނީ މަރީނާ ދެކެ ކަމަށް ވަންޏާ އަވަހަށް އޭނައަށް އެކަން އަންގާ... އޭނާ އެއީ ހަމަ އެކަމަށް ޙައްޤު ކުއްޖެއް.. '' މަރީނާގެ ލޮލުގައި ތާށިވެފައި އިން ފެންތިއްކެއް ވިދަވިދާ އިނެވެ. ނަމަވެސް އޭނާގެ މޮޅު ކަމުން އެ ފެންތިކި ވެއްޓުނަކަ ނުދިނެވެ. މަރީނާ އާ ބެހޭ ގޮތުން ޙަސީނާ އެ ދެއްކި ވާހަކަތަކަށް އިއްސޭ އެއްބަސްވުމުގެ ގޮތުން ބޯ ޖަހާލިއެވެ. އަދި ދެ ފިކުރެއްގައި އިނދެފައި ދެން އޭނާ ދިޔަސް ހެޔޮތޯ އެއްސެވެ.\n'' ނޫނޭ.. އަދި ގޮސްގެން ނުވާނެ... އެއްޗެއް ބޮއެގެން ދާންވާނީ... އިއްސޭ ދެން އެކަންތައް ހަނދާން ނައްތާލަ ބަލަ.. ޕްލީޒް.. އަހަރެންގެ ހިތުގަ އެއްވެސް ޝަކުވާއެއް ނެތޭ... ބަލާލަ ބަލަ .. އަހަރެން މި ހެނީނުން.. ނުފެނޭތަ ..'' ޙަސީނާގެ އެ ވާހަކަތަކުން އޭނާއަށް ހަނދާންވީ ރޭގައި ރެސްޓޯރެންޓުގައި އިނދެފައި މަރީނާ ބުނި އެއްޗެވެ. ތަފާތަކީ ޙަސީނާ ގެ ލޮލުން ކަރުނަތަކެއް ނުފައިބާކަމެވެ.\nޙަސީނާގެ އެދުމުގެ މަތީން އިއްސޭ މަޑުކޮށްލިއެވެ. އެ ވަރު އޭނާ އަށް ކޮށްލެވިދާނެއެވެ. ޙަސީނާ އެތެރަށްވަދެ ޖޫސްތައްޓެއް ހިފައިގެން ނުކުތެވެ. '' މިހާރު ކައިފާނެތީ އަސްލު އިއްސޭ ކައިރީގަ ކާން އުޅޭށޭ ނުބުނީ... ކާނަންތަ؟ އަހަރެންވެސް އަދި ނުކަން.. ހިނގާ މަށާއެކު ކަމާ ދޯ ؟ '' ޙަޤީޤަތުގައި އިއްސޭ އިނީވެސް ނުކައެވެ. އޭނާ ކުރިން ރާވާފައި އޮތީ ދެމީހުން ބޭރަށް ގޮސް ކާން ކަމަށެވެ. ނަމަވެސް ކަންތައް ދިމާވީ އޭނާ ހީކުރި ގޮތަކަށް ނޫނެވެ. އަދި އޭނާ ބަނޑުހައެއްވެސް ނުމެ ނޫންމެއެވެ. ނަމަވެސް ޙަސީނާ ގެ ދަޢުވަތު ލިބުމުން އޭނާ ކާހިތް ވެއްޖެއެވެ. އަދި ޙަސީނާ ކަންތައްކުރި ގޮތުން އޭނާ އަށް ވަރަށް ބޮޑު ހިތްހަމަ ޖެހުމެއްވެސް ލިބިއްޖެމެއެވެ. '' ނޫނޭ އަހަރެން ވަރަށް ބަނޑުހައިވެފަ މީނީ..'' ހީލަމުން އިއްސޭ ބުނެލިއެވެ.\nއޭގެ ދެމީހުން ކާންތިބެގެން ވަރަށް ވާހަކަދެއްކިއެވެ. ގިނަ ވާހަކަދެއްކީ ޙަސީނާއެވެ. ވާހަކަ ނުދައްކާ އަބަދު މަޑުން އިންނަ ޙަސީނާ މިރޭ ވަރަށް ގިނަ ވާހަކަދެއްކިއެވެ. ޙަސީނާގެ ރަނގަޅުކަން ފެނިފައި އިއްސޭއަށް ވަރަށް އަސަރުކޮށްފިއެވެ. ދުވަހަކު ލޮލުން ކަރުނަތިއްކެއް އައި ހަނދާންވެސް ނެތް އިއްސޭ އަށް ރަނގަޅަށް ރޮވުނެވެ. ނަމަވެސް އޭނާ އެކަން ފޮރުވޭތޯ މަސައްކަތް ކުރިއެވެ. ޙަސީނާ އެކަން ދެނެހުރިކަމަކަށް ނަހަދައެވެ.\nޙަސީނާ މެންގެ ގެއިން އިއްސޭއަށް ނުކުމެވުނު އިރު ދިހަގަޑި ބައިވެއްޖެއެވެ. އޭނާ ހަމަ އެ ހުރިގޮތަށް ދިޔައީ މަރީނާ މެން ގެއަށެވެ. އިއްސޭ ނިކުމެގެން ދިއުމުން ޙަސީނާ ފިނި ނޭވާއެއް ލިއެވެ. އޭނާގެ ޙަޔާތާ މެދު ވިސްނާލިއެވެ. އޭނާގެ ހިތުގައި ހިނގަނީ ކޮންކަަހަލަ ޝުޢޫރުތަކެއް ކަމެއްވެސް ބުނެދޭކަށް ނޭނގެއެވެ. ނަމަވެސް އޭނާއަށް ނަފްސާނީ ހިތްހަމަޖެހުމެއް ލިބުނެވެ. މީހަކަށް ހެޔޮކަމެއް ކޮށްދެވުމުން ކުރެވޭކަހަލަ އިޙްސާސެއް ކުރެވުނެވެ. އަމިއްލަ ނަފްސާއި މެދު ހިތް ރުހޭކަމުގެ އިޙްސާސެއް ވެސް ކުރެވުނެވެ. އޭނާގެ ހިތުގައި އިއްސޭ އާ މެދު އެއްވެސް ޝަކުވާއެއް ނެތެވެ. އިއްސޭ އޭނާއަށް ލަނޑެއް ނުދޭކަން އޭނާއަށް ޤަބޫލުކުރެވެއެވެ. މީގެކުރިން އިއްސޭ އޭނާ ދެކެ ލޯބި ވީކަންވެސް އޭނާ ޤަބޫލު ކުރެއެވެ. ނަމަވެސް އޭނާ އުފާ ކުރާ ކަމަކީ އޭނާ ކުރިން ރައްޓހިވީ މީސް މީހުން ފަދައިން އިއްސޭ އޭނާގެ ބޮލުގައި އިލްޒާމެއް ނާޅުވާ ކަމެވެ. ފުރަތަމަ ފަހަރަށް އޭނާ އަކީ ރީތިކަމާ އެއްވަރަށް ރަނގަޅު ކުއްޖެކޭ ބުނި މީހާ އަކީ އިއްސޭ ކަމުގައި ވީތީ އެވެ. އެހެން މީހުން އޭނާއަށް ތަޢުރީފު ކުރީ އޭނާ ރީއްޗޭ ކިޔައިގެންނެވެ. ޙަސީނާ މިހާރަކު އެއްވެސް މީހަކާ ލޯބީގެ ގުޅުމެއް ބާއްވާކަށް ބޭނުމެއް ނުވެއެވެ. ނަމަވެސް ރަނގަޅު ދިރިއުޅުމެއް އޭނާ ވެސް ބޭނުމެވެ. ދުނިޔެ އަޅައި އިން ދަރުވޭޝަކަށް ވާކަށް އޭނާވެސް ބޭނުމެއް ނޫނެވެ. އޭނާ ބޭނުން ވަނީ ޙަޔާތުގެ ރަނގަޅު ބައިވެރިއެކެވެ. އޭނާ އަކީވެސް އަންހެނެއް ކަން ދަންނާނެ މީހެކެވެ. އޭނާގެ ކިބައިގައި ހުރި ރަނގަޅު ސިފަތައްދެކެ ލޯބިވާނެ އިންސާނެކެވެ. ހަރުދަނާ މީހެކެވެ. މީހުންނަށް އޯގާތެރި، މާއްދިގޮތުން ވެސް ތަނަވަސް ޒުވާނެކެވެ. މި ހުރިހާ ސިފަތަކެއް ހުރި ޒުވާނަކު މަތިންބައިން ޖެހިގެން އޭނާގެ ކައިރިއަށް އަންނާންދެން އިނުމަކީ މޮޔަކަމެކެވެ. މިފަދަ ސިފަތަކެއް ހުރި ޒުވާނަކު ފެނިއްޖެ ނަމަ ޚުދު އޭނާ އެ ޒުވާނަކަށް ކާވެނި ހުށައަޅާނީއެވެ. އެފަދަ ޒުވާނަކު އެބަ އުޅޭ ބާއެވެ؟ އާނ އެކެވެ. އެފަދަ ޒުވާނެއް އޭނާއަށް އެބަ އެނގެއެވެ.\nއިއްސޭ ގޮސް މަރީނާމެން ގޭ ދޮރޯށި ހިއްލާލިއެވެ. އެތެރޭގައި އިނީ މަރީނާގެ މާމައެވެ. މަރީނާގެ މަންމަ އަކީ ވަރަށް އަވަހަށް ނިދާ މީހެކެވެ. އޭނާގެ ބައްޕަ އުޅޭނީ އަދިވެސް ފިހާރަތަކުގައި ހޭބޯ ނާރައެވެ. ދެން ގެއަށް އަންނާނީ ވަރަށް ދަންވާފަހުންނެވެ. ގުރޫޕު ހަދާފައި ހޮޓަލުން ސައިބޮއެގެންނެވެ. މަރީނާގެ މާމަ އަކީ ވަރަށް ބީރު މީހެކެވެ. މުސްކުޅިކަމުން ލޯބޯ ކޮށިވެފައި އިންނަ މީހެކެވެ. މީހަކު ގެއަށް އައި ކަމެއްވެސް އޭނާ ނުދެނެހުއްޓެވެ. އިއްސޭ ސިއްރު ސިއްރުން ސިޑިން އަރައިގެން ގޮސް މަރީނާގެ ކޮޓަރި ދޮރުގައި ޓަކިދިނެވެ. ދެތިން ފަހަރަކު ޓަކި ޖަހާލުމުން ވަންނާށޭ ގޮވާލި އަޑު އިވުނެވެ. އިއްސޭ ދޮރު ހުޅުވާލިއެވެ. މަރީނާ ހީކުރީ އެވާނީ މަންމަ ކަމަށެވެ. ނަމަވެސް އޭނާއަށް އިއްސޭ ފެނުމުން ސިހުނެވެ. ކިތައްމެ ގާތްކޮށް އުޅުނަސް ދުވަހަކުވެސް އިއްސޭ އެ ކޮޓަރިއަކަށް އޭނާ ނުވައްދައެވެ. މަރީނާ ފުންމައިގެން ތެދުވިއެވެ. އޭނާ އޮތީ ނިދަން ލާ ހަރުވާޅަކާ ޓީޝާޓެއް ލައިގެންނެވެ. މީ އާއްމުކޮށް ގޭތެރޭގައި އުޅޭ އިރުވެސް އޭނާ ލާ އެއްޗެއްސެވެ. '' އިއްސޭތަ؟ މަޑުކޮށްލާ އިނގޭ.. މި ނުކުންނަނީ..'' އެނދުން ތެދުވެ ހިނގައިގަންނަމުން މަރީނާ ބުންޏެވެ. އިއްސޭއަކަށް ކޮޓަރި ތެރެއަށް ވަންނާކަށް ނުކެރުނެވެ. '' އޯކޭ.. އަހަރެން މަޑުކޮށްލާނަން ތިރީގަ..'' އެހެން ކިޔާފައި އިއްސޭ ތިރިއަށް ފޭބިއެވެ. އަދި ބޭރުގައި ހުރި ޖޯލިފަތިން ޖޯއްޔެއްގައި އޭނާ އިށީނެވެ.\nއިރުކޮޅަކުން މަރީނާ ނުކުތެވެ. އޭނާގެ ކިބައިގައި ކުރިން ހުންނަ ގާތްކަމެއް ނެތެވެ. އުފާވެރި މިޒާޖެއް ނެތެވެ. މި ހުރިހާ ކަމެއްގެ ޙަޤީޤަތް މިހާރު އިއްސޭއަށް އެބަ އެނގެއެވެ. '' އިށީނދެބަލަ މިތާ..'' ކައިރީގައި ހުރި ޖޯއްޔަކަށް އިޝާރާތްކުރަމުން އިއްސޭ ބުންޏެވެ. މަރީނާ އިށީނެވެ. ނަމަވެސް އޭނާ ވާހަކައެއް ނުދައްކައެވެ. އޭނާއަށް ދައްކާނެ ވާހަކައެއް ނުވިސްނުނީއެވެ. ބުނާނެ އެއްޗެއް ނޭނގުނީއެވެ.\n'' އަނެއްކާ މިރޭވެސް މި އައީ ވަރަށް މުހިއްމު ވާހަކައެއް ބުނަންވެގެން...'' ކުޑަކޮށް ހީލަމުން އިއްސޭ ވާހަކަ ފެށިއެވެ. '' އަހަރެންވަރު ބޮޑު މޮޔައެއް އެއްވެސް ތާކު ނުހުންނާނެ.. މަރީނާ.. މަރީނާއަށް އެނގޭތަ އަހަރެން މި ހުރިހާ ދުވަހު މި ހޯދީ ކުރިމަތީން ފެންނަން އޮތް އެއްޗެއް.... އަހަރެން މި ހުރިހާ ދުވަހު މި ހޯދި ލޯބި، އަހަރެންގެ ކުރިމަތީގައި އޮތް އިރުވެސް އަހަންނަކަށް އެކަމެއް ނޭނގުނު.. އެކަމަކު އަހަންނަށް މިހާރު ހުރިހާ ކަމެއްވެސް ވިސްނިއްޖެ... ލޯތްބަކީ ކޮބައިކަން އެނގިއްޖެ.. އަހަރެން އަންހެން ކުއްޖަކާ ވަރަށް ގާތް ރަޙުމަތްތެރިކަމެއް އުފެއްދިން .... ވަރަށް ޚާއްސަ ރަޙުމަތްތެރިކަމެއް... އެ ރަޙުމަތްތެރިޔާ ގެ ގާތުގައި ހުރުމަށް އަބަދުވެސް ހިތް އެދެވޭ ދަރަޖައަށް އޭނާއާ ގާތްވެވިއްޖެ.. އެކަނިވެރި ވާ ވަގުތު އޭނާ އާ ގުޅާލުމުން ހިތަށް ހަމަޖެހުން ލިބިދޭ... އޭނަގެ އުފާވެރި ހިނިތުންވުމުން އަހަރެންގެ މުޅި ދުވަސް އުޖާލާވެގެން ދޭ. އޭނާގެ މަޖާ ވާހަކަތައް... އެއްވެސް މާނައެއް ނެތް ބޭކާރު ވާހަކަތައް، އަހަންނާ އޭނާއާ ދެމެދު ދެކެވޭ ކޫސަނި ވާހަކަތައް، އެއީ އަހަންނަށް އެންމެ މުހިއްމު ވާހަކަތައް ކަމުގައި ވޭ.. މި ހުރިހާ ކަމެއް މިހެން ވާއިރު... ދެން ލޯތްބަކީ މީއެއް ނޫންތަ؟ މިއީ ލޯބި ކަމުގައި ވީއިރުވެސް އަހަންނަކަށް އެކަމެއް ކުރިއަކުން ނުވިސްނުނު... އަހަރެންގެ މި ގާތް ރަޙުމަތްތެރިޔާ ދެކެ މި ވެވުނީ ލޯބި ކަމެއް އަހަންނަކަށް ނުވިސްނުނު.. އަހަރެންގެ ލޯބި އަބަދުވެސް އަހަންނާ އެންމެ ގާތުގައި ވީކަމެއްވެސް އަހަންނަކަށް ނުވިސްނުނު...'' ޝާޢިރެއްފަދައިން އިއްސޭ ބަސްތައް އަމުނަމުން ދިޔައިރު މަރީނާ ގެ ލޮލުން ކަރުނަ އަންނަމުން ދިޔައެވެ. އެ ދައްކަނީ އޭނާގެ ވާހަކަތައްކަން އޭނާއަށް މިފަހަރު ހަމަ ރަނގަޅަށް ޔަޤީން ކުރެވިއްޖެއެވެ. '' މަރީނާ... އަހަރެން ލޯބިވަނީ މަރީނާ ދެކެ... މަރީނާދެކެ އަހަރެން ޙަޤީޤަތުގަ ވަރަށް ލޯބިވޭ.. މަރީނާ އާ ނުލައި އުޅުމަކީ ތަޙައްމަލް ކުރަން ދަތި ވޭނަކަށް މި ވަނީ.. '' އިއްސޭ އަދިވެސް ވާހަކަ ކުރިއަށް ގެންދިއައެވެ. އިއްސޭ މަރީނާގެ މޫނަށް ބަލާލިއެވެ. އޭނާގެ ދެ ކޯތާފަތް މަތީގައި ވިދަ ވިދާ ހުރި މުތީތަކެއް ފަދަ ކަރުނުތައް އެވަގުތު އިއްސޭއަށް ފެނުނެވެ. އޭނާ ވަރަށް އޯގާތެރިކަމާއެކު އެ ކަރުނުތައް ފޮހެލަދިނެވެ. '' މިރޭ އަސްލު މަރީނާ ގެ ލޮލުން ތި އަންނަނީ އުފަލުގެ ކަރުނަ ދޯ؟ އެހެން ބުނޭ... އަހަރެން ބޭނުން ވަނީ މަރީނާ އެހެން ބުނާ އަޑު އަހާލަން...'' އެހެން ނުބުންޏަސް އެންމެ ރަނގަޅެވެ. އޭނާ ގެ ލޮލުން އެ އަންނަނި އުފަލުގެ ކަރުނައެވެ. އޭނާ ނުހަނު ލޯބިން އުޅުނު ޒުވާނާ ހަމަ މީގެ އެއްރޭ ކުރިން އޭނާގެ ހިތުގައި ޖައްސާފައި މިރޭ އެއިނީ އައިސް އޭނާއަށް އަޅުދާސްވެގެންނެވެ. އޭނާދެކެ ލޯބިވާ ވާހަކަ ފަށުވި ޢިބާރާތްތަކުން އެހެރަގެން އަމުނަނީއެވެ.\nގަޑިން ފަތިހު ހަތަރުގަޑި ބައިވީއެވެ. ނިދާފައި އޮތް ޙަސީނާއަށް ކުއްލިއަކަށް ހޭލެވުނެވެ. އިތުރަށް އެނދުގައި ފުރޮޅެން ނުހަދާ އޭނާ ފާޚާނާއަށް ވަނެވެ. ފެންވަރާ ތާޒާވެލިއެވެ. ދެން ފަތިސް ނަމާދު ކުރިއެވެ. އެއަށް ފަހު އޭނާ ގެންގުޅޭ ގަނޑުކަނޑާ ފޮތެއް ހިފައިގެން އޭނާގެ ލިޔާ މޭޒު ކައިރިގައި އިށީނެވެ. އޭނާ އެ ލިޔުނީ ސިޓީއެކެވެ. ދެތިން ސަފްޙާގެ ދިގު ސިޓީއެއް ލިޔެފިއެވެ. ލިޔެ ނިމުން އިރު ގަނޑުކަނޑާ ފޮތުގައި ބާކީ އޮތީ އެންމެ ގަނޑެކެވެ. ގިނަ ގަނޑުތައް ދިޔައީ ކުނިވަށިގަނޑަށެވެ. ނަސީބަކުން ސިޓީ އޭނާ ހިތްހަމަ ޖެހޭވަރަށް ލިޔެވިއްޖެއެވެ. މި ސިޓީ އަކީ ރޭގައި އޭނާ ވަރަށް ގިނަ ގޮތްގޮތަށް ވިސްނާފައި ލިޔަން ނިންމި ސިޓީއެކެވެ. އަދި އޭނާ ގެ އެ ނިންމުމަކީ އެންމެ ރަނގަޅު ނިންމުން ކަންވެސް އޭނާއަށް ޔަޤީންވިއެވެ. ވީމާ އެހެން ގޮތަކަށް ޚިޔާލު ބަދަލުވުމުގެ ކުރީން މިކަން ތަންފީޒުކުރެވޭތޯ އޭނާ ބަލާނެއެވެ.\nއާދައިގެ މަތީން މިއަދުވެސް އެންމެން އޮފީހަށް ޙާޒިރުވިއެވެ. އެހެން މީހުނާ ޚިލާފަށް އިއްސޭ އާއި މަރީނާގެ ހިތުގައި އާ އުފާވެރިކަމެއް އޮތުން ފިޔަވާ މިއަދަކީ މާ ބޮޑު ތަފާތު ދުވަހެއް ނޫނެވެ. އަސްތާރުވެސް އޮފީހަށް އަތުވެއްޖެއެވެ. އޭނާގެ މޭޒުމަތީގައި މިއަދު ސިޓީއެއް އެބަ އޮތެވެ. ވަރަށް ރީތި އަތު ލިޔުމަކުން '' އަލްފާޟިލް ޢަބްދުއްސައްތާރު ޢަބްދުލްޙަމީދު '' ޖަހާފައި އޮތެވެ. އެއްވެސް ރަސްމީ ތައްގަނޑެއްއެއްޗެއް ނެތެވެ. އަސްތާރު ސިޓީ ނަގާ ކަނޑާލިއެވެ. އަދި އެންމެ ފުރަތަމަ ކަމަކަށްވެސް އޭނާ ކުރި ކަމަކީ ސިޓީ ކިޔަން ފެށުމެވެ. ވަރަށްވެސް ދިގު ސިޓީއެކެވެ. އޭނާ ސިޓީ ކިޔަމުން ދިޔަ އިރު މޫނުމަތީން ވަރަށް އެހެންކަހަލަ އަސަރުތަކެއް ފެންނަމުން ދެއެވެ. ކޮންމެއަކަސް ސިޓީ ކިޔައި ނިމުނު އިރު އަސްތާރަށް އިޙްސާސް ކުރެވެނީ އޭނާއަކީ މިދުނިޔެމަތީގައި ހުރި އެންމެ ނަސީބުގަދަ މީހާ ކަމުގައެވެ. އަދި އެންމެ އުފާވެރި މީހާއަކީ ވެސް އޭނަ ކަމުގައެވެ.


Anhenun nah "Taj Mahal"eh binaakohdheefi\nއަންހެނުން "ތާޖް މަހަލް"އެއް ބިނާކޮށްދީފި\nޗޯކްސޭ އާއި އަންހެނުން އަދި އޭނާ ބިނާކުރި ތާޖް މަހައްލުގެ ބައެއް ފޮޓޯ\nއިންޑިޔާގައި ހުންނަ ތާޖް މަހަލް އަކީ ލޯބީގެ ބިނާ ތަކުގެ ތެރެއިން އެންމެ ލާމަސީލު ބިނާ އެވެ. ޒަމާނުއްސުރެ ގިނަ ބަޔަކު ތާޖް މަހައްލު ސިފަ ކުރަނީ ލޯބީގެ ރަމްޒެއްގެ ގޮތުގަ އެވެ.\nއިންޑިޔާގެ މަދްޔަޕްރަދޭޝްގެ ފިރިހެނަކު އޭނާގެ އަންހެނުންނަށް ތާޖް މަހައްލު ފަދަ ތަނެއް މިހާރު ވަނީ ބިނާ ކޮށްދީފަ އެވެ. އަންހެނުން ދެކެ އޭނާ ވާ ލޯބީގެ ނިޝާނެއްގެ ގޮތުގަ އެވެ.\nބުރްހާންޕޫރްގައި ދިރިއުޅޭ އާނަންދު ޗޯކްސޭ ނަމަކަށް ކިޔާ މި މީހާއަކީ ތާޖް މަހައްލަށް މޮޔަވެފައި ހުރި މީހެކެވެ. އަދި ރަސްގެފާނު ޝާހް ޖަހާން ތާޖް މަހަލް ބިނާ ކުރެއްވީ އެންމެ ލޯބިވާ އަނބިމީހާ މުމްތާޒް ދެކެ ވާ ލޯބީގެ ރަމްޒެއްގެ ގޮތުން ކަމަށް ވެފައި މުމްތާޒު ދުނިޔެ ދޫކުރީ ބުރުހާންޕޫރުގައި ކަމަށް ވާތީ އެ ރަށުގައި އެފަދަ ބިނާއެއް ނެތުމުން އަބަދުވެސް އެކަމާ ޗޯކްސޭ ވަރަށް ވިސްނަ އެވެ. އަނބިމީހާއަށްޓަކައި ތާޖްމަހަލް ކަހަލަ ބިނާއެއް ތައްޔާރު ކުރަން އޭނާ ނިންމީ މި ހުރިހާ ސަބަބަކާ ހުރެ އެވެ.\nކުރީ ޒަމާނުގެ ބައެއް ވާހަކަތަކުގައި ކިޔާ ގޮތުން ތާޖް މަހައްލު ފުރަތަމަ ބިނާ ކުރަން ހަމަޖެހިފައި އޮތީ ޓަޕްޓީ ކޯރުގެ އައްސޭރީގަ އެވެ. ނަމަވެސް ފަހުން ޔަމުނާ ކޯރުގެ އައްސޭރީގައި އާގަރާ ކިޔާ ރަށުގައި އެ ގަނޑުވަރު ބިނާ ކުރަން ނިންމީ އެވެ.\nޗޯކްސޭ އޭނާގެ ލޯބިވާ އަނބިމީހާއަށް މި ތައްޔާރުކުރި "އާ ތާޖް މަހައްލު" އަކީ އަސްލު މޮނިއުމަންޓް ހާ ބޮޑު ތަނެއް ނޫނެވެ.\nއޭނާ މިތަން ތައްޔާރު ކޮށްފައި ވަނީ ހަތަރު ކޮޓަރީގެ ގެއެއްގަ އެވެ. ޗޯކްސޭގެ ތާޖް މަހައްލުގައި ހުރި ޑޯމްގެ އުސްމިނުގައި ހުރީ 29 ފޫޓެވެ. ނަމަވެސް މިތަނުގެ ބޭރުން ބަލާލާއިރު ހީވަނީ ހަމަ ކުޑަވަރެއްގެ ތާޖް މަހައްލެއް ހެންނެވެ. އަދި އެތެރެ ވެސް އޭނާ ތައްޔާރުކޮށްފައި ހުރީ ހަމަ އޮރިޖިނަލް މޮނިއުމަންޓްގައި ހުރި ގޮތް ބަލައިގެން އެ ގޮތަށެވެ.\nމި ގޭގައި ތާޖް މަހައްލުގައި ހުންނަ ޓަވަރުތައް ކަހަލަ ޓަވަރުތައް ވެސް ހުރެ އެވެ. އަދި ތަޅުންގަނޑުގައި ޖަހާފައި ވަނީ ވެސް އަސްލު ތާޖް މަހައްލުގައި ޖަހާފައި ހުރި ކަހަލަ ހާއްސަ މާބްލް އެކެވެ.\nމި ގެ ބިނާކުރަން ތިން އަހަރު ނެގި އެވެ. އަދި ގޭގެ މަސައްކަތްކުރި އިންޖިނިއަރުން ބުނި ގޮތުގައި ގެ ބިނާ ކުރުމުގައި އެމީހުންނަށް ވަރަށް ގިނަ ގޮންޖެހުންތަކާ ކުރިމަތިވި އެވެ.\nމި ގެ ބިނާ ކުރުމުގެ ކުރިން އިންޖިނިއަރުން ވަނީ އަސްލު ތާޖް މަހައްލު ބިނާ ކޮށްފައި ހުރި ގޮތް ވަރަށް ރަނގަޅަށް ބަލައި ދިރާސާ ކޮށްފަ އެވެ. އަދި ގޭގެ އެތެރޭގައި ހުރި އަތްތެރި މަސައްކަތްތައް ކޮށްފައި ހުރި ބައިތަކުގެ މަސައްކަތްކުރަން އެކި ރަށްތަކުން ކަމާ ބެހޭ ފަންނުވެރިން ގެނެސްގެން މަސައްކަތް ކުރުވާފައި ވެއެވެ. އަދި މި ގޭގައި ބަހައްޓާފައި ހުރި ފަރުނީޗަރަކީ ވެސް ތާޖް މަހައްލުގައި ހުރި އެއްޗެތި ކޮޕީ ކޮށްގެން ތައްޔާރު ކޮށްފައި ހުރި ފަރުނީޗަރެވެ.\nމި ގެއަށް ވަނީ "އަލްޓްރާޓެކް އައުޓްސްޓޭންޑިން ސްޓްރަކްޗާ އޮފް އެމްޕީ"ގެ އެވޯޑު ލިބިފައި ކަމަށް އާޖް ތަކް ޓީވީން ދެއްކި ރިޕޯޓެއްގައި ބުނެފައި ވެއެވެ.\nއިންޑިއާ ތާޖް މަހަލް


Covid19 Ga.Villingili: Ithuru Case Thakeh feni, positive meehunge adhadhu 101 ah - AO News\nގއ ވިލިނގިލީގައި ވޭތުވެދިޔަ3ދުވަސް ތެރޭގައި ޖުމްލަ 23 ކޭސް އެއް ކޮވިޑް19 އަށް ޕޮޒިޓިވްވެފައިވާ ކަމަށާއި އޭގެތެރެއިން، ފާއިތުވެދިޔަ 24 ގަޑިއިރު ތެރޭގައި 05 ފަރާތެއް ކޮވިޑަށް ޕޮޒިޓިވްވެފައިވާ ކަމަށް ވިލިނގިލި އީ.އޯ.ސީ އިން ރޭ ހާމަކޮށްފިއެވެ.\nރޭ އީ.އޯ.ސީ ސެޝަންގައި ވާހަކަދައްކަވަމުން ގއ އަތޮޅު ހޮސްޕިޓަލްގެ ކޮންޓެކްޓް ޓްރެސިން މަސައްކަތުގެ އެންމެ އިސް ރޯލެއް އަދާކުރަމުންދާ ނަޖްމީދް މުޙައްމަދު ވިދާޅުވީ، ވޭތުވެދިޔަ3ދުވަސްތެރޭގައި 23 ކޭސް އެއް ފެނިފައިވާ ކަމަށެވެ. އެއީ ވިލިނގިލި މަސްދޯންޏަކުން ފެނުނި 17 ކޭސްއަކާއި ހޯމް ކަރަންޓީން ގެއަކުން ޕޮޒިޓިވްވި5ކޭސްއަކާއި އަދި އިތުރު ހޯމް ކަރަންޓީން ގެއަކުން ޕޮޒިޓިވްވި 1 ކޭސް އެއް ކަމަށެވެ. މި ކޭސްތަކާއިކު ވިލިނިގިލީގައި ޕޮޒިޓިވްވި މީހުންގެ އަދަދު 101 އަށް އަރައެވެ.\nއިތުރަށް ވާހަކަ ދައްކަވަމުން ނަޖްމީދު ވިދާޅުވީ، ވިލިނގިލި މަސްދޯންޏަކީ ކަރަންޓީނުގަ އޮތް ދޯންޏެއް ކަމަށާއި އެ ދޯނިން އިތުރު ފަރާތްތަކާއި ކޮންޓެކްޓްވެ، ކޮންޓެކްޓް ބަބުލް ބޮޑުވެ، މިހާތަނަށް 8 މީހުން ކޮންޓެކްޓް ވެފައިވާކަން ފާހަގަކުރެވިފައިވާ ކަމަށެވެ. އަދި ހޯމް ކަރަންޓީންގައި ޕޮޒިޓިވްވި5ކޭސްއަށް ބަލާލާއިރު، ފުރަބަންދަށް އައި ފަރާތެއް ވަކި ކޮޓަރިއެއްގައި އެކަހެރިކޮށްފައިވާއިރު ޕޮޒިޓިވްވެފައިވާ ކަމަށާއި ނަމަވެސް އިތުރަށް އެގެއިން ނެގި ސާމްޕަލްތަކެއްވެސް ޕޮޒިޓިވްވެފައިވާ ކަމަށެވެ.\nކަރަންޓީން ގެތަކަށް ނުގޮސް ގައިދުރުކަން ބެހެއްޓުވުމުގެ އިތުރުން، ވީހާވެސް ތެދު މަޢުލޫމާތު ކޮންޓެކްޓް ޓްރެސިން ޓީމާއި ހިއްސާކުރުމަށް ނަޖްމީދުވަނީ އެދިފައެވެ. އަދި މިކަމުގައި ރައްޔިތުންގެ އެއްބާރުލުން ވަރަށް ބޮޑަށް ބޭނުންވާނެ ކަމަށްވެސް ނަޖްމީދު ވަނީ ވިދާޅުވެފައެވެ.


Mi roadha mahu 1300 ah vure gina massala | Mihaaru\nޚަބަރު / ވައްކަމާއި ފޭރުން\nމި ރޯދަ މަހު 1300 އަށް ވުރެ ގިނަ މައްސަލަ\nކުރިން ވެހިކަލް ދުއްވުން މަނާކޮށްފައިވަނިކޮށް ބަޔަކު މަޖީދީ މަގުން ހިނގާލާފައި ދަނީ--\nމާއިދާ މުހައްމަދު ރަޝާދު، މިހާރު\n02 މެއި 2021 - 15:15\nމި ރޯދަ މަހުގެ ފުރަތަމަ 15 ދުވަހުގެ ތެރޭގައި މުޅި ރާއްޖޭގައި 1300 އަށް ވުރެ ގިނަ މައްސަލަ ރިޕޯޓްކޮށްފައިވާ ކަމަށް ފުލުހުން މިއަދު ބުނެފި އެވެ.\nއެކަމަކު އެއީ މިދިޔަ އަހަރަށް ވުރެ މަދު އަދަދެކެވެ. މިދިޔަ އަހަރު 2600 އަށް ވުރެ ގިނަ އިރު، އޭގެ ކުރީ އަހަރު ވެސް ހަމަ އެ އަދަދަށް މައްސަލަ ވަނީ ރިޕޯޓްކޮށްފަ އެވެ.\nފުލުހުންގެ ތަފާސްހިސާބުތަކަށް ބަލާއިރު މި ރޯދަ މަހުގެ ދުވާލު ވަގުތު ކައިގެން ރިޕޯޓްކުރީ ދިހަ މައްސަލަ އެކެވެ. މިދިޔަ އަހަރު 29 މައްސަލައެއް ރިޕޯޓްކުރި އެވެ. ވައްކަމުގެ މައްސަލަތައް ވެސް ކުރިން ދެ އަހަރާ އަޅާ ބަލާއިރު މަދެވެ. މި އަހަރު ވައްކަމުގެ 368 މައްސަލައެއް ރިޕޯޓްކޮށްފައިވާއިރު ކުރިން ދެ އަހަރު ވެސް އެ އަދަދު އުޅުނީ 600 އިން މަތީގަ އެވެ.\nފުލުހުން ވަނީ ވައްކަމުގެ މައްސަލަތައް މަދުކުރުމަށް ޓަކައި، ނިދުމުގެ ކުރިން، ގޭގެ ދޮރުތައް ހުރީ ރަނގަޅަށް ތަޅުލެވިފައިތޯ ބަލައި ގޭގައި ގެންގުޅޭ މުހިންމު ތަކެތި، ފޯނު ލެޕްޓޮޕް ނުވަތަ ފައިސާ ފަދަ ތަކެތި ރައްކާތެރިގޮތަކަށް ބެހެއްޓުމަށް ސަމާލުކަން ދިނުމަށް އެދިފަ އެވެ.\nޓްރެފިކް މައްސަލަތައް ވެސް މި ރޯދަ މަހު މަދެވެ. ފާއިތުވި ދެ އަހަރު 197 މައްސަލައެއް ހުށަހަޅާފައިވާއިރު މި އަހަރުގެ މި މުއްދަތުގައި ހުށަހެޅީ 129 މައްސަލައެކެވެ.\nފޭރުމުގެ މައްސަލަތަކަށް ބަލާއިރު ފާއިތުވި ދެ އަހަރުގެ ރޯދަ މަހުގެ ފުރަތަމަ 15 ދުވަހު ފޭރުމުގެ 41 މައްސަލައެއް ރިޕޯޓްކޮށްފައިވެ އެވެ. މި އަހަރު ރިޕޯޓްކުރީ 20 މައްސަލައެކެވެ. އަދި މުދަލަށް ގެއްލުންދިނުމުގެ 53 މައްސަލައެއް މި އަހަރު ރިޕޯޓްކޮށްފައިވާއިރު ފާއިތުވި ދެ އަހަރު ވެސް އެފަދަ 270 އަށް ވުރެ ގިނަ މައްސަލަ ރިޕޯޓްކޮށްފައިވެ އެވެ.\nމި ރޯދައިގެ ފުރަތަމަ 15 ދުވަހު 156 މައްސަލަ މަސްތުވާތަކެތީގެ މައްސަލައެއް ވެސް ރިޕޯޓްކޮށްފައިވެ އެވެ. ކުރިން ދެ އަހަރު އެފަދަ 398 މައްސަލައެއް ރިޕޯޓްކޮށްފައިވެ އެވެ. އޭގެ އިތުރުން ވެސް ތަފާތު އެކި ބާވަތްތަކުގެ 415 މައްސަލައެއް ވެސް ރިޕޯޓްކޮށްފައިވެ އެވެ.\nފުލުހުން ވައްކަމާއި ފޭރުން\n0 ކޮމެންޓް,3ރިއެކްޝަންސް


ޓައިމް މެނޭޖްމަންޓް – Ilm\nޓައިމް މެނޭޖްމަންޓަކީ ކޮބައިހެއްޔެވެ؟ މިއީ ހިތުގައި އުފެދިދާނެ ސުވާލެކެވެ. ފަހަރުގައި ޖަވާބު އެނގުމަކީވެސް އެކަށީގެންވާ ކަމެކެވެ. އާދެ ! އެއީ ތިމާ ކުރަންޖެހޭ ކަންކަން ވަކި ތަރުތީބެއްގެ ދަށުން އަދި ވަކި ޕުލޭނެއްގެ ދަށުން ގަޑިތަކަކަށް ބަހާލައިގެން ކުރިއަށް ގެންދިޔުމެވެ. ރަނގަޅު ޓައިމް މެނޭޖްމަންޓެއް ގެންގުޅެން އެނގޭ ނަމަ ތިމާގެ މަސައްކަތްތައް މާބޮޑު ބުރަކަމަކާ ނުލާ ” ސްމަރޓް ” ކޮށް ނިންމާލެވޭނެއެވެ. އަދި މަދު ވަގުތުތަކެއްގެ ތެރޭގައި ގިނަ ކަންކަން ނިންމުމަށް މަގުފަހިވެގެން ދާނެއެވެ.\nރަސޫލާ ޞައްލަﷲ ޢަލައިޙި ވަސައްލަމް ހަދީސްކުރައްވާފައިވެއެވެ. ((مِنْ حُسْنِ إِسْلَامِ الْمَرْءِ تَرْكُهُ مَا لَا يَعْنِيهِ)) [حديث حسن رواه الترمذي وغيره] ”ތިމާއާއި ނުބެހޭ ކަންކަމުން ދުރުވެގަތުމަކީ މީހާގެ އިސްލާމްކަމުގެ ފުރިހަމަކަމުގެ ތެރެއިންވާ ކަމެކެވެ.” މިހަދީސް ޝަރަޙަކޮށްދެއްވަމުން އަލްޢައްލާމާ ޢަބްދުލްމުޙްސިން އަލްޢައްބާދު ވިދާޅުވެފައިވެއެވެ. “ތިމާއާއި ނުބެހޭ ކަންކަމުންނާއި ބޭކާރު ކަންކަމުން ދުރުވެގަތުމަކީ ހިތަށްލިބިދޭ ހިތްހަމަޖެހުމެކެވެ. އަބުރަށްލިބިދޭ ސަލާމަތްތެރިކަމެކެވެ. މި ޙަދީސްގައި ރަސޫލާ ޞައްލަﷲ ޢަލައިޙި ވަސައްލަމް މުސްލިމުންނަށް ބާރުއަޅުއްވާފައިމިވަނީ ތިމާއާއި ނުބެހޭ ކަންކަމުންނާއި އަދި އެކަންކަމުން ތިމާއަށް ދުނިޔޭގައިވެސް ނުވަތަ އާޚިރަތުގައިވެސް ފައިދާއެއްނުކުރާ ކަންކަމުން ދުރުވެގަތުމަށެވެ. އަދި ދުނިޔޭގައި ނުވަތަ އާޚިރަތުގައި ފައިދާކުރާ ކަންކަމުގައި މަޝްޣޫލްވެގަތުމަށެވެ.” އަދި އެހެން ހަދީސެއްގައިވެއެވެ. ((نِعْمَتَانِ مَغْبُونٌ فِيهِمَا كَثِيرٌ مِنَ النَّاسِ ، الصِّحَّةُ ، وَالْفَرَاغُ)) [رواه البخاري] މާނައީ: ގިނަ ބަޔަކަށް އޭގެ އަގު ވަޒަންނުކުރެވޭ (އެއަށް ފަރުވާކުޑަކުރެވޭ) ދެ ނިޢުމަތެއްވެއެވެ. އެއީ ޞިއްޙަތާއި ހުސްވަގުތެވެ.”


REPORT: Photography Editing Ge Dhuniye'akah Gellifaivaa Mazeen - Vaguthu\nފޮޓޯގްރަފީ އެޑިޓިންގެ ދުނިޔެއަކަށް ގެއްލިފައިވާ މަޒީން\n7 މަސް ކުރިން ( ސެޕްޓެމްބަރު 25, 2021 )\nމަޒީން މުއުތަސިމް މުހައްމަދު\nމީސް މީޑިއާގެ ވިއުގަތަކަކީ މިހާރުގެ ޒުވާނުންގެ ދިރިއުޅުމޭ ބުންޏަސް ދޮގަކަށް ނުވާނެއެވެ. އެކި ކަހަލަ މަސައްކަތް ކުރާ، އެކި ފަންނުގެ އެކި ހުނަރުގެ ކުދިން މިއަދު މީސް މީޑިއާާގައި އެ ކުދިންގެ ހުނަރުތައް ދައްކާލައި، އާންމުންގެ މެދުގައި މަގްބޫލުކަން ހޯދަމުންދެއެވެ. މީގެ ތެރެއިން ރާއްޖެއިން މިއަދު އެންމެ ކުރިއަރާފައިވާ، އެންމެ ބޮޑަށް ފާހަގަވާނެ އެއް ފަންނަކީ ފޮޓޯގްރަފީގެ ދާއިރާކަން ގައިމެވެ.\nމި ކުޑަ ރާއްޖެއަށް ބަލާއިރު ފޮޓޯ ނަގާ ކިތަންމެ ކުއްޖަކު ހުރި ކަމުގައި ވިޔަސް، ފޮޓޯގްރަފީގެ ދާއިރާއިން ކުރިއެރުންތަކެއް ހޯދައި، ވީޑިއޯ އާއި ފޮޓޯ ފުރިހަމައަށް އެޑިޓްކޮށް، ގިނަ ބައެއްގެ ސަމާލުކަން ހޯދައިގަންނަން އެނގެނީ ވަރަށް މަދު މީހަކަށެވެ. އެގޮތުން މިއީ ރާއްޖޭގައި ފޮޓޯގްރަފީގެ ދާއިރާއިން އުހުގައި ފިޔަޖަހަމުންދާ ކުޅަދާނަ އަދި ހުނަރުވެރި ފޮޓޯގްރާފަރު/އެޑިޓަރު ކަމަށްވާ، ހދ.ކުޅުދުއްފުއްޓަށް އުފަން މަޒީން މުއުތަސިމް މުހައްމަދު 22، އެވެ.\nފޮޓޯ ނަގައި އެޑިޓް ކުރަން ޝައުގުވެރިވި ގޮތް!\nމަޒީން އަކީ މިއަދު ރާއްޖެ އިން ފާހަގަ ކޮށްލެވޭ އެންމެ ހުނަރުވެރި އެއް ޒުވާން ފޮޓޯގްރާފަރު އަދި އެޑިޓަރުކަން ގައިމެވެ. އައިވެލް ސްޓޫޑިއޯގައި މަސައްކަތް ކުރާ މަޒީން އަކީ ފޮޓޯ ނެގުމުގެ ހުނަރާއި، ފޮޓޯ އެޑިޓް ކުރުމުގެ ހުނަރުން ފުރިފައިވާ މީހެއްކަން އޭނާ ނަގައި އެޑިޓްކޮށްފައިވާ ކޮންމެ ފޮޓޯއަކުން ދައްކުވައިދެއެވެ.\nމަޒީން ނަގާފައިވާ ފޮޓޯއަކާއި އޭގެ އެޑިޓް ކޮށްފައިވާ ފޮޓޯއެއް\nހޮބީއެއްގެ ގޮތުގައި މަޒީން މި މަސައްކަތް ކުރަމުން އަންނައިރު، އެންމެ ފުރަތަމަ ފޮޓޯނަގަން ފަށާފައިވަނީ 2015 ވަނަ އަހަރުގައެވެ. އޭރުވެސް ސްޓޫޑިއޯއެއްގައި މަސައްކަތް ކުރަމުންދިޔަ މަޒީން އަކީ ފޮޓޯގްރަފީގެ ހުނަރުން ފުރިފައިވާ ކުޅަދާނަ ޒުވާނެކެވެ. މީގެ ހައެއްކަ އަހަރު ކުރިން ފޮޓޯ ނަގައި އަމިއްލައަށް ފޮޓޯ އެޑިޓް ކުރަމުންދިޔަ މަޒީންގެ ހިތުގައި މިކަމަށް އިތުރު ޝައުގުވެރިކަމެއް އުފެދި، ވީޑިއޯވެސް އެޑިޓްކުރަން ފެށިއެވެ.\n"ކުރީގައި މީހުން ހަދާފަ ހުންނަ މަޖާ ވީޑިއޯތައް ފެނިގެން ވީޑިއޯ ހަދަންފެށީ. ފޮޓޯ ނަގަން ފެށުނީ ކެމެރާއެއް ލިބުނީމަ ފުރަތަމަ ދައްތަމެންގެ ފޮޓޯނަގަން ފެށީ. ދެން އެހެން ނަގާ ފޮޓޯތައް ފޭސްބުކްއަށް އަޕްލޯޑް ކޮށްފަ ހުއްޓަ ފެނިގެން ސްޓޫޑިއޯއަކުން ފުރުސަތު ދިނީ" ފޮޓޯ ނެގުމާއި ވީޑިއޯ އެޑިޓް ކުރުމުގެ މަސައްކަތުގެ ތެރެއަށް މަޒީންއަށް ވަދެވުން ގޮތް ކިޔައިދެމުން ބުންޏެވެ.\nމަޒީން ނަގާފައިވާ ފޮޓޯއަކާއި އޭގެ އެޑިޓް ކޮށްފައިވާ ފޮޓޯ\nފޮޓޯތައް އެޑިޓް ކުރަން ވަރަށް މޮޅު!\nމަޒީންގެ އިންސްޓަގްރާމް އެކައުންޓް ބަލާލާ މީހަކަށް ފޮޓޯތައް އެޑިޓްކުރުން ފުރިހަމަކަން ފާހަގަވާނެއެވެ. ހަލާކުވެފައިވާ ކާރުތަކާއި، ސައިކަލުތަކުގެ ފޮޓޯނަގައި، މަޒީންގެ ހުނަރުވެރި އެޑިޓް ކުރުމުން އެ އުޅަނދުތައް ޑިޒައިން ކޮށްލަނީ ވަރަށް ފުރިހަމައަށެވެ. އެންމެ ފުރަތަމަ މި މަސައްކަތް ކުރަންފެށި ދުވަހާއި އަޅާބަލާއިރު، މިހާރު މަޒީންގެ މަސައްކަތަށް ވަނީ އިތުރު ފުރިހަމަކަމެއް ގެނެސްދީފައެވެ.\nފޮޓޯގްރަފީ ދާއިރާއިން ކިޔަވާފައިނުވި ނަމަވެސް، ކުދި ޓިއުޓޯރިއަލް ވީޑިއޯ ބަލައި، އަމިއްލައަށް މި ހުނަރު ތަރައްގީކުރަން މަޒީން މަސައްކަތް ކުރެއެވެ. އެގޮތުން ލިބުނު ކުރިއެރުމެއްގެ ގޮތުގައި މަސައްކަތުގެ ސްޕީޑް މަޒީން ފާހަގަކުރިއެވެ.\n"ގިނަ ވަގުތު ހޭދަވަނީ ބޮޑަށް ހަލާކުވެފަ ހުންނަ ކާރުތަކުގެ ފޮޓޯ އެޑިޓްކުރަން. މިހާރު އަބަދު މިގޮތަށް ފޮޓޯ އެޑިޓް ކުރާތީ އެންމެ ގިނަވެގެން ދެ ގަޑިއިރު ތެރޭގައި އެޑިޓްކޮށް ނިންމާލެވޭ" މަޒީން ކިޔައި ދިނެވެ.\nމަޒީން މޫތަސިމް މުހައްމަދު\nމަޒީން ބުނީ މިހާރު އެންމެ ނަގާހިތްވަނީ ވެސް ކާރާއި ސައިކަލުގެ ފޮޓޯ ކަމަށެވެ. ހަލާކުވެފައި ހުންނަ ކާރުތަކުގެ ފޮޓޯ ނަގައި، އޭގެ ސިފަ މުޅިން ބަދަލުކޮށް އެޑިޓް ކޮށްފައިވާއިރު، ހަލާކު ނުވާ ކާރުތަކަށް ވެސް އެޑިޓް ކޮށްގެން ބަދަލުތަކެއް ގެނެސްފައިވެއެވެ. މިހާތަނަށް ކުރެވުނު މަސައްކަތްތަކުގެ ތެރެއިން މަޒީން އެންމެ ހިތްހަމަޖެހޭ މަސައްކަތެއް ކަމަށް ބުނީ އެޑިޓް ކޮށްފައިވާ ޕޮލިސް ކާރެއްގެ ފޮޓޯއެވެ. މަގުމަތީގައި އެ ކާރު ޕާކް ކޮށްފައި އޮތްވަ މަޒީން ނަގާފައިވާ ފޮޓޯ ވަނީ އެޑިޓްކޮށް، ކާރަށް އިތުރު ބަދަލުތަކެއް ގެނެސްފައެވެ.\nމީގެ އިތުރުން އެންމެ ބޮޑަށް އެޑިޓް ކުރަން ޖެހުނު ފޮޓޯއެއްގެ ގޮތުގައި މަޒީން ފާހަގަކުރީ ރަތް ކުލައިގެ ކާރެއްގެ ފޮޓޯއެވެ. އެ ފޮޓޯއިން ފެނިގެންދާ އަސްލު ކާރަކީ ވަރަށް ބޮޑަށް ހަލާކުވެފައިވާ ކާރެކެވެ. ކާރުގެ ކަވަރު ސެޓު ވެސް ހަލާކުވެފައިވާ އެ ކާރުގެ މަންޒަރު މަޒީން އެޑިޓް ކޮށްފައިވާއިރު، ކާރަށް ލިބިފައިވާ ގެއްލުންތައް މުޅިން ފޮރުވާލާއި މުޅިން ތަފާތު މަންޒަރަކަށް އެ ކާރުގެ މަންޒަރު ބަދަލުކޮށްލާފައިވެއެވެ.\n2015 ވަނަ އަހަރުން ފެށިގެން ފޮޓޯ ނެގުމާއި، އެޑިޓް ކުރުމުގެ މަސައްކަތް ކުރުމުގައި މަޒީން ކުރިޔަށްދިޔައެވެ. މި ދާއިރާއިން ކުރިޔަށް ދިއުމުގައި އޭނާއަށް ކުރިމަތިވަމުންދާ ގޮންޖެހުންތަކުގެ ވާހަކަ ފާހަގަކޮށް ބުނީ، އެންމެ ބޮޑުކަމަކަށް އޮޓޯމެޓިކް އެއްޗެހީގެ ފޮޓޯ ނަގަން ބަލާއިރު ރާއްޖޭގައި ކާރާއި ސައިކަލުފަދަ ތަކެތި މަދުކަން ފާހަގަކުރިއެވެ. އަދި މިފަދަ އެއްޗެހީގެ ފޮޓޯ ނަގަން ބަލާއިރު، އެ އުޅަނދުތައް ދުއްވަން ޓްރެކެއް ނެތުމަކީ ވެސް އުނދަގޫވާ ކަމެއްކަން މަޒީން ފާހަގަ ކޮށްފައިވެެެއެވެ. އެހެންވިޔަސް މަޒީން ހުރީ އެ ގޮންޖެހުންތަކާ އެކު ވެސް ކުރިއަށް ދިއުމުގެ އަޒުމުގައެވެ.\nސެޕްޓެމްބަރު 25, 2021 11:07\nކޫލް ގާއީ މަޒީން 👍🏿\nސެޕްޓެމްބަރު 28, 2021 08:41\nކޫލް ގާއީ މަޒީން\nސެޕްޓެމްބަރު 25, 2021 11:34\nމީނަގެ ވީޑިއޯގްރަފީ ހަބޭސް..\nސެޕްޓެމްބަރު 25, 2021 12:23\nމަޒީން އަކީ މަސައްކަތަށް ފަރުވާތެރި، ހިއްވަރާއިއެކު މަސައްކަތްކުރާ ޒުވާނެކެވެ. ކާމިޔާބީއަށް އެދެން.\nސެޕްޓެމްބަރު 25, 2021 14:20\nމެން އެއް މައްޒެ\nސެޕްޓެމްބަރު 25, 2021 19:50


Customarunge shakuvaakurumun Dhiraagun internet speed ithurukoffi | Mihaaru\nމާލޭގެ އަމީނީ މަގުގައި ހުންނަ ދިރާގުގެ މައި އޮފީސް. ކަސްޓަމަރުން ޝަކުވާކުރުމުން އެންމެ އަގުހެޔޮ އިންޓަނެޓް ދެ ޕެކޭޖްގެ ސްޕީޑް ވަނީ އިތުރުކޮށްފައި --ފޮޓޯ އަހްމަދު އަބްދުﷲ ސައީދު/މިހާރު\nޝަކުވާތައް އިވިއްޖެ، އިންޓަނެޓް ސްޕީޑް މަތިކޮށްފިން: ދިރާގު\n06 ޖުލައި 2018 - 18:24 57 comments\nދިރާގުގެ އިންޓަނެޓްގެ ބައެއް ޕެކޭޖްތަކަށް މަހަކު ދޭ ފެއާ ޔޫޒޭޖް އެލަވަންސް ހަމަވުމުން ލިބޭ އިންޓަނެޓްގެ ސްޕީޑް މި މަހުގެ އެއްވަނަ ދުވަހުން ފެށިގެން ދަށްކުރުމުން، ކަސްޓަމަރުންގެ ޝަކުވާ ކުރާތީ ސްޕީޑް އިތުރުކޮށްފި އެވެ.\nމި މަހުގެ އެއްވަނަ ދުވަހުން ފެށިގެން ދިރާގުން ގެނައި ބަދަލާ ގުޅިގެން، އެންމެ އަގުހެޔޮ ދެ ޕެކޭޖްގެ ފެއާ ޔޫޒޭޖް އެލަވަންސް ހަމަވުމުން ސްޕީޑް 256 ކޭޕީބީއެސް އަށް ދަށްވެ އެވެ. އަދި މަހަކު 1،090ރ. ދައްކައިގެން ލިބޭ ފައިބާ 10 އެމް ޕްރިމިއަމުން ފެށިގެން ފައިބާ 5އެމް ޕްލަސް ސްޕީޑް 512 ކޭޕީބީއެސްއަށް ދަށްވެ އެވެ.\nދިރާގުން އެ ބަދަލު ގެނައުމުގެ ކުރިން ފެއާ ޔޫޒޭޖް އެލަވަންސް ހަމަވުމުން ކޮންމެ ޕެކޭޖެއް ވެސް 1 އެމްބީޕީއެސް ސްޕީޑްގައި ބޭނުންކުރެ އެވެ.\nއެ ކުންފުނިން ދޭ އިންޓަނެޓް ޕެކޭޖްތަކަށް މަހަކު ލިބޭ އެލަވަންސް ހަމަވުމުން ސްޕީޑް ދަށްކުރުމުން ގިނަ ބަޔަކު އެކަމާ ސޯޝަލް މީޑިއާ ޝަކުވާކޮށް، ދިރާގަށް ފާޑުކިޔާފައިވެ އެވެ.\nކަސްޓަމަރުން ފާޑުކިއުންތަކާ ގުޅިގެން ދިރާގުން މިއަދު ކުރި ޓުވީޓެއްގައި ބުނެފައި ވަނީ ކަސްޓަމަރުންގެ އަޑު އަހައިފި ކަމަށާއި ފިކްސްޑް ބްރޯޑް ޕެކޭޖްތަކަށް ބަދަލު ގެނެސްފައިވާނެ ކަމަށެވެ.\nރާއްޖޭގެ އެންމެ ބޮޑު މުއާސަލާތީ ކުންފުނިން ބުނީ ޕެކޭޖްތަކަށް ގެނައި ބަދަލާ ގުޅިގެން ޕޮޒިޓިވް ފީޑް ބެކް ލިބުނުއިރު ކަސްޓަމަރުންގެ ފަރާތުން ކަންބޮޑުވުންތަކެއް ލިބުނު ކަމަށެވެ. އަދި އެކަމާ ގުޅިގެން، ޑޭޓާ އެލަވަންސް އިތުރުކޮށް، އަގު ހެޔޮ ޑޭޓާ ބޫސްޓާތައް ތައާރަފްކުރި ކަމަށް ވެސް އެ ކުންފުނިން ބުންޏެވެ.\n"ކަސްޓަމަރުންގެ އަގުހުރި ހިޔާލުތަކަށް ޝުކުރު އަދާކުރަން. މި ބަދަލު ގެނައިރު، އަޅުގަނޑުމެން ވާނީ ފެއާ ޔޫޒޭޖް އެލަވަންސް ހަމަވުމުން ލިބޭ 256 ކޭޕީބީއެސް ސްޕީޑް ނުހިމަނާ ގޮތަށް ނިންމާފައި،" ދިރާގުން ބުންޏެވެ.\nއެ ކުންފުނިން ބުނީ ފެއާ ޔޫޒޭޖް އެލަވަންސް ހަމަވުމުން، ކުރިއެކޭ އެއްގޮތަށް އަންނަ މަހުގެ އެއްވަނަ ދުވަހުގެ ނިޔަލަށް 1 އެމްބީޕީއެސް ސްޕީޑްގައި އިންޓަނެޓް ލިބޭނެ ކަމަށެވެ.\nދިރާގުން ގެނައި ބަދަލާ ގުޅިގެން މަހަކު 790ރ. ދައްކައިގެން ލިބޭ ފައިބާ5އެމް ޕްރިމިއަމުން ފެށިގެން ދަށުގެ ޕެކޭޖްތަކުގެ މަހަކު ލިބޭ ފެއާ ޔޫޒޭޖް އެލަވަންސް ހަމަވުމުން ލިބޭނީ 512 ކޭޕީބީއެސް ސްޕީޑްގަ އެވެ. އެ ޕެކޭޖުން ފެށިގެން އަގުބޮޑު ޕެކޭޖްތަކަށް ކުރިއެކޭ އެއްގޮތަށް ފެއާ ޔޫޒޭޖް އެލަވަންސް ހަމަވުމުން 1 އެމްބީޕީއެސް ސްޕީޑްގައި އިންޓަނެޓް ލިބޭނެ ކަމަށް އެ ކުންފުނިން ބުންޏެވެ.\nއިތުރު ލިޔުންތައް ދިރާގު ދިރާގު އިންޓަނެޓް


Dollar Ge Vagu Viyafaari Kuramun Dhiya2Meehaku Hayyarukoffi - Vaguthu\nކަޅު ބާޒާރުގައި ބޭރުފައިސާ ގަނެ ވިއްކުމުގައި އިސްކޮށް އުޅޭ ކަމަށް ތުުހުމަތުކުރެވޭ ބިދޭސީ ދެ މީހަކު ހައްޔަރުކޮށް ކޯޓަށް ހާޒިރު ކުރުމުން އެމީހުންގެ ބަންދުގެ މުއްދަތު އިތުރުކޮށްފިއެވެ.\nގިނަ އަދަދެއްގެ ޑޮލަރު ކަޅުބާޒާރުގައި ވިއްކާ މައްސަލައިގައި ހައްޔަރު ކުރި އެކަކީ ރޮބީއުﷲ ނަމަކަށް ކިޔާ، އުމުރުން 29 އަހަރުގެ ބަންގްލަދޭޝް ފިރިހެނެކެވެ. އޭނާ 10 ދުވަހުގެ މުއްދަތަކަށް ބަންދުކުރަން ކޯޓުން އަމުރު ދިނެވެ. ދެވަނަ މީހަކީ މުހައްމަދު ފިރްދައުސް ނަމަކަށް ކިޔާ ބަންގްލަދޭޝްގެ އުމުރުން 31 އަހަރުގެ އޭނާ 15 ދުވަހަށް ބަންދުކުރަން ކޯޓުން އަމުރު ދިނެވެ.\nރޮބީއުﷲ ބަންދުގައި ބަހައްޓަން ކޯޓުން ކުރި އަމުރުގައި ބުނެފައިވާ ގޮތުގައި އޭނާއާ ދެކޮޅަށް ފުލުހުން ކުރި ތުހުމަތަކީ ރަޖިސްޓްރީކޮށްފައިވާ ކުންފުނިތަކެއް ބޭނުންކޮށްގެން ކަޅުބާޒާރުގައި ބޭރު ފައިސާ ގަނެވިއްކާ ކަމުގެ ތުހުމަތެވެ. އެ ތުހުމަތަށް ބާރުދޭ ބައެއް ހެކި ފުލުހުން ކޯޓަށް ހުށަހަޅާފައި ވެއެވެ.\nކޯޓުގައި ފުލުހުން ބުނީ ރޮބީއުﷲ އަމިއްލަ އެކައުންޓުން، ފައިސާގެ ބޮޑެތި މުއާމަލާތްތަކެއް ކޮށްފައި ވާކަމަށެވެ. ފުލުހުން ކޯޓުގައި ބުނެފައިވާ ގޮތުގައި އޭނާ ދިރިއުޅުމަށް ކުރާ މަސައްކަތަކީ ވެސް ކަޅުބާޒާރުގައި ބޭރުފައިސާ ގަނެވިއްކުމެވެ. އެއީ ކަޅުބާޒާރުގައި ބޭރުފައިސާ ގަނެވިއްކުމުގައި އިސްކޮށް އުޅޭ މީހެއް ކަމަށް ވެސް ފުލުހުން ބުނެއެވެ. އޭނާ ބަންދުގައި ބަހައްޓަން ޖެހޭ ސަބަބަކީ ފިލައިފާނެ ކަމުގެ ބިރު އޮތުމެވެ.\nދެން ހައްޔަރުކުރި ފިރުދައުސް އަކީ ވެސް ކަޅު ބާޒާރުގައި ބޭރުފައިސާ ވިއްކުމުގައި އިސްކޮށް އުޅޭ ކަމަށް ތުހުމަތުކުރެވޭ މީހެއް ކަމަށް ކޯޓު އަމުރުގައި ވެއެވެ. އޭނާއަކީ ޖަމާއަތް ހަދއިގެން "ނެޓްވޯކެއް"ގެ ގޮތުގައި ބޭރުފައިސާ ގަނެވިއްކާ މީހެއް ކަމަށް ތުހުމަތު ކުރެވެއެވެ. އޭނާ ރާއްޖޭން ބޭރަށް ފައިސާ ފޮނުވަނީ ކޯޓުގައި ފުލުހުން ބުނެފައިވާ ގޮތުގައި، ޓެލެގްރަފިކް ޓްރާންސްފާ (ޓީޓީ) މެދުވެރިކޮށްގެނެވެ.\nއޭނާ ކަފާލާތުގެ ދަށުން ދޫކޮށްލައިދޭން އޭނާގެ ވަކީލުން އެދުނު ނަމަވެސް ކޯޓުން ވަނީ އޭނާގެ ބަންދުގެ މުއްދަތު އިތުރުކޮށްފައެވެ.\nކަޅު ބާޒާރުގައި ޑޮލަރުގެ ވިޔަފާރި ކުރުމަކީ ރާއްޖޭގައި ވަރަށް އާއްމުވެފައި އޮތް ކަމެކެވެ. ނަމަވެސް އެކަން ކުރާ މީހުން ހައްޔަރުކޮށް ފިޔަވަޅު އަޅަމުންނެއް ނުދެއެވެ.\nއަގު ހެޔޮކޮށް ސައިކަލް ވިއްކާކަމަށް ބުނެ އޮޅުވާލައިގެން ފައިސާ އަތުލަނީ!\nސަމާލުވޭ! އެކި ނަންމުގައި މަކަރާއި ހީލަތުން ފައިސާ ހޯދަނީ!\nނޮވެމްބަރު 28, 2021 21:36\nޑޮޮލަރުގެ ކަޅު ބާޒާރު މިގައުމުގަ އުފެއްދި މީހަކީ ގ.ކެނެރީގެ މުހަންމަދު ނަސީދު. މިނަސީދުގެ ރައީސްކަމުގަ ދަވްލަތުގެ ރިޒާވް ރުފިޔާއަށް ބަދަލުކޮށް ރިޒާވްގެ ގޮތުގާ ހުރި ހުރިހާ ޑޮލަރު އޭނާގެ ރައްޓެހިންނަށް ބަހާ ބްލެކްމާކެޓްގަ ވިއްކުވި މީހެއް.. އަދި މީރާ އުފެދުމާއި ހަމަޔަށް ދަވްލަތުގެ އާމްދަނީ އަށް ލިބުނު ހުރިހާޑޮލައްވެސް ވިއްކީ ނަސީދުގެ ރައްޓެހިންނަށް ދީގެން ބްލެކްމާކެޓްގަ . މީރާއަށް ލިބޭ ޑޮލަރު ފިނޭންސަށް ދޭން އެންގުމުން މީރާއިން އެކަމަށް އެއްބަސް ނުވެ އެމްއެމްއޭ އަށް ޖަމާކުރަމުން ގެންދިޔަ.\nނޮވެމްބަރު 28, 2021 22:03\nވޯކް ޕާމިޓް ގަ އިން އޭނަގެ ނަމާ އި މަގާމް ބަލާލަ ބަލާށެވެ. ދެން އެކައުންޓް ގަ ހުރި ފައިސާ ބަލާލަ ބަލާށެވެ. އެހިސާބުން ޑިޕޯޓް ކުރަން އިތުރު ހެއްކެއް ބޭނުމެއް ނުވާނެ އެވެ.\nނޮވެމްބަރު 28, 2021 22:20\nކަލު ބާޒާރުގަ ޑޮލަރު ވިއްކާތަން ބަލާލަން ބޭނުންވާ މީހުން ދޭބަލަ ވެލާނާ އެއަރޕޯޓު ގެ އިންޓަރނޭސަނަލް ފުލައިޓު ތަކުން ގެސްޓުން ނިކުންނަ އެރައިވަލް ގޭތުކައިރީ އިންނަ ބީއެމް އެލް މަނީ އެކުސްޗޭންޖު ތާ ކައިރި މަދުކޮއްލަން. އެރުން ފެންނާނެ ދިވެހިން ކަލުބާާޒާރުގަ ޑޮލަރު ވިއްކާތަން. އެއަރޕޯތުގަ ތިބޭ ފުލުހުނަނަކީ ކަމެއްކުރެވޭ ބަޔެއްނޫން.\nނޮވެމްބަރު 28, 2021 23:14\nނޮވެމްބަރު 28, 2021 23:38\nކަޅުބާޒާރު އުފެއްދި މީހުން ނުވަތަ ސަބަބު ހޯދަބަލަ ފުރަތަމަ ހަޑި ނުހާވާ. ޓުއަރިޒަމް އިން ލިބޭ ބޭރުފައިސާއިން ރާއްޖޭގެ ބޭންކުތަކަށް ޖަމާ ކުރަނީ ސްޓާފުންނަށް މުސާރަ ނުވަތަ ސަރވިސް ޗާޖް ދޭނެ އަދަދު އެކަނި. ބާކީ ބޮޑުބައި ޖަމާ ކުރަނީ ބޭރުގެ ބޮޑު އިންޓެރެސްޓް ލިބޭ ބޭންކު ތަކަށް. ޓޫރިޒަމް ވިޔަފާރި ހިންގާ މީހުން ރުފިޔާއިން ކުރަން ޖެހޭ މުޢާމަލާތް ތަކަށް ޑޮލަރު މާރު ކުރަނީ ބޭންކަކުން ނޫން. ހަމަ އެޖެންޓުން ލައިގެން ކަޅު ބާޒާރުގަ ވިއްކަނީ. ކާކު ނޭދޭނީ މޮޅުގޮތް ހޯދަން؟؟ ފުރަތަމަ އެމް އެމް އޭ އާއި ބޭންކު ތަކުގެ ގަވާއިދު ހަރުދަނާކޮށް ކަޅުބާޒު ހައްލު ކޮށްބަލަ ކަޅުބާޒާރޭ ނުކިޔާ. އެކަމުގެ ވެސް ބާރު އޮތީ މަހުޖަނުން އަތުގަ. ސަރުކާރަކީ އެމީހުންގެ ޖީބު ތެރޭ އޮންނަ އެއްޗެއް. ނުވާނެ ހައްލެއް. ސަރުކާރަށްވުރެ އެމީހުން (ރިޒޯޓު އޯނަރުން) މާ މުއްސަނދި. ނުހުއްޓުވޭނެ އެމީހުންނެއް. މެޑަލް ޖަހަން ރޭންކު މަތި ކުރަން އަޑު އަރުވަން މީދަލެއްކަން އެނގޭ ކަތިލާނީ\nނޮވެމްބަރު 29, 2021 00:59\nދިވެހިން ތިބެންވާނީ ހަމަ މިހެން ފޯރަމްތަކުގައ އަނގަތަޅާލަން، އެއްކަމެއްވެސް ނުވާނެ. ވެއދި ދޮރުން ދޫކޮށްލަންޖެހޭނީ! މިނޫނީ ނޯންނާނެ ބަންގާޅުންނަށް ފްރީޑަމް ގައުމެއް ދުނިޔޭގަވެސް! ބޭރުމީހުން މުއްސަނދިވަންވީ! ބޭނުންގޮތަަކަށް! އެވެެރިން މިނިވަންކަމާއެކު އުދުހެނީ! މިވެރިކަން އައީ އޯގާތެރިސަރުކާރޭ ގޮވަމުން ފެލެމުން ފުފެމުން. ދެ ފަހަރުވެސް ވެރިކަމަށް އާދެވުން އިރު އޯގާތެރިކަން މިހުރީ ގާދޫކޮލުން ބޭރުވެ އިނޑިޔާ ކަނޑުން ބަނގަޅު ކަރައަށް މެކުހަށްޖަހާފައި! ކެެނެރީގޭ އައުވާނުން ބޭރުގައުމުތަކުން ލާރި ނަގައިގެން ކާލަކާލަ މި ގައުމު ހަނާއަރުވަނީ! ރައްޔިތުން ހޭއަރާނީ ކޮންއިރަކުންބާ؟ މިއިންއެއްެވެސް ފިޔަވަޅެއް ނޭޅޭނެ ކަންޔަގީނޭ އިނގޭތޯ! ނާގާބިލް ވަގު ސަރުކާރު އައުޓް ވަގުތުން! ވަގުތަށް!\nނޮވެމްބަރު 29, 2021 05:38\nދެ ބަންގާޅިީން ހައްޔަރު ކޮއްފަ މިބުނަނީ ޑޮލަރު ވަގުވޮޔާފާރި ކުރާ ބޮޑުނޭ، މިވީތަނަކަށް އަދި އެއްވެސްކަމެއްގެ ބޮޑަކު އަތު ލެވިފަކާ ނެތް .\nނޮވެމްބަރު 29, 2021 05:51\nބިދޭސިން ދިވެހިފަސްގަޑުގަ ހިތުހުރިގޮތަކައް އުޅެމުން ދާއިރު ފުލުހުންނައް ތިދެމީހުން އެކަނި ފެނުމުން ހައިރާންވޭ\nނޮވެމްބަރު 29, 2021 06:33\nގިނައީ ތިކަން ކުރާ ދިވެހިން.. އެމީހުން ހައްޔަރު ނުކުރަނީ ކީއްވެބާ؟؟\nޑޮލަރުގެ ކަޅުބާޒާރުގެ އެންމެ ބޮޑު ބޮޑަކީ އެމްޑީޕީ. ސަބަބަކީ ދައުލަތަށް ކުލީގެގޮތުގައި ރިސޯޓްތަކުން ދައްކަމުންގެންދިޔަ ޑޮލަރު ރުފިޔާއިން ދައްކާގޮތަށް ބަދަލުކުރީ އެމްޑީޕީ ސަރުކާރުން. އިޚްލާސްތެރިކަމެއްހުރިނަމަ ކުރީގައި އޮތްގޮތަށް ރިސޯޓުން ދައުލަތަށް ދައްކާ ފައިސާ ޑޮލަރުން ދައްކަންޖެހޭގޮތަށް ބަދަލުގެންނަވާ.\nނޮވެމްބަރު 29, 2021 07:16\nކަންތަތަ ނުހުއްޓުވިގެން އުޅެނީ ގާނޫނުނެތިގެންނޭ ނެތްވަތަރެއްގެ ގާނޫނެނެތް ވާކަމެއްހަރާން...\nނޮވެމްބަރު 29, 2021 08:14\nމީގަ ރިސޯޓް އޯނަރުންވެސް ތިބޭނެކަން ޔަގީން. މިހާރު ޑޮލަރު ކަޅުބާޒާރުގައި އެވިއްކަނީ 17.95ރ މާނައަކީ %16 މަތިން. ވީމާ ރިސޯޓް އޯނަރުން އެމީހުން މީރާއަށް ދަންކަންޖެހޭ ޓެކްސް މިދައްކަނީ މާރުކޮއްގެން އިތުރައްލިބޭ ބައިން. ބޭސިކަލީ ދޭއާރ ޓެކްސް ފްރީ.\nނޮވެމްބަރު 29, 2021 09:38\nޑޮލަރުގެ ކަޅުބާޒާރޭ ކިޔާއިރު ދިވެހިރާއްޖޭގެ މަރުކަޒީ ބޭންކް ކަމުގައިވާ އެމް.އެމް.އޭ ގެ ރޯލް މީގައި އެންމެ ބޮޑީ. އެބޭފުޅުން ސިއްކަ ޖައްސަވާފަ ދެއްވާފައިވާ ހުއްދައިގެ ދަށުން ހުޅުވާފައިވާ ގިނަ ތަންތަނުން ދިވެހި ރާއްޖޭގައި ކަނޑައެޅިފައިވާ ރޭއްޓަށްވުރެ ބޮޑު ރޭޓުތަކުގައި ވިޔަފާރި ކުރަމުން ގެންދަނީ. ބުނެވޭނީ އެމް.އެމް.އޭގެ އިޙުމާލު މީގައި އެންމެ ބޮޑީ.\nލޭބަލްވަނީ ބޭރުމީހާ އަޑީގަހުންނަނީ ސަރުކާރުބޮޑުމީހާ އެމީހާ ފެންނާނެތަ؟\nނޮވެމްބަރު 29, 2021 11:54\nހއ.ދިއްދޫ ރިންގް ސޮޕްގައި އަގުބޮޑުކޮން ޑޮލަރު ކަނެވިއްކާ އަދި އެސްޗޭން ޕޮއިންޓްގެ ނަމުގައި މިމީހުންގެ ވައިބާ މުއާމަލާތައްކުރަމުންދަނީ.މިމީހުން ހަޔަރުކުރޭ.\nނޮވެމްބަރު 29, 2021 15:39\nރޮބީއުﷲ ، އެއޮތީ ބަނގްލަދޭޝް މީހުން ކިޔާ ގޮތަށް ލިއެފައި . އަސްލު ގޮތަކީ އެއީ. ރަބީޢުﷲ . އެވެރިންނަކީ އޮބޮފިލީގެ ބައެއް . ތަރުކާރީ ރިހަ .އެއީ ދޮރުކައިރީ ރިހަ. ފުރުޞަތު އެއީ ފޯރްސޮތު . މިހެން ލިއެވިދާނެ ކިތައްމެ ބައިވަރެއްވެސް . އަސްލު ވާގޮތަކީ އެމީހުނގެ އަނގަ އިންނަނީ އެގޮތަށް


Ehee Hoadhan Raajje In Bainal'agvaamee Bahdhalvumeh Baavanee - Vaguthu\nކޮވިޑް-19: އަދަދުތައް މައްޗަށް، ރައްކާތެރިވޭ! - 19 ގަޑިއިރު ކުރިން\nއެހީ ހޯދަން ރާއްޖެ އިން ބައިނަލްއަޤުވާމީ ބައްދަލުވުމެއް ބާއްވަނީ\n1 އަހަރު ކުރިން ( ޖޫން 13, 2019 )\nފޮރިން މިނިސްޓަރ އަބްދުﷲ ޝާހިދު\nރާއްޖެއިން، މޯލްޑިވްސް ޕާޓްނާޝިޕް ފޯރަމް ބާއްވަން ތައްޔާރީ ތަށް ވާން ފަށައިފިއެވެ.\nމިމަހުގެ 17 އަދި 18 ގައި ބާއްވަން ހަމަޖެހިފައިވާ މޯލްޑިވްސް ޕާޓްނާޝިޕް ފޯރަމް ކޯ ހޮސްޓް ކުރައްވަނީ ފޮރިން މިނިސްޓަރު އަބްދުﷲ ޝާހިދު އާއި ފިނޭސް މިނިސްޓަރު އިބްރާހީމް އަމީރެވެ. މޯލްޑިވްސް ޕާޓްނާޝިޕް ފޯރަމް އަކީ ރާއްޖޭގައި ބާއްވާ އެންމެ ބޮޑު މަލްޓިލޭޓަރަލް ބައްދަލުވުމެވެ.\nމި ބައްދަލުވުމުގައި ގިނަ ގައުމުތަކުންނާއި ބައިނަލް އަގްވާމީ ބޮޑެތި ޖަމިއްޔާތަކުން ބައިވެރިވާނެއެވެ. މި ފޯރަމްގައި މި ސަރުކާރުން ކުރިއަށް ގެންދާ ބޮޑެތި ޕްރޮޖެކްޓްތަކުގެ އެޖެންޑާތަކަށް އެހީތެރިކަން ފޯރުކޮށްދިނުމަށް އެއްބަސް ވުމުގައި ސޮއި ކުރެވިގެން ދާނެ ކަމަށް ސަރުކާރުން ވިދާޅުވެއެވެ.\nޕާޓްނާޝިޕް ފޯރަމްގައި ބައިނަލްއަގްވާމީ މުޖްތަމައުގެ އެހީތެރިކަން ސަރުކާރުން ބޭނުންވާ މައިގަނޑު ފަސް ދާއިރާއަކުން ޕެނަލް ޑިސްކަޝަންތައް ބާއްވައި، މައުލޫމާތުދޭ ގޮތަށް ވަނީ ހަމަޖެހިފައެވެ.\nއެދާއިރާތަކަކީ މާލީ އަދި އިގްތިސޯދީ ދާއިރާ، ނޫ އިގްތިސާދު، އިޖްތިމާއީ ދާއިރާ، އިދާރާތައް ހަރުދަނާކުރުން، ޕްރައިވެޓް ސެކްޓާ އާއި ގުޅިގެން ތަރައްގީކުރުމެވެ.\nސަރުކަރުން މި ފޯރަމަށް ކަނޑައަޅާފައިވާ ޝިއާރަކީ "އިންވެސްޓިން އިން އަ ރިޒިލިއެންސް އެންޑް ސަސްޓައިނަބަލް މޯލްޑިވްސް" އެވެ.\nޤަތަރާއި އެކު ހާރިޖީ ގުޅުން ގާއިމުކުރަން ރާއްޖެ އިން ނިންމައިފި\nފޮރިން މިނިސްޓްރީ އިމާރާތުގެ މަރާމާތުގެ މަސައްކަތް ނިންމައި، ހަވާލުކޮށްފި\nޖަޕާނު ލޯނުތައްވެސް ފަސްކޮށްދެނީ\nޖޫން 13, 2019 13:19\nބެރު މީހުން ތައްޕާހަށް ވެއްޓިގެން އެހީ ހޯދުން ނޫން ކަމެއް މިބސަރުކާރުގައި ނެތޭ. ހައިރާންވެ އަންތަރީސް ވެއްޖެ.\nޖޫން 13, 2019 13:26\nތިކަމުންވެސް ސާފްކޮށް އެގެނީ މި ސަރުކާރުގައި ލައުކަމެއް ނެތްކަމެވެ. އަމިއްލަޤަވްމަށް އާމުދަނީ ވަންނާނޭ މަގުތައް ތަނަވަސްކުރަން ނޭނގި ނާށިގަނޑުހިފައިގެން ނުކުމެ މިޙުންކައިރީގައި "ދީބަލަ ، ދީބަލަ" ގޮވުމަކީ ޤަވްމެއްގެ ފެންވަރުގައިވެސް ދީނުގެފެންވަރުގައިވެސް ލަދުހުރިކަމެކެވެ.\nޖޫން 13, 2019 13:28\nކޮބާ، އެއްކަލަ ބާ މުދަލަށް ދޭ ކްރެޑިޓް ފެސިލިޓީ، 800 މިލިއަން ޑޮލަރުގެ މުދާ އިންޑިޔާގެ ވިޔަފާރިވެރިންގެ އަތުން މިސަރުކާރަށް ގަނެވިދާނެ. 800 މިލިއަން ޑޮލަރު + އިންޓެރެސްޓް6ޕަސެންޓް. ވީމާ ޖުމްލައަކީ، 848 މިލިއަން ޑޮލަރު އިންޑިޔާއަށް ލިބޭނެ. މީގެ އިތުރަށް، ދިވެހި ރާއްޖެއިން އިންޑިޔާ މީހުންނަށް ވަޒީފާ ޔަގީންކޮށްދޭންޖެހޭނެ. އިންޑިޔާއަކީ ވަޒީފާ ނެތިގެން ރައްޔިތުން ސަރުކާރު ފަހާ ދުވާތަނެއް. މޯދީ އެހޮވުނީ އެތާނގެ ރައްޔިތުން ވޯޓުން ނޫންކަމާ، ޒައިނިސްޓް އެޖެންޓުން ފަރިތަ ކަމާއެކު ކުޅެލާ ޓެކް އިންކަން ނުދަންނަ މީހަކު ދުނިޔޭގައިވެސް ނޫޅޭ.\nޖޫން 13, 2019 13:32\nޖޫން 13, 2019 14:21\nބަލަގަ ކަލެއެއްނު ބުނީ ޔާމީން ސަރުކާރުން5އަހަރުން ހޯދި ހިލޭ އެހީ މި ސަރުކާރުން ހޯދީ3މަސްދުވަހުންނޭ! ކޮބައިހޭ ތި ހޯދި އެހީ! އެއީ ކަލޭގެ ގޭ ބޮޑުއަށީގައި އޮއްވައި ލިބުނު އެހީއެއްނޫން! އެއީ ދިވެހި ރައްޔިތުންގެ ހައްޤެއް! އެ ލިބުނު އެތިކޮޅު ކާފައި އަދިވެސް ކެވުނު ވަރު މަދުވެގެންތަ ތި އުޅެނީ!\nޖޫން 13, 2019 14:52\nޖީވަންޓޭ އުޅޭ ގޮތުން ލަދުން ބޯހަލާކު. އަހަރުމެން މުޅި ދުނިޔޭގަ ފަޟީހަތް ކޮށް އަގު ވައްޓާލައިފި.\nޖޫން 13, 2019 15:36\nވަން ޑޮލަރ ، ވަން ޑޮލަރ ، ވަން ޑޮލަރ ސަރުކާރު. ޓުވަރގައިޑް ސަރުކާރު. ބޯހަލާކު\nޖޫން 13, 2019 16:40\nބޭރު ގައުމު ތަކުން މިތާ ކުރި އިންވެސްޓް މަންޓް ގެތެރޭ ހިމެނޭ ހައުސިން މަސްރޫއުތަކަށް ހެދި ގޮތުން މިރާއްޖެ އަކަށް ހައުސިން މަސްރޫއުތަކަށް ފަންޑް ކުރާނެ ބަޔަކު ދެނެއްނުވާނެ.ތިޔަ ބައްދަލުވުން ބޭއްވިޔަސް އެހީ ނުލިބޭނެ. ސަބަބކީ ރާއްޖެ ފަގީރު ގައުމުތަކުގެ ލިސްޓުން ތަރައްގީވާގައު ތަކުގެ ލިސްޓަސް ޕްރޮމޯޓް ވެފައިވާތީ އަދިވެސް އިތުރު ސަބަބުތައް ބައިވަރު 2008 ގަ ބޭއްވި ޑޯނާ ކޮންފަރެންސް މަތިން އެމްޑީޕީ ހަނދާން އެބަހުރިތަ ؟ އެފަހަރު ވެސްއެއްބަޔަކު އެކައްޗެއްވެސް ނުދިން ދޯ މިހާރު އަމުދުންނުދޭނެ. މިހާރުވެސް ވޯލްޑް ބޭންކުން އެބުނީ ރާއްޖެ ދަނީ ފަހަތަށޭ . ސަރުކާރަށް އަންނަ ބަދަލަކުން ފަހަތަށް ދާންވީ ކީއްވެ ؟ ހުރިހާ ވެސް ސަބަބަކީ ހައުސިން އާ ތަރައްގީގެ މަސްރޫއުތައް ހުއަޓުވާލުމުގެ ނަތިޖާ .\nޖޫން 13, 2019 17:36\nސަލާން ޖެހުމުގެ ރޮގުން ޝަރަފުވެރި ކަމުގެ އިނާމު ހައްގު\nޖޫން 13, 2019 19:15\nތިވަރުން ތިކަމެއް ވާނެހެން ހީނުވެ.\nޖޫން 13, 2019 19:35\nރާއްޖެ ބަނޑައް ޖެހުނީތަ ތިއުޅެނީ އެހީ ނުލިބިގެން. މިތާގަ އެތަކެއް ޓުއަރިސްޓު އާ ރިސޯޓުތައް އެބަހަދާ.. ގެސްޓުން އަންނަ އަދަދު އިތުތުރަކަމައް ނޫހުގަ އެބަޖަހާ.. ވީއިރުދެން ސަރުކާރައް ވެގެން މިއުޅެނީ ކީއްތޯ ބަލަން އެބަ ޖެހޭ.. އިންވެސްޓާރ ފޯރަމްތައް ބެއްވުމުގެ ބަދަލުގައި މި ފެންނަނީ އެހީ ހޯދަން ސަލާންޖަހަން ނާށިގަނޑު ދިއްކުރާމަންޒަރު.\nކޮވިޑް-19 ވެކްސިން ޖައްސަވަން ލިބިވަޑައިގަތް ފުރުސަތު ރައީސް ބޭނުމެއް ނުކުރެއްވި


މައިދައިތަ | Vaahaka މައިދައިތަ – Vaahaka\n38k 38 2\tMarch 8, 2018\nމައިދަތައިންގެ އުޅެނީ ހަތަރު ވައްތަރެކެވެ.\nހިތުން ވެސް ހެޔޮ، ބޭރުފުށުންވެސް ހެޔޮ މައިދައިތައިން\nހިތުން ހެޔޮ ވެފަ، ބޭރުފުށުން މާ ބޮޑު ކަމެއް ނުދައްކާ މައިދައިތައިން\nހިތުން ގޯސް، ބޭރު ފުށުން ހެޔޮ މައިދައިތައިން\nހިތުން ގޯސް، ބޭރު ފުށުން އަދި އެއަށްވުރެ ގޯސް މައިދައިތައިން\nއަހަރެންނާ ދިމާވީ މި ހަތަރު ވައްތަރު ތެރެއިން އެންމެ ފަހު ވައްތަރާއެވެ. ކައިވެނި ކުރުމުގެ ކުރިން ހީވަނީ ދުނިޔެ ރަން ވެގެން އުޅުނު މީހެއް ހެންނެވެ. އަހަރެން ފެނުނަސް ދަތް ޕިލަ ބަންދު ނުވެއެވެ. ރަށު މީހުން ކައިރީ އަހަރެންގެ ހެޔޮ ވާހަކަ ދައްކަމުން ދުވީ ދެ އިރު ދެ ދަޅައަށް ކިޔާ ތަސްބީހައެއް ހެންނެވެ. އެކަމަކު ކައިވެނި ކޮށްގެން ގެއަށް ވެއްދުމަށްފަހު މުޅި އުދަރެސް ބަދަލުކޮށްލައިފިއެވެ. މި ވާހަކައަކީ އަހަރެންގެ މައިދައިތަގެ ކުޅިވަރު ބަދަލު ވެގެން ދިޔަ ގޮތުގެ ވާހަކައެވެ. އަލަށް ކައިވެނި ކުރަން އުޅޭ ކުދިންނަށް އަހަރެންގެ ފަރާތުން ދޭ ނަސޭހަތެކެވެ. ނޫނީ ހާލަތުގެ ގޮތުން އިންޒާރެކެވެ.\nއަހަރެންގެ މައިދައިތަ އަސްމާ އަކީ ހިންދީ ސިލްސިލާތައް ބަލާ އެއިން އެތަކެއް އުކުޅެއް ދަސްކޮށްގެން ހުރި ފިސާރި އަންހެނެކެވެ. ހުރި ހަމައެކަނި ފިރިހެން ދަރި ރަސްކަލެއް ހެން ބަލާ، ބޮޑުކޮށް އެ ސޮރު ކައިވެނިކޮށްގެން ގެނައި ކުއްޖާ ހެދީ ގޭގެ ބާނދީ އަކަށެވެ. މައިދައިތައިންނަކީ ނިކަން ދެއްކުން ތެރި ބައެކެވެ. ކައިވެނީގެ ކުރިން އަހަރެންގެ ފިރިމީހާ އުޑުން ތަރި ބާލާ ހެދި އިރު އޭނާގެ މަންމަ ދަރެއް ތަން ދުލެއް ނުކުރެއެވެ. އަހަރެން އެގެއަށް ދާ ކޮންމެ ފަހަރަކު ހީވަނީ ރަތް ދޫލަ އަޅާފައިވާ ގަނޑުވަރަކަށް ގެންދާހެންނެވެ. ސުފުރާ މަތިން ނުފެންނަ ބާވަތެއް ނުހުންނާނެއެވެ. އަމިއްލަ މަންމަ އަހަރެންނާ ދޭތެރޭ ނުހިތާހާ ގާތްކޮށް ހިތިއެވެ. ލޮލުގައި އަނދުން އަޅުވައި ދެއްކުނު ހާ ދަޅައެއް ދައްކައި ކައިވެނިކޮށްގެން ގެނައި ދުވަސް ނޫން ޖެހިގެން އައި ދުވަހުގެ އިރު އެރި އިރު ކުޅިގަނޑު އޮތީ ބަދަލު ވެފައެވެ.\nހެނދުނު އިރު ނާރަނީސް ދޮރުގައި ތަޅަން ފަށައިފިއެވެ. އެއް ލޯ އުނގުޅަމުން އަހަރެން ގަޔަށް ދޫ ހެދުމެއް މަހާލުމަށްފަހު ދޮރު ހުޅުވާލީމެވެ. އެވަގުތު މައިދައިތަ ގެ މޫނުގެ ކުލަވަރު ހުރި ގޮތުން ވެސް ކަމެއް ގޯސް ވެއްޖެކަން އަހަރެންނަށް އެނގުނެވެ. ފުރަތަމަ ވެސް ކޮށްލީ އަމުރެކެވެ. ތިމަންނަގެ ދަރި އެހާ ލަސްވަންދެން ސައި ނުބޮއެއް ނުހުންނާނެޔޯލައެވެ. އަހަރެން އަވަސް އަަވަހަށް ފާޚާނާއަށް ވަދެ ތާޒާ ވެލައިގެން ބަދިގެ އާ ވީ ފަރާތަށް ދިޔައީމެވެ. ދުވަހުގެ ހެނދުނުގެ ނާސްތާ ތައްޔާރުކޮށް ނިމުމުން އަތުވެއްޖެއެވެ. ހުރިހާ ތައްޓެއް ގެ މަތި ހިއްލާ ބަލަމުން ދިޔައީ މަސްތުވާ ތަކެއްޗަށް ފާސްކުރާ ފުލުހެއް ހެންނެވެ.\nއަހަރެން ހުރީ ވާއެއް ނުވާއެއް ނޭނގިފައެވެ. މައިދައިތަގެ މި ސިފަތަކެއް އަހަރެންނަށް ދުވަހަކުވެސް ފެނިފައެއް ނުވެއެވެ. އަހަރެންގެ މަންމަ ބުނެ އުޅުނެވެ. ދޮން އައިސަ ގޯތި އަސްމާ އަކީ ނިކަން ޒީލަ ގަދަ އަންހެނެކެވެ. މުޅި ރަށުތެރޭ މީހުންގެ ވާހަކަ ދައްކަމުން ދުވަމުންދާ މީހެކެވެ. އަހަރެން ޤަބޫލެެއް ނުކުރީމެވެ. އަހަރެންނަކީ ބަޔަކު ދައްކާހާ ވާހަކައެއް ހެއްކަކާ ނުލާ ޤަބޫލު ކުރާ މީހެއް ނޫނެވެ. މިއަދު މިއޮތީ ކަނޑޫގަނޑުގެ ހިތި ފިލުވަން ޖެހިފައެވެ.\nމުޅި ދުވަސް ހޭދަވީ މައިދައިތަގެ ނުރުހުމުގެ ބަސްތަކާ ހަނގުރާމަ ކުރުމުގައެވެ. އަހަރެންގެ ފިރިމީހާ ގާތުގައިވެސް މި ވާހަކަ ހިއްސާ ކުރީމެވެ. މައިދައިތައަށް ވެގެން އުޅޭ ގޮތަކާ މެދު އަހަރެން ހުރީ ވަރަށް ކަންބޮޑު ވެފައެވެ. ފިރިމީހާގެ ޖަވާބު އަހަރެންގެ ހިތް ނުތަނަވަސް ކަން އިތުރުކުރުވިއެވެ. އަހަރެންގެ ފަރާތުން މަންމަ ހިތް ހަމަ ނުޖެހޭ ކަމެއް ފެންނަނީ ކަންނޭނގެއެވެ. އެހެން ވާނީ ވަކި ކިހިނެތް ހެއްޔެވެ؟ ކައިވެނިކޮށްގެން އަދި އެއް ދުވަސް ނުވެއެވެ.\nދުވަސްތައް ފާއިތު ވަމުން ދިޔަ ވަރަކަށް މައިދައިތަގެ އަސްލު ކުލަވަރު ދިޔައީ ދައްކަމުންނެވެ. އަަހަރެންގެ ފިރިމީހާ އަކީ ކައިރި ރިސޯޓެއްގައި މަސައްކަތް ކުރާ މީހެއް ކަމުން ރަށަށް އަންނަނީ ހަފްތާއަކު ދެ ދުވަހުއެވެ. އެހެންކަމުން ގޭގައި އުޅެނީ އަހަރެންނާ، މައިދައިތަ އެކަންޏެވެ. ދަނޑިވަޅުގެ ބޭނުން މައިދައިތަ ހިފަމުން ދިޔައީ އަހަރެން ހީވެސް ނުކުރާ ކަހަލަ ގޮތަކަށެވެ. މައިދައިތަގެ އެކުވެރި އެފުރާ އަންހެނުން ގުޑުގުޑާ ދަމަން އަންނަ މައިޒާނަކަށް ގޭގެ ފެންޑާ ހަަދައިފިއެވެ. މޫޑުގެ ގޮތުން އަހަރެން ބައެއްފަހަރު ވެއިޓަރެއް ހެން މަސައްކަތް ކުރަން ޖައްސައެވެ. އަނެއްބައި ފަހަރު އަންނަ މެހެމާނުން މުނިފޫހި ފިލުވަން ބަހައްޓާފައި ހުންނަ ޖޯކަރަކަށް ހަދައެވެެ. ނުނިކުންނަން ކޮޓަރީގައި އޮތަސް ދޮރު ވެއްޓޭ ވަރަށް ތަޅައެވެ. ބޮލަށް ނުކުޅަދާނަ ވެގެން ނިކުންނަނީއެވެ. މައިދައިތަ ދެކެ އަންނަން ފެށި ރުޅި ފިރިމީހާއަށް ބޭލެން ފަށައިފިއެވެ. މުޅި ދުވާލު މަސައްކަތް ކޮށް އަހަރެންނާ ވާހަކަ ދައްކާލަން ގުޅާ ކޮންމެ ފަހަރަކު އިވެން ފެށީ އަހަރެންގެ ޝަކުވާ ތަކެވެ. މިކަމަކާ ހުރެ ގުޅުން ވެސް މަދު ކޮށްފިއެވެ. އަހަރެމެން ދެމަފިރިންގެ ގުޅުމަކަށް އަސަރު ކުރަމުން ދާ ދިޔުން އަހަރެންނަށް ކަމަކު ނުދިޔައެވެ. އެހެންކަމުން މައިދައިތަގެ ޖެއްސުންތަކަށް ހަނު ނުހުރުމަށް އަޒުމް ކަނޑައެޅީމެވެ.\nބުރާސްފަތި ދުވަހުގެ ހަވީރު އަހަރެންގެ ފިރިމީހާ ގެއަށް އައުމުން ދިމާވެގެން އުޅޭ ކަންތައްގަނޑުގެ ވާހަކަ ކިޔައިދިނީމެވެ. ވާހަަކައެއް ބުނަން ހެއްޔެވެ؟ ދަރި ދޮންފުތު ވެގެން އުޅެނީ މައިން އެކަންޏެއް ނޫނެވެ. ފިރިހެން ދަރިންނަށްވެސް އެވެރިންގެ މައިން ވަކި ރަނިންނަށް ވުރެ ދެރައެއް ނުވާނެއެވެ. މައިންގެ ފަރާތުން ގޯހެއް ނުފެންނާނެއެވެ. ގޯސް ވާނީ އަންހެން ކުއްޖާއެވެ. މިކަން އެ ދުވަހު އަހަރެންނަށް ވަރަށް ރަނގަޅަށްވެސް އެނގިއްޖެއެވެ. އެހެންކަމުން ފިރިމީހާގެ ފަރާތުން މިކަމަށް ހައްލެއް ހޯދަން ކުރި މަސައްކަތް ހުއްޓާލީމެވެ. ފޫ ނެތް ފަޔަކަށް ފެންފުރަން ބޭނުން ނުވާތީއެވެ.\nއެރޭ ހަތަރުދަމު ވަރަށް ވިސްނުމަށްފަހު ގޮތެއް ނިންމީމެވެ. އަމަލުން އަހަރެންގެ ފިރިމީހާއަށް މައިދައިތަގެ އަސްލު ކުލަވަރު ދައްކާށެވެ. އެ ނޫން ގޮތަކަށް އަހަރެންގެ ބަހެއް މަޔަކާ ދެކޮޅަށް ޤަބޫލެއް ނުކުރާނެއެވެ. ތި ހިންދީ ސިލްސިލާތަށް ބަލާ އުޅެނީ މައިދައިތަ އެކަންޏެއް ނޫނެވެ. އަހަރެންވެސް ތިޔަ ކުމްކުމް އާ ކަސޯޓީ ހިތު ދަހެވެ. ބަހެއް ނުބުނެ ހުންނާތީ މީ ދެރަ މީހެކޭ ހީ ނުކުރާށެވެ. އަހަރެންގެ ހިތުގައި އަނދަމުން ދިޔަ އަލިފާނުގެ ހޫނުން ޖެހިގެން އޮތް ކޮޓަރީގައި އޮތް މައިދައިތަގެ ހިލަ ހިތް ވިރޭނެނަމައެވެ.\nފަތިހުގެ އިރާއެކު އަހަރެން ހުރީ ބަދިގޭގައެވެ. ހެނދުނުގެ ނާސްތާ ތައްޔާރު ކުރީ ދުވަހަކުވެސް ނުކުރާހާ ފުރިމައަށެވެ. މައިދައިތަ މިހާރު އޮންނާނީ ފަތިސް ނަމާދުކުރުމަށްފަހު ނިދަން އޮތް ގޮތަށް ނުހޭލައެވެ. ދަނޑިވަޅުގެ ބޭނުން ހިފާ އާންމުކޮށް މައިދައިތަ ކުރާ ހުރިހާ ކަމެއް ކޮށް ނިންމާލީމެވެ. މައިދައިތަ ތެދުވަންނަ ގަޑިއާ ދިމާކޮށް ފިިރިމީހާއަށް ގޮވާ ތެދުކުރުވީމެވެ. ހެނދުނު ސައިބޮއިގެން ތުނޑިއާވީ ކޮޅަށް ދާށޭ ކިޔާފައެވެ. އަހަރެންގެ އަސްލު މަޤްސަދަކީ އެއީ އެއް ނޫނެވެ.\nއެހެން ދުވަސްތަކޭ އެއްގޮތަށް ދޮރުގައި ތަޅާ އަޑު ގޭތެރެއިން އިވިގެން ދާނެއެވެ. ތަފާތަކީ މިއަދު ދޮރުގައި ތަޅަން ހުރީ އަހަރެން ކަމެވެ. ފުސް މޫނާއެކު ނިކުތީ މައިދައިތައެވ.ެ ސައި ތައްޔާރޭ ކިޔާ މާގިނަ ވާހަކަތަކެއް ނުދައްކަ އަހަރެން ހިނގައިގަތީމެވެ. ސިހިފަައި ހުރި މައިދައިތަގެ މޫނުގެ ކުލަވަރުން އަހަރެން ގާތަށް ހިނި ވެސް އައެވެ. އަހަރެންގެ ޕްލޭން ފެށިގެން މިދަޔައީ ހީކުރި ވަރަށް ވުރެ ރަނގަޅަށެވެ.\nސުފުރާ މަތީ މައިދައިތަގެ ވާހަކަ މަދެވެ. އަހަރެންގެ ފިރިމީހާ އެއްޗެކޭ ބުނެފިއްޔާ ނޫނީ ޖަވާބެއް ނުދެއެވެ. ވައްކަޅިން އަހަރެންނާ ދިމާލަށް ބަލަމުން ދިޔަ ކަން އަހަންނަށް މާ ރަނގަޅަަށް ވެސް އެނގެއެވެ. އެއާ ޚިލާފަށް އަހަރެންގެ މޫނުމަތިން މައިދައިތަ އަށް ދައްކަމުންދިޔައީ ހިތްހެޔޮ ހިނިތުންވުން ތަކެވެ. ކައި ނިމުމުން އެންމެ ފުރަތަމަވެސް ބަދިގެއިން ނިކުތީ މައިދައިތައެވެ. އަހަރެންގެ ޕްލޭން އާ ދެކޮޅަށް ކަމެއް ރާވަން ކަން އަހަންނަށް ޔަޤީނެވެ. ނަމަވެސް މިއަދަކު އަހަރެން ފަހެއް ނުޖެހޭނަމެވެ. ފިރިމީހާއަށް އޭނާގެ މައިމީހާގެ ކުލަވަރު ދައްކާފައި ނޫނީ ދުލެއް ނުކުރާނަމެވެ. ލައްކަ ކެތް ކުރެވިއްޖެތާއެވެ. އިނދެގެން އަހަރެންވެސް އައީ ކިހާ ފޮނި ހުވަފެންތަކަކާއެކު ހެއްޔެވެ؟ މައިދައިތަ ދެކެ އަހަރެންވީ އަމިއްލަ މައިމީހާ ދެކެ ވާ ލޯތްބެވެ. މިއަދާ ހަމައަށްވެސް ކުރިމަތީ ޗުއްޕުވެސް ނުބުނަމެވެ. ބުނި ކޮންމެ ކަމެއް ކޮށްދިނީމެވެ. އަހަރެންނަށް މަލާމާތް ކޮށް އަމިއްލަ އެކުވެރިން ކައިރީ ކީ ބައިތުތައް ހަނދާނުން ނުފިލައެވެ. ދެން މިކަން ކުރިއަށް ގެންދެވޭ ކަށް ނެތެވެ. އަހަރެންނަށް މުހިންމީ މައިދައިތަގެ ތަމްސީލުތަކަށް ވުރެ އަހަރެންގެ ކައިވެނީގެ ގުޅުމެވެ. އެ ގުޅުން ހީނަރު ކުރުވާ ކޮންމެ ކަމެއް ހުއްޓުވަން އަހަރެން މި ހުރީ ތައްޔާރަށެވެ. އެއީ މައިދައިތައެއް ކަމަކު ހެވެވެ.\nމައިދައިތަގެ މޮޅު ޕްލޭނަށް ވީ އަހަރެންނާ ބެހޭގޮތުން ދޮގުތަކެއް ހަދާ ފިރިމީހާ ގާތު ކުޓުވުމެވެ. އަހަރެންގެ ކަންނެތް ވާހަކައެވެ. މަންމަ އަށް އަޅާނުލާ ވާހަކައެވެ. މަންމަގެ ރަހުމަތްތެރިން ކުރިމަތީ ކަމޭނުހިތާ ވާހަކައެވެ. ހެނދުނު ހޭލަނީ މެންދުރު ވީމަޔޯލައެވެ. އަބަދު ފެންނަނީ ފޯނުގެ އަވާގައި ޖެހި އިންނަ ތަނެވެ. މިހެން ގޮސް އަހަރެންގެ ފަރާތުން ނުފެންނަހާ ކަމެއްގެ ވާހަަކަ ފައްޗަކަށް އަމުނާލައިފިއެވެ.\nމައިދައިތގެ ދަރިއަށް ލިބިފައި ހުރީ އެ ސޮރުގެ ބައްޕަގެ އުޅުން ކަމާމެދު އަހަރެން ޝައްކެއް ނުކުރަމެވެ. ރުންކުރު މީހަކާ އަަހަރެން ކަހަލަ ބޯހަރު މީހަކު ކައިވެނި ކުރާނެހެއްޔެވެ؟ މައިދައިތަ ހީކުރީ އޭނާގެ ދަރިފުޅު އަހަރެންނަށް އަހަރެންގެ ހައިސިއްޔަތު ކިޔައިދޭނެކަމަށެވެ. ނަމަވެސް ކަންތައްވީ އެހެންނެއް ނޫނެވެ. ފިރިމީހާގެ އަމިއްލަ ޕްލޭނެއް އޮތީއެވެ. އެއީ އަހަރެންނަށް ވެސް ނޭނގޭ، މައިދައިތަ އަށް ވެސް ނޭނގޭ ޕްލޭނެކެވެ. ބޭރަށް ޖެހިލާށޭ ކިޔާ އޭނާ ނިކުތެވެ. އޭރު މައިދައިތަ އާ އަހަރެން އިނީ ފެންޑާގައެވެ. ދެމީހުންނަށެ ވެސް ނޭނގި އަހަރެންގެ ފިރިމީހާ ގޭގެ އަނެއް ފަރާތުން އައިސް ހުރީ ކަނެއްގައި އަހަރެމެންގެ ވާހަކަ އަޑުއަހާށެވެ.\nމައިދައިތަ ގެ މައިތިރި ވެފައިހުރި އަނގަ އަލިފާން ފަރުބަދައެއްހެން ގޮވައިގެން ދިޔައެވެ. ހޫނު ކަނިތަކެއް ފަދަ ބަސްތައް އަހަރެންނާ ދިމާލަށް އަމާޒުވަމުން ދިޔައިރު އަހަރެން ހުރީ ހަނެވެ. ވަރަށް ގަދަ ހަދާލާފައި މަޑުން ނުހުންނާނަމޭ ބުންޏަސް މައިދައިތައަށް އަހަރެން ޤަދަރު ކުރަމެވެ. ކުރިމަތީ އެއްޗެކޭ ކިޔާކަށް އަހަރެންގެ ޒަމީރު ތަނެއް ނުދެއެވެ. އެދުވަހު އެނގިގެން ދިޔައީ އަދި ކުރިން ދުވަހަކުވެސް އެނގިފައި ނުވާ ކަންތަކެކެވެ.\nހުރި ހަމައެކަނި ދަރިފުޅު ކައިވެނިކޮށްގެން ގެނައީ ބޭނުންވާ އާއިލާއެއްގެ ބޭނުންވާ ކުއްޖަކާއެއް ނޫނެވެ. މައިދައިތަ ބޭނުންވީ އެންމެ ގާތް ރަހުމަތްތެރިޔާ ޚަދީޖާ ގެ ހަގު ދަރި ޝުރުފާ އާ އަހަރެންގެ ފިރިމީހާ ކައިވެނި ކުރާށެވެ. ނަމަވެސް ދަރިފުޅު އަމިއްލައަށް ހޮވައިގެން ގެނައި ކުއްޖާއާ މެދު ރުޅިވެރިކަން ދައްކައިފިއްޔާ ދަރީގެ ނުރުހުމާ ކުރިމަތިލާން ޖެހިދާނެތީ އަޅާނުލީއެވެ. ކައިވެނި ކޮށްގެން އައިސް ހުންނާނީ މައިދައިތަގެ ތައްޕާހުގައި ތާއެވެ. ބޭނުން ގޮތެއް ހަދާލެވޭނެއެވެ. މަންމަ ދަނބިދަރިއަށް ރަނގަޅު ވަރު ވަނީ ކުރިން ދަރިފުޅަށް ދައްކާފައެވެ. ދެން އެ މަންޖެ އެއްޗެކޭ ބުންޏެއް ކަމަކު ދަރިއެއް ޤަބޫލެއް ނުކުރާނެއެވެ. ދުވަސް ގަނޑަކަށް ފަހު ނުކުޅަދާނަ ވެގެން އަމިއްލައަށް ވަރިވެގެން ގޮސްދާނެއެވެ. ދަރިފުޅު ދެރަ ވާނެއެވެ. ނަމަވެސް ޝުރުފާ އައިސް ޒަޚަމްތަކުގައި މަލަން އަޅައި ދޭނެއެވެ. އެންމެ ފަހުން ކައިވެނި ކުރެވޭނީ މައިދައިތަ ބޭނުންވާ ކުއްޖާއާއެވެ. އޭރުން މި ސަކަރާތުގެ ބޭނުމެއް ނޯންނާނެއެވެ. އޭރުން ހިތާ އެއްވަރަށް ބޭރު ފުށް ވެސް ހެޔޮ ވާނެއެވެ. ގޯހީ ޖެހުނު ދަނބި ދަރިއެއްްގެ ޒާތުންނެވެ.\nމައިދަައިތަގެ ޕްލޭން ވަރަށް ވެސް ފުރިހަމައެވެ. އަހަރެން ހުރީ ބުނާނެ އެއްޗެއްް ނޭނގިފައެވެ. އަނގަ ހުޅުވާ ލައްޕަމުން ދިޔައީ އަރު ތެރޭން އަޑު ނައިސްގެންނެވެ. ހުޅުވާލި އަނގައިން އިވިގެން ދިޔައީ އަހަރެންގެ އަޑެއް ނޫނެވެ. އަހަރެންގެ ފިރިމީހާގެ އަޑެވެ. ގޭތެރެއަށް ވަދެގެން އައި އިރު މޫނުމަތިން ފެންނަމުން ދިޔަ އިހުސާސް ތައް ބައިވަރެވެ. ފިރިމީހާ މާ ގިނަ ވާހަކައެއް ދައްކާކަށް ނުހަދައެވެ. އެންގީ ދެމީހުން ގެއިން ނިކުމެގެން ދާ ވާހަކައެވެ. މަންމަ ކައިރީ އުޅެވެން ނެތް ވާހަކައެވެ. މިހުރިހާ ކަމަކަށްފަހު ވެސް މަންމައާ މެދު ހިތުގައި އެއްވެސް ނުރުހުންތެރިކަމެއް ނެތްވާހަކައެވެ. މަންމަގެ އުޅުން ބަދަލުވާނެކަމުގެ ހެކި ދެއްކި ދުވަހަކުން ގެއަށް އަނބުރާ އަންނާނެ ވާހަކައެވެ. އެނޫން ގޮތަކަށް އަނބިމީހާއަށް މިފަދަ އަނިޔާއެއް ދޭން ބޭނުން ނުވާ ވާހަކަ ބުނެލިއެވެ. އަނބިމީހާގެ މައްޗަށް ވެސް ވާޖިބުތަކެއް ވާކަމާއި އެކަންތަކަށް ފުރަގަސް ދެވެން ނެތް ވާހަކަ އެންގިއެވެ.\nފިރިމީހާގެ ނިންމުމަށް ދެކޮޅު ހެދީ އަހަރެންނެވެ. މައިދައިތަގެ ލޮލުން ވެއްޓުނު ކަރުނައިގެ ސަބަބުންނެވެ. ދިރިއުޅުމުގެ ބޮޑު ބައެއް ހޭދަކުރީ ހުރި ހަމައެކަނި ދަރިފުޅުގެ ހައްގުގައެވެ. ބޭނުންހާ އެއްޗެއް ދީ ދެވުނުހާ ލޯތްބެއް ދީގެން ބަލާ ބޮޑުކުރިއެވެ. އަމިއްލައަށް ލޯބިވެރިއަކު ހޯދާ ކައިވެނީގެ ގޮތުން ގުޅެން ނިންމި ނިންމުމަށް ދެކޮޅު ނުހެދީ ދަރިފުޅުގެ އުފަލަށްޓަކައެވެ. މައިދައިތަގެ އުޅުން އަހަރެންނާ ދޭތެރޭ ކިތަންމެ ގޯސް ވިޔަސް އެކަނި މާ އެކަނި އުޅެން އެ މައިމީހާ ދޫކޮށްލާ ގޮސް އަހަރެންނަަކަށް އުފަލަކު ނޫޅެވޭނެއެވެ. އަހަރެންގެ ފިރިމީހާ އަށް އަދި އަމުދުން ނޫޅެވޭނެއެވެ.\nމައިދައިތަ ބޭނުންވި ކުއްޖާއަށް ނުވީތީ އަހަރެން މައާފަށް އެދުނީމެވެ. އެއީ އަހަރެން މައާފަށް އެދެން ޖެހޭ ވަރު ކަމަކަށް ނުވިނަމަސް ކޮންމެވެސް ހިސާބަކުން މައިދައިތަ އާ ދެކޮޅަށް ހިތުގައި އުފެދެން ފެށި ނަފްރަތާމެދު އަހަރެން ލަދުވެތި ވަމެވެ. މައިދަތަގެ އުޅުމަށް އެ ނަފްރަތު ކިތަންމެ ޖާއިޒުވިޔަސް އެއީ އަހަރެންގެ ދެވަނަ މަންމަ ކަމުގައި ހަނދާން ނެތުނީ ކިހިނެއް ހެއްޔެވެ؟ އަހަރެންގެ މަންމަ ދިން އިންޒާރުތައް ހަނދާން ނެތުނީ ކިހިނެއްޔެވެ؟ ކައިވެންޏަށް ފަހު ފިރިމީހާގެ އާއިލާ އަކީ ތިމާގެވެސް އަމިއްލަ އާއިލާއެވެ. ފިރިމީހާގެ މަންމަ އަކީ ތިމާގެ ވެސް މަންމަ އެވެ. އަމިއްލަ ލެޔަށް ކުރާ ޤަދަރު އެމީހުންނަށް ހައްްގެވެ.\nމައިދައިތަ އަހަރެންގެ ކިބައިން މައާފަށް އެދުނެވެ. އަހަރެން މަޢާފް ކުރީމެވެ. އަހަރެންނާ މެދު ކަންތައް ކުރެވުނު ގޮތާމެދު ލަދުވެތިވާ ވާހަކަ ބުންޏެވެ. އެހެން ކަންތައް ކުރީ އެންމެ ގާތް އެކުވެރިޔާގެ ބާރުން ކަމުގައިވެސް ބުންޏެވެ. އަހަރެންގެ ފިރިމީހާ އޭނާގެ މަންމަ އަށް މައާފް ކުރިއެވެ. އަދި ދެން އެފަދަ އަމަލެއް ނުފެންނާނެ ކަމަށް އުއްމީދުކުރާ ވާހަކަ ބުނެ މައްސަލަ ނިންމާލިއެވެ.\nއަހަރެންގެ ދިރިއުޅުމަށް ދެން އައީ ބަހާރު މޫސުމެކެވެ. މައިދައިތަ އާ އެއްބައިވުމުން ލިބޭ އުފާވެރިކަމަކީ ބަޔާންކުރަން ދަތި އުފަލެކެވެ. ކޮންމެ ކަމެއްގައި އެހީވެއެވެ. އަހަރެންގެ ވާހަކަތައް ހިއްސާ ކުރެވެއެވެ. ގެއަށް ގެނައި ރަހުމަތް ތެރިން މިހާރަކު ނުގެނެއެވެ. ދިރިއުޅުމުގައި ދިމާވެފައި ހުރި މަޖާ ވާހަކަތައް އަހަރެންނަށް ކިޔައިދީ އެ ސަކަރާތުގައި އަހަރެން ބައިވެރި ކުރުވައެވެ. މައިދައިތަގެ މުޅި އުޅުން ބަދަލުވެއްޖެއެވެ. ބަދަލު ނުވަނީ އެންމެ ކަމެކެވެ.\nހެނދުނު ހެނދުނާ ދޮރުގައި ތެޅުމެވެ.\nހެއުއެދޭ December 3, 2017\nހީވަނީ ހަމަ ހިންދީ ޑްރާމާއެއްހެން. އެކަމަކުވެސް ވާހަކަ ވަރަށް ރީތި އިނގޭ! ކީޕް އަޕް ދަ ގުޑް ވާރކް.\nމުނާ December 3, 2017\nގެނެސްދީފަ އިން ގޮތް ވަރަށް ސަޅި. މަފަކީރު 18 އަހަރު މިވަނީ ތިސަކަރާތެއްގަ އުޅޭތާ\n💕މާޟާ💕 June 24, 2021\nކަސޯޓީ December 5, 2017\nދަނބިދަރި އެއް ނޫން.... ޅީދަރި..އޯކޭ\nއައިޝ December 8, 2017\nއަހަރެންގެ ލައިފް ހަމަ.\nއުލް March 8, 2018\nމަ January 23, 2018\nމަ March 8, 2018\n"ކައިވެނީގެ ކުރިން އަހަރެންގެ ފިރިމީހާ"\nކައިވެނީގެ ކުރިން ފިރިއަކު ނުހުންނާނެ. ކައިވެނީގެ ކުރިން ވަރިކުރި ފިރިމީހާ ހުރެދާނެ\nކައިވެނީގެ ކުރިން ރައްޓެހިވެގެން އުޅުނީ މިހާރުގެ ފިރިމީހާއާއި ނަމަ އެހެން ނުލިޔެވެންވީ ސަބަބެއް ނެތް🙂\nހެނދުނު ނިދަން އޮވެވޭނެ ވަކިން ދިރިއުޅޭ ނަމަ، ފިރިމީހާ ބޮލަށް ޗިޕް ޖަހާފައި.\nމާއިން March 8, 2018\nއަހަރެންނަކަށް އަދި 18 އަހަރެއް ނުވޭ..\nޫޝިމީ March 8, 2018\nޢެންމެ ފަހު ޖުމްލަ ވަރަށް މަޖާ ހައްހައްހާ\nއިފްޝޮޓް December 21, 2021\nފޭން March 14, 2018\nއަފްރާ..ކީއްވެ މަހުޖަން އަޕްނުކުރަނީ.....ޖަވާބެއް ބޭނުންބޭނުން...\nކަލާ123 November 1, 2019\nމިސައިޓުން ފެންނަ ގިނަ ވާހަކަތަކާ ތަފާތު، މަޖާ ރަހައެއް ހުރި ވާހަކައެއް. ވަރަށް ކަމުދިޔަ! ލިޔުންތެރިޔާ އަފުރާއަށް ޝުކުރާއި މުބާރިކުބާދީ! އަފުރާއަށް\nމައިދަިތަ November 9, 2019\nމުނާ March 14, 2020\nތިފަދަ ހާލަތަކައް ގޮސް ބައެއް މައިދައިތަ މެން ރަގަޅު ވެދޭ ނަމަވެސް މައިދައިތަގެ އަންހެއް ދަރިޔަކު ގޭތެރޭގަ އުޅޭނަމަ އަދި ވަކިން ނުފޫޒު ބޮޑުވާނެ .ކުރިން މުސްކުޅިން ބުނެ އުޅޭ ދޮންމަންމަ ދޮން ނިޔަދުރޭ .އެކަމަކު މިހާރު ދޮންމަންމަ ދޮން ނިޔަދުރޭ ބުނާ އުސޫލުން މައިދައިތަ މެންނަކީ ޙަބަރަށް ވުރެ ހިތި އެއްޗެއް .މަވެސް ތަޖުރިބާކުރަމުން މިގެންދަނީ ތިކަން.\nއނޔ March 14, 2020\nއަހަރުމެން ނަށް ކޮއްދެވޭ ރަގަޅު އެއްވެސް ކަމެއް ނޯވޭ ހަމަ ހުވާ މިބުނީ. އަދި މީހުންގެ ގާތުގަވެސް މުޅިންވެސް އަހަރުމެންގެ ކުއް ދައްކާނީ އެވާހަކަ ތައް އަޑުއިވުނީމަ ހުންނަނީ ބޯގޮވާފަ .އަދި ފިރިހެން ކުއްޖާ އާއި އިނދެގެން ކުއްޖަކު ނުލިބި އަހަރެއް ހާ ދުވަސް ވެއްޖެއްޔާ ދެން ކިޔަން ފައްޓާނީ އޭނަޔަކީ ކުދިން ނުލިބޭ މީހެކޭ އޭނަ އިނީ ހލާކު ވެފައޭ . އޭނަޔަކައް ކުދިންނެއް ނުލިބޭނޭ .މިފަދަ ހަޑިހުތުރު ބަސްތަކަކުން މުޅިދުވަަަސްް ދަނީ އާޙިރުގަ ގޮސް ޑޮކްޓަރަކައް ދައްކާ ދެމީހުން ޓެސްޓު ހައްދާ އިރު މައްސަލަ މިހުންނަނީ އެމީހުންގެ ދަރިފުޅުގެ ގައިގަ .އެންމެ ފަހުން އެމީހުން އަންހެން ކުއްޖާ ދިމާލައް ކިޔުނު ހުރިހާ އެއްޗެއް ރައްދުވަނީ އެމީހުންނައް .އެމީހުން ނަކައް ނޭގެ ކުދިންލިބުމަކީ ވަކި ފަރާތެއްގެ ބާރުގެ ދަށުގަ ވާކަމެއްކަމައް އެފަރާތުގެ ގަޑި ޖެހުމާ އެކު އެކަމެއް ވާނެކަން.\nMaidhaitha dhoruga thalhaalai lahee adhives. Fathis namadhah heylaannama thi shakuvaa kurakah nujehunis\nFathun April 20, 2020\nHadhadha molhey ....magey hitah araa....maves mihiree nikan rangalha madatha eh ge viha Karu budu laafa....adhi ey dhon maadha tha eh...kiha asaugadha vaane....adhives Karui budun Raha nukerey.......\nQuiin April 23, 2020\nThee Aharen ge Dhonthe ah ves vegen ulheynu gotheh eyna ge bodaaveri maidhaitha akah nyge hehdhevi faraatheh vaakameh mikahala haalathuga baeh meehun ragalhu anehbaeh meehun ge vaahaak nuvaane dhahkaakaves\nނަން ނޭނގޭ ކުއްޖާ July 25, 2020\n%%%%%% August 4, 2020\nވަރަށް ރީތި މާޝާﷲ🖤❣🖤❣🖤❣\n❤❤❤ވޮންޑަރ ވޮމެން ❤❤❤ August 29, 2020\nމިހާރު އަހަރެން މިހުރީ އަހަންނަށް މުސްތަގުބަލުގައި ލިބޭނީ ކޮން ކަހަލަ މައިދައިތައެއް ބާއޭ ހިތަށް އަރާފަ. މި ވާހަކަ މަޖާ ، ރީތި އަދި އިބުރައިއްތެރި. 😍\nއަހުރަ March 6, 2021\nވަރަށް އަދަބީ ގޮތުން ވަރަށް ރަނގަޅު "ފަރިފަރި ނަޔާ" ވާހަކައެއް!!\nވަރަށް އަދަބީ ގޮތުން ރަނގަޅު "ފަރިފަރި ނަޔާ" ވާހަކައެއް!!\nސޮރީ April 16, 2021\nވަރަށް ރީތި މި ވާހަކައެއް ❤.. އަހަރެން އެބަ ހިތަށް އަރާ އަހަންނަށް މުސްތަގުބަލުގަ ލިބޭނީ ކޮން ކަހަލަ މައިދާތައެއް ކަން... އިންޝާ ﷲ... އަހަރެންނައް ލިބޭނީ ރަނގަޅު މަންމަ އެއް..\nHifza April 29, 2021\nHeung-min levo max May 2, 2021\nIsland girl May 31, 2021\nފުރަތަމަ ވައްތަރުގެ މައިދައިތަ އެއް ލިބުނު ކަން ނަސީބު ☺\nބީޓީއެކސްޓީޒް June 4, 2021\nނިއިންނާނަން މީހަކާ. ސިންގަލްކޮށް ހުންނަން ބޭނުމީ\nAishath Najudhaa June 15, 2021\nސަޅި 🖤 🖤\n💕މާޟާ💕ޖަންގްކޮކް💜 June 24, 2021\nޢަސްލު ކޮންމެ ކޮންމެ މައިދައިތަ އަކު ގޯހެއްނުވާނެ. ޑޯންޓް ޢަންޑަރެސްޓިމޭޓް ދަ ޕަވާ އޮފް މައިދައިތަ💜ސަމް އޮފް ދެމް އާ ގުޑް އެންޑް ސަމް އޮފް ދެމް އާ ބޭޑް ނޮޓް އެވްރިވަން 💜\nނޯވަން އިޒް ޕާފެކްޓް🥺\nލަވް😍😘💖 June 26, 2021\nވ ރީތި ވާހަކަ އެއް 💖💖💖💖💖💖💖💖\nއިން ލޯ 😁😁 August 19, 2021\nނައިސް❤❤ އައި ވަންޑާރ، އަހަންނަށް ލިބޭނީ ކޮންކަހަލަ މައިދައިތަ އެއްތޯ 😆😆 ހޯޕް އިޓްސް ދަ ފަސްޓް😂😂 އެންޑް ހޯޕް އޯލް ގެޓް ރަނގަޅު މައިދައިތައިން 😊😊 އެން އިފް އެނީވަން ގެޓް2،3އޯރ4ހޯޕް ދަ މައިދައިތަ ވިލް ލާރން އަ ލެސަން ފްރޮމް ޔޫ 😘😘\nއެޖް December 21, 2021\nއަހަރެން ހުންނަނީ ފަހު ވައްތަރުގެ މައިދައިތައެއް\nރިފާޝާ December 21, 2021\nމަގެއައް 18 ެެެެެެެެެެެެެެެެެެެެެެެެެެެެެެެެެެެެެެެެެެެެެެެ އެއް .ުުެެެުުެެުުެެެުުެުުެެެުުުެެެުުެެުުެެެުުެުުެ ނުވޭ އަދި


Sarukaaru Vattaalan Fuluhun Dhen Nunukunnaane: CP Hameed - Vaguthu\nސަރުކާރު ވައްޓާލަން ފުލުހުން ދެން ނުނުކުންނާނެ: ސީޕީ ހަމީދު\nގާނޫނީ ސަރުކާރު ހިނގަމުން ދަނިކޮށް ސަރުކާރު ވައްޓާލަން ފުލުހުންގެ ތެރެއިން ބަޔަކު ދެން ނުނުކުންނާނެ ކަމުގެ ޔަގީން ކަން ލިބޭ ވަރަށް ފުލުހުންގެ މުއައްސަސާ ހަރުދަނާ ކުރެވެމުންދާ ކަމަށް ކޮމިޝަނާ އޮފް ޕޮލިސް މުހައްމަދު ހަމީދު މިއަދު ވިދާޅުވެއްޖެއެވެ.\nރާއްޖެޓީވީގެ ޕްރޮގްރާމެއްގައި ބައިވެރިވެވަޑައިގެން ހަމީދު ވިދާޅުވީ ކުރީގެ ރައީސް މުހައްމަދު ނަޝީދުގެ ވެރިކަމުގައި އޭރުގެ ފުލުހުންގެ ތެރެއިންނާއި ސިފައިންގެ ބަޔަކު އިދިކޮޅު ހަރަކާތްތަކުގައި ބައިވެރިވެ ވެރިކަން ނިމުމަކާ ހަމައަށް އައި އިރު ސަރުކާރު ވައްޓާލުމުގެ ފުލުހުންގެ ހަރަކާތެއް ހިނގަމުންދާ ކަމުގެ މައުލޫމާތުތަކެއް އޭރު ލިބެމުންދާ ކަމަށާއި އެއީ ވުން ގާތް ކަމެއް ކަމަށް އޭރުގެ ފުލުހުންގެ ވެރިންނަށް އެންގި ކަމަށެވެ.\nހަމީދު އޭރު ހުންނެވީ ފުލުހުންގެ އިންޓެލިޖެންސްގެ ވެރިޔަކަށެވެ. އަބްދުﷲ ގާޒީ ހައްޔަރު ކުރުމުން އޭނާ ދޫކޮށްލަން ހުރިހާ ކޯޓަކުން އަމުރު ނެރުމުން ވެސް އަބްދުﷲ ގާޒީ ހައްޔަރުކޮށްގެން ގެންގުޅޭތީ ފުލުހުން ސަރުކާރާއި މެދު ހިތްހަމަނުޖެހުންތަކެއް ހުރިކަމަށް އިންޓެލިޖެންސް ވެރިޔަކަށް ހުރެ ހަމީދު ފުލުހުންގެ ވެރިންނަށް ފޮނުވި ރިޕޯޓެއްގައި ބުނެފައި ވެއެވެ. ކޯނީ ރިޕޯޓްގައި އެކަން ފާހަގަ ކޮށްފައި ވެއެވެ.\nހަމީދު ވިދާޅުވި ގޮތުގައި އެއީ މާޒީގައި ފުލުހުންގެ މުއައްސަސާ އޮތް ހާލަތެވެ. މިހާރު ފުލުހުންގެ މުއައްސަސާ ހަރުދަނާ ކުރެވެމުގެ ގޮތުން އަޅަމުންދާ ފިޔަވަޅުތަކުގެ ތެރޭގައި އެފަދަ އާންމު މިންގަނޑު ނެތް ކަމެއްގައި ބައިވެރިނުވާނެ ކަން ކަށަވަރު ވެގެންދާނެ ކަމަށް ހަމީދު ވިދާޅުވިއެވެ.\n"އަޅުގަނޑު ގަބޫލެއް ނުކުރަން ފުލުހުންގެ މުއައްސަސާގައި މިއަދު ތިބި ފަރާތްތައް ވެސް އަދި ކުރިއަށް އޮތް ތަނުގައި ފުލުހުންގެ މުއައްސަސާއަށް ގުޅެން ތިބި ފަރާތްތައް ވެސް އެފަދަ ކަމެއްގައި ދެން ބައިވެރިވެދާނެ ކަމަކަށް،" ހަމީދު ވިދާޅުވިއެވެ.\n"އެ ޕްރޮފެޝަނަލިޒަމް ގާއިމު ކޮށްފައި އަޅުގަނޑު މި ތަނުން ނުކުމެގެން ދާނީ، އެހެންވީމާ އަޅުގަނޑު ގަބޫލެއް ނުކުރަން ފުލުހުން އެ ޒާތުގެ ކަމެއް ކުރާނެ ކަމަކަށް،" ފުލުހުންގެ މުއައްސަސާ ހަރުދަނާ ކުރުމުގައި ހަމީދު ހުންނަވާނެ ކަމުގެ ޔަގީންކަން ދެއްވަމުން އޭނާ ވިދާޅުވިއެވެ.\nފެބްރުއަރީ 7، 2012 ގައި އޭރުގެ ރައީސް ނަޝީދުގެ ވެރިކަން ނިމުނީ އިދިކޮޅު ފަރާތްތަކުން ކުރަމުން ދިޔަ މުޒާހަރާގައި ފުލުހުންނާއި ސިފައިންގެ ތެރެއިން ބަޔަކު ބައިވެރިވެ ހިނގައިދިޔަ ހަމަނުޖެހުންތަކަށް ފަހު ރައީސް ކަމުން ނަޝީދު އިސްތިއުފާ ދެއްވުމުންނެވެ.\nނަޝީދު އަބަދުވެސް ތުހުމަތު ކުރައްވަނީ އެ ދުވަހު ހިނގީ "ބަޣާވާތެއް" ކަމަށެވެ. އެކަމަކު ބޭރުގެ ފަންނީ ތަޖުރިބާކާރުންނާއި ނަޝީދުގެ މަންދޫބެއް ވެސް ހިމެނޭ ގޮތަށް އެ މައްސަލަ ތަހުގީގު ކުރަން އެކުލަވާލި ކޮމިޝަނުން ނިންމީ އެ ދުވަހު ނަޝީދު އިސްތިއުފާ ދެއްވީ މަޖުބޫރު ކަމެއް ނެތި އަމިއްލަފުޅަށް ކަމަށެވެ.\nނޮވެމްބަރު 5, 2020 12:21\nނޮވެމްބަރު 5, 2020 12:22\nކިހާވަރަކައް އަގުކީ އެކަމައް 😂😂😂\nނޮވެމްބަރު 5, 2020 12:27\nކުރިން ފުލުން ނުކުމެތަ ވެރިކަން ވައްޓާލީ.\nފުލުހުންގެ ބޮލުގަ ތިމަޤާމުގަ ހުރެ ތިޔަ އެޅުވީ ވ ބޮޑު އިލްޒާމެއް\nނޮވެމްބަރު 5, 2020 17:58\n7 ފެބްރުއަރީ 20ް2 ގައި ފުލުހުންކުރީ ބަގާވާތެއް\nނޮވެމްބަރު 5, 2020 12:30\nމުއައްސަސާ ހަރުދަނާ ކުރުމަކީ ދީނާއި ގައުމަށް އޮތް ލޯބި ފުލުހުންގެ ހިތުން ފުހެލުން ހެއްޔެވެ. ދީނާއި ގައުމު ދެކެ ލޯބި ވާނަމަ ކޮންމެ ވަޒީފާއެއްގައި ތިއްބަސް ހައްދުން ނެއްޓީމާ ބަސް ބުނެ ގަޔަށް ބޮލަށްވެސް އަރާނެއެެވެ.\nނޮވެމްބަރު 5, 2020 12:39\nމާނައަކީ ބަގާވާތް ކުރުމުގަ ފުލުހުން ބައިވެރިއޭތަ؟ އިމްރާނު ކީލޭ މިކަމާ ބުނަނީ؟\nދެން ނުނިކުތަސް. އޭރު ނުކުތް އެންމެންނަށް ބޮޑެތި އަދަބު ދޭންޖެހޭ. އެތަން ދައްކަންޖެހޭ. ތާރީހަށްޓައިވެސް އެކަން ކުރަންޖެހޭ.\nނޮވެމްބަރު 5, 2020 12:43\nސަރުކާރު ވެއްޓުމުގައި ދުވަހަކުވެސްފުލުހުން ބައިވެރިވިކަމުގެ ހެއްކެއް އެބަ އޮއްތަ؟ ވެދާނެ ޙަމީދު އޭރު އެކަމަށް މަސައްކަތް ކުރީކަމަށް. އިސް މަގާމުތަކުގައި ތިބޭ މިފަދަ ވިސްނުން ކޮށި މީހުންގެ ސަބަބުން މި ގައުމު ބަދުނާމުވެ އަގު ވެއްޓެމުން ދާތަން ފެނި ދެރަވޭ. ޙަމީދަކީ މިފަދަ މަގާމަކަށް ކުފޫ ހަމަނުވާ ފަރާތެއްކަން މިފަދަ ބަސްތަކުން ޔަގީން އެބަކުރެވޭ.\nނޮވެމްބަރު 5, 2020 12:51\nފުލުހުން ތިކަމް ރެޑީ ވީމަ ހައްދަން ނޫޅޭ. ވަރައްކާރިވެއްޖެ\nނޮވެމްބަރު 5, 2020 18:01\nނުވާނެ ތިކަމެއް.. މިފަހަރު އިންޑިޔާ ސިފައިންނެރެގެންވެސް ހަންމަތަކުރާނަން\nނޮވެމްބަރު 5, 2020 13:06\nނޮވެމްބަރު 5, 2020 13:07\nއަދިވެސް ނުކުންނަ ވަރު ވީމާ ނުކުންނާނެ\nފުލުހުންގެ ހުވަޔާ ޚިލާފަށް މަނިކުފާނު ތަނުގެ ސިއްރު ބޭޒާރު ނުކުރަންތޯ...ދައުވާކޮށް ހުކުމް ކުރާވަރު ކަމެއް އެއީ\nމިހާރުވެސް ބޮޑެތި މައްސަލަ ތައް ނުބަލާ ދޫނުކުރަންތޯ\nކޮބާ ރޭޕް ކޭސް..ދީނަށް ފުރައްސާރަ ކުރުން\nނޮވެމްބަރު 5, 2020 13:11\nބާއީން ވާނީ ހަ މަބާއީންނަށް\nނޮވެމްބަރު 5, 2020 13:13\nމި މީހުން މިކަހަލަ ވާހަކަ ދެއްކީ މަ ހަ މަ ހިނިނި އަންނަ ނަނީ\nރައްޔިތުން ނުކުމެ ވައްޓާލާނީ! ޚަބަރު ބަލާލަންވެސް ފުރަބަންދު އުވާލަބަލަ ކެރެންޏާ.؟ ދެއަހަރުތެރޭގައި ދަރަނި ދެބިލިޔަން ޑޮލަރަށް އަރުވާލާ ރައްޔިތުންގެ ފޮށިތައް ސަރުކާރުން ފޭރޭމަންޒަރު ބަލަން މިހާރު ތިބެވިއްޖެ! ބަންދު އުވާލާ މަސްދުވަސްތެރޭ މި ސަރުކާރު ހުދުފުށުން ޖެހޭނެ! ރއައްޔިތުންނާއެކު ސިފައިންވެސް ނުކުންނާނެ!\nނޮވެމްބަރު 5, 2020 14:16\nމަނި ކުފާން .... ތި ބައްލަވަނީ ނަނާ ހުވަފެނެއް....ހިތް ވަރު ހުރިޔާ އަޅެ މިރާއްޖެ ހުޅުވާލަބަލަ؟ ރައްޔަތުން ނައް މިދީފައިވާ އަންދަގޮޑި ތަކުން ނައްޓުވާލަބަލަ؟ ކުލަބް ތަކަށް ނަށާލަން ދެވޭތޯ؟\nނޮވެމްބަރު 5, 2020 14:29\nވެރިކަން ވެއްޓޭގަޑި ޖެހުނީ މަ އޮންނާނީވެއްޓިފަ. އެވަގުތު ތިހެންބުނާކަށް ކަލެއަކަށްވެސް ނުކެރޭނެ. ފިލަންދުވާނީ ނޫނީ ގަދަވާކޮޅަށް ވަންނާނީ. ވެރިކަ މަކީ ﷲ ދެއްވާކަ މެއް. އެކަން އެފަރާތަކުން، ނަންގަވާގަޑިޖެހުނީ މަ ދައްކާނެވާހަކައެއް ބަހަނާއެއްނޯންނާނެ.\nނޮވެމްބަރު 5, 2020 14:42\nކޮން އިރަކުތޯ ފުލުހުން ވެރިކަން ވައްޓާލަން ނިކުތީ؟ ފުލުހުން ވެރިކަން ވެއްޓީއެއް ނޫނޭ ވެރިކަމުގައިހުރި މީހާ ބިރުން އިސްތިއުފާ ދިނީ އޭރުގެ ސީޕީ އާއި ހޯމް މިނިސްޓަރާއި ޗީފް އޮފް ޑިފެންސް ފޯސް އާއި ޑިފެންސް މިނިސްޓަރުގެ ނުކުޅެދޭ ކަމުން ނަގާބިލުކަމުން ވެރިކަން ވެއްޓުނީ ކަލޭ ފުލުހުން ބަދުނާމު ކުރާނެ ކަމެއްނެތް ހަޔާތްކުޑަ ލާދީނީ\nނޮވެމްބަރު 5, 2020 14:50\nނޮވެމްބަރު 5, 2020 15:55\nމަޤާމުގައި ހުރެ އަރީފް ޔާމީނަށް ދިންފަދަ ލަނޑެއް އަންހެނުންގެ ޅިޔަންބެއަށް މަޤާމްގައި ހުރެ ނުދޭނެއެކޭ މަގޭގެ ހިތެއް ނުބުނޭ. މިހާރުވެސް ހުރީ ނަޝީދު ފަޅިއަށްް އަރަން ތެޔޮލާ ޓްރެއަލްތައް ނިންމާގެންނޭ ވެސް ކިޔާ އުޅޭ. މަޤާމާއި ލާރިއާއި ހެދި ހޭބަލިވެ ހުރި މީހެއް ކިތަންމެ ފުޅަފެއް މަތިންވެސް ފުންމަން ކަރުދަމާނެ\nނޮވެމްބަރު 5, 2020 16:22\nކެކެކް... މައާފުރިފަ ފާޑަކަށް ނިދޭގޮތްވެފަ އަދި ހިނިވެސްއާދޭ.. ފުލުހުންގެ އިސްމަގާމުގަ ހުރެ ފުލުހުން ބަދުނާމް ކުރީމަވެސް ހިއަންނާނެ. ވެރިކަންވައްޓާކަށް އެއްވެސްމީހަކުނޫޅޭ. އެކަމަކު ދެއްވިފަރާތުން އަނބުރާގެންދެވީމަ ހަޖަމް ނުވުން އެއީ އެހެންބައެއްގެ މައްސަލައެއްނޫނޭ ކަޔޯހަމީދޫ.\nނޮވެމްބަރު 5, 2020 16:29\nކުއްލިއަކަށް މީ ކޮން ވާހަކައެއް؟ އަނެއްކާ ކަމެއް ހިނގަނީތޯ؟!\nނޮވެމްބަރު 5, 2020 17:21\nކަލޭވެސް ޖެހޭނި އިދިކޮޅާ ގުޅެން... 😂😂\nނޮވެމްބަރު 5, 2020 19:10\nއަދިވެސް ނިކުންނަން ވީމަ ނިކުންނާނެ. ދީނާ ގަނުމަށްޓަކާ ސަރުކާރާ ދެކޮޅަށްވެސް ނިކުންނާނަން\nނޮވެމްބަރު 5, 2020 20:37\nފުލުހުންނަކީ ރަންޑުންނަށް ހެދި ވާހަކަތޯ؟\nނޮވެމްބަރު 5, 2020 20:41\nއިންޓެލިޖެންސްގެ ވެރިއަކަށްހުރެ ހާމަކުރަން ނުޖެހޭ މަޢުލޫމާތު ހާމަކުރީ ކާކުތޯ ، ކުރީގެ ރައީސް ޔާމީން އާއި ދެކޮޅަށް ޕޮލިހެއްގެ މަޤާމުގައި ހުރެ ސިޔާސީ ޓްވީޓްކުރީ ކާކުތޯ ، މއީ ވެރިކަން ވައްޓާލަން އުޅުން ނޫންތަ ، އަނގަ މާތިރިކޮށް ، މުއައްސަސާގެ އަބުރު ހިފަހައްޓަބަލަ


Umuru Dhuvahah Twitter In Trump Beyrukollaifi – adduLIVE\nއުމުރު ދުވަހަށް ޓްވިޓާ އިން ޓްރަމްޕް ބޭރުކޮށްލައިފި\nJan 09, 2021, 04:45 ހަސަން ރަޝީދު\nއެމެރިކާގެ ރައީސް ޑޮނަލްޑް ޓްރަމްޕް އުމުރު ދުވަހަށް ޓްވިޓާ އިން ބޭރުކޮށްލައިފިއެވެ.\nމިދިޔަ ބުދަ ދުވަހުގެ ވަގުތެއްގައި ޓްރަމްޕްގެ ސަޕޯޓަރުންތަކެއް އެމެރިކާގެ ކޮންގްރެސް ހިސޯރުކޮށް އެތަނަށް ގެއްލުންތަކެއް ދިނުމާއި ގުޅިގެން ޓްވިޓާ އިން ވަނީ ޓްރަމްޕްގެ އެކައުންޓް 12 ގަޑިއިރަށް ސަސްޕެންޑްކޮށްފައެވެ. ޓްރަމްޕް ވަނީ އިންތިހާބުގެ ނަތީޖާ ކޮންގްރެސް އިން ބަލައިގަތުމާ ދެކޮޅަށް ބޭއްވި އެ އެއްވުމަށް ސޯޝަލް މީޑީއާގެ އެކި ވަސީލަތްތައް މެދުވެރިކޮށް ހިތްވަރު ދެއްވާފައެވެ.\nއެގޮތުން އެކަމަށް ހިތްވަރުދީ ޓްވިޓާ މެދުވެރިކޮށް ޓްރަމްޕް ކުރެއްވި ބައެއް ޓްވީޓުތައް ޓްވިޓާ އިން ވަނީ ޑިލީޓް ވެސް ކޮށްލާފައެވެ.\nފޭސްބުކް އާއި އިންސްޓަގްރާމް އިން ދެ ހަފްތާގެ މުއްދަތަށް ޓްރަމްޕް ސަސްޕެންޑްކޮށްފައިވާއިރު، ޓްވިޓާ އިން މިރޭ ބުނީ ހަމަނުޖެހުމަށް ހިތްވަރު ލިބޭ ފަދަ އަމަލުތަކެއް ޓްރަމްޕްގެ ޓްވިޓާ އެކައުންޓް މެދުވެރިކޮށް ކުރިއަށް އޮތް ތަނުގައި ވެސް ހިންގުމުގެ ފުރުސަތު އޮތަތީ ޓްވިޓާ އިން އުމުރު ދުވަހަށް ބޭރުކުރަން ނިންމީ ކަމަށެވެ.\nޓްވިޓާ އިން ވަނީ ގައުމުތަކުގެ ލީޑަރުން ވެސް ޓްވިޓާގެ ގަވާއިދުތަކަށް ހުރުމަތްތެރިކޮށް ހިތަންވާނެ ކަމަށާއި އެއްވެސް މީހަކަށް އެ ގަވާއިދުތަކުގެ މަތީގައި ނުތިބެވޭނެ ކަމަށެވެ. އަދި ކުރިއަށް އޮތް ތަނުގައި ވެސް ދެފުށް ފެންނަ ގޮތެއްގެ މަތިން އަމަލުކުރަމުންދާނެ ކަމަށް ޓްވިޓާ އިން ބުނެއެވެ.\nޓްވިޓާ އިން އުމުރު ދުވަހަށް ޓްރަމްޕް ބޭރުކުރިއިރު، އޭނާގެ ފޮލޯވަރުންގެ ގޮތުގައި 88.7 މިލިއަން މީހުން އެބަ ތިއްބެވެ.